Contexts : Botany\nSubgroups of Botany\nItems in Botany\nAssamese: পৰাগ ৰেণু, ৰেণু, পৰাগ, পুষ্পৰেণু, কিঞ্জল, পুষ্পৰজ,\nThe fine powderlike material that is produced by the anthers of seed plants.\nফুলৰ পুংস্তৱকৰ পৰা নিৰ্গত কণিকা\nAssamese: ফুল, পুষ্প, কুসুম, সুমন, প্ৰসূন, প্ৰসুন, মণীবক, পুষ্পক,\nMising: আপ্ পুন্, appun,\nKhasi: u syntiew,\nMizo (Lushai): pangpar,\nKarbi: mir, sintu,\nDimasa: khim, khum, bubar,\nNepali: फूल, भुसुनो,\nTiwa: khum, par,\nপুষ্পধাৰী গছৰ প্ৰজনন অঙ্গ, বিশেষকৈ দেখনিয়াৰ বা ৰঙীন অংশ\nEnglish: garden, park, orchard,\nAssamese: বাগান, বাৰী, ফুলনি, বাগিচা, উদ্যান, মালঞ্চ, কানন, উপবন, পুষ্পবাটিকা, পুষ্পোদ্যান, পুষ্পবন, ফুলবাৰী, কুসুম-কানন, ফুল-বাগান, পাৰ্ক, পুষ্পবাটী, ফুলনিবাৰী, প্ৰমোদ কানন, প্ৰমোদোদ্যান,\nBodo: बागिसा, बागान,\nKarbi: pai-bari, bari, badi, biri, pai,\nBangla: উদ্যান, গার্ডেন,\nNepali: सार्बजनिक बगैचा,\nDeori: iban bari,\nGrounds laid out with flowers, trees, and ornamental shrubs and used for recreation or display\nফুল, গছ আৰু শুৱনী জোপোহাৰে আবৃত আৰু অৱসৰ বিনোদন অথবা প্ৰদৰ্শনৰ বাবে ব্যৱহাৰ কৰা ঠাই\nEnglish: creeper, climber, vine,\nAssamese: লতা, বল্লৰী, লতিকা, ব্ৰততী, বীৰুধ, বল্লী, বল্লৰ,\nMising: মাঃনৗ, rvbv, so:rv,\nKarbi: kejir, rilen, rikang,\nDimasa: biding, duka,\nগছ, দেৱাল অথৱা মাটিত বগাই থকা এবিধ তৃণ\nEnglish: mushroom, toadstool,\nAssamese: কাঠফুলা, বেংছটা, বেংছাটি, শিলীন্ধ্ৰ, অহিছত্ৰ, চূৰ্চুৰী,\nDimasa: mukhum, mukum daodi (round or oval shaped), mukum daosa (mushroom that grows on dry tree of bondaosa), mukum gasao (non-eatable variety that grows on cow-dung), mukum haplao (button mushroom), mukum jijai (a small eatable variety), mukum raoto (a hard eatable variety), mukum wati, mukum wasi, mukhum warmai, mukhum daothu,\nAny of various fleshy fungi of the class Basidiomycota, characteristically having an umbrella-shaped cap borne onastalk, especially any of the edible kinds, as those of the genus Agaricus.\nপাতল ঠাৰিৰ শীৰ্ষত ছাতিৰ আকৃতিৰ টুপি-সদৃশ অংশ থকা এবিধ ভেঁকুৰ। ইহঁতৰ কিছুমান প্ৰকাৰ খাদ্যৰূপেও গ্ৰহণ কৰা হয়।\nEnglish: tuber, bulb,\nAssamese: কন্দ, টেপু, স্ফীতকাণ্ড, পেতা,\nBangla: কন্দ, স্ফীতকাণ্ড,\nমাটিৰ তলত গজা উদ্ভিদৰ ঘূৰণীয়া মূল\nEnglish: thorn, twig,\nAssamese: কাঁইট, কাঁটা, কণ্টক, হুল, মঘা, তৰুনখ,\nKarbi: ingsu, angsu,\nDimasa: busuh, jilik,\nHindi: कंटक, कांटा,\na sharp pointed tip onaplant, stem or leaf.\nউদ্ভিদ, কাণ্ড বা পাতৰ জোঙাল শীৰ্ষ বা আগ।\nEnglish: algae, moss,\nAssamese: শেলাই, শেলুৱৈ,\nAny of various chiefly aquatic, eukaryotic, photosynthetic organisms, ranging in size from single-celled forms to the giant kelp. Algae were once considered to be plants but are now classified separately because they lack true roots, stems, leaves, and embryos\nজেকা ঠাইত হোৱা সেউজীয়া বৰণৰ এবিধ সৰু সৰু উদ্ভিদ৷\nEnglish: clamp, thicket,\nAssamese: জাৰ, জাৰণি, গেজেপনি, ঝাৰণি, ঝাৰ, হেৰেপনি,\na small, close group or cluster, esp. of small plants or shrubs.\nঘনকৈ গজি উপৰা-ওপৰিকৈ হৈ থকা বাঁহ আদি গছৰ হাবি৷\nAssamese: চিৰসেউজ, চিৰহৰিৎ, চিৰসেউজী, চিৰসেউজীয়া,\nNepali: पर्णपाती, चिरसेउज, सदाबहार,\ntrees having green leaves throughout the year\nগোটেই বছৰ সেউজীয়া হৈ থকা উদ্ভিদ\nশীতকালত পাত সৰা উদ্ভিদ\nEnglish: mould, fungus, fungi,\nSpongy morbid organism of the kingdom of eukaryotic organisms that feeds on organic matter. Mushrooms, molds and yeasts are different kinds of fungus\nয়ুকেৰিয়ট বংশৰ একধৰণৰ এককোষী বা বহুকোষী জীৱ| কাঠফুলা,ইষ্ট আদিবোৰ ভেঁকুৰৰ বিভিন্ন প্ৰকাৰ\nThe arrangement of the leaves on the shoot ofaplant. The basic patterns are alternate, opposite, whorled or spiral.\nOutgrowths borne on either side of the base ofaleafstalk (the petiole). A pair of stipules is considered part of the anatomy of the leaf ofatypical flowering plant.\nপাতৰ ঠাৰিৰ গুৰিত গজা সৰু পাত\nEnglish: sprout, seedlings,\nAssamese: অঙ্কুৰ, অংকুৰ, গজালি, পোখা, গাঁজ, মঞ্জৰি, মঞ্জৰী, থোৰ, অঙ্কুষ, কোঁৱৰা,\nBishnupriya Manipuri: খেং,\nTai: ফান্ মা, ন-অন্,\nNepali: बिरुवा, अकुंर,\nA young tree;anew growth fromagerminating seed.\nগুটি বা বীজ অঙ্কুৰিত হৈ নতুনকৈ গজা গছৰ পুলি।\nEnglish: Herbaceous plant,\nAssamese: ওষধি গছ,\nan annual plant,aplant which dies after the fruit is ripe. Banana, Rice etc.\nএবাৰ ফল দি মৰি যোৱা গছ৷ যেনে; কল গছ, ধান গছ ইত্যাদি৷\nAssamese: কেকটাচ, সাগৰ ফেনা,\nশুকান মৰু অঞ্চলত হোৱা এবিধ পাত নথকা উদ্ভিদ৷ ইয়াৰ পাত আৰু কাণ্ড অংশ লাগি গছ শকত হয় আৰু গাত কাঁইট থাকে৷\nAssamese: উলূৱনি, বৰতানি,\nA tract of land covered with thatching grass.\nউলূ নাইবা বৰতানিৰে আবৰি থকা ডাঙৰ পথাৰ ৷\nA species of grass growing in water. It hasaslender stem with small stings on it`s body & leafs.\nপথাৰ বা দ মাটিত উৎপন্ন হোৱা এবিধ ক্ষীণ ঘাঁহ ৷ ইয়াৰ গা আৰু পাতত শুং আছে, ই মানুহৰ গাত লাগিলে আঁচুৰে ৷\nAssamese: কেশৰ গ্ৰন্থি, পৰাগকোষ, পৰাগধানী,\nthe part ofaflower that contains pollen.\nফুলৰ পুং কেশৰৰ যিটো অঙ্গত পৰাগ ৰেণুবোৰ থাকে৷\nAssamese: মধুনা, মাদা,\nThe heart ofaplantain tree.\nথোক মেলা কল গছৰ মাজৰ ডিলা বা সাৰ অংশ ৷\nEnglish: bud, leaf-bud, vernation,\nMeeteilon: maton, leigi mayol,\nমেৰ খাই থকা কোমল পাত, অৰ্থাত্ মুকলি নোহোৱা পাত।\nthe long slender tubes that develop from germinated spores and form the structural parts of the body ofafungus.\nভেঁকুৰৰ দেহ গঠনকাৰী দীঘল আৰু লাহী সূত্ৰ।\nEnglish: radicle, radicel, rootlet,\nAssamese: শিহা, ভাবীমূল,\na rudimentary root in the embryo\nউদ্ভিদৰ ভ্ৰূণৰ এটা অংশ, যাৰ পৰা পিছলৈ শিপাৰ সৃষ্টি হয়\nএকোটা ভেঁকুৰৰ দেহ গঠনকাৰী আটাইবোৰ অনুসূত্ৰ একেলগে৷\na small, double-membraned organelle of plant cells occurring in several varieties, as the chloroplast, and often containing pigments\nউদ্ভিদ কোষৰ কোষ প্ৰৰসত ডুব গৈ থকা এবিধ ডিম্বাকৃতি কোষাংগিকা, যাৰ ভিতৰত বিভিন্ন ৰঞ্জক পোৱা যায়\nAssamese: বৰ্ণকণা, ক্ৰম’প্লাষ্ট,\nপত্ৰহৰিতৰ বাহিৰে অন্য ৰঞ্জক পদাৰ্থ, যেনেঃ কেৰাটিন, জেন্থ’ফিল, এন্থ’চায়ানিন্ আদি থকা প্লাষ্টিড।\nউদ্ভিদ কোষৰ ভিতৰত থকা পত্ৰহৰিৎ যুক্ত প্লাষ্টিড।\nAssamese: স্ত্ৰীকেশৰ, গৰ্ভপত্ৰ, গৰ্ভকেশৰ,\nগৰ্ভাশয়, গৰ্ভদণ্ড আৰু গৰ্ভমুণ্ডৰে গঠিত সপুষ্পক উদ্ভিদৰ স্ত্ৰী প্ৰজনন অংগ৷ ইবিলাক বেলেগে বেলেগে থাকে অথবা পৰস্পৰ লগ লাগি স্ত্ৰীস্তৱকৰ সৃষ্টি কৰে৷\nthe process of formation ofasmall, rounded outgrowth produced from cell byaprocess of asexual reproduction commonly observed in certain lower plants, eventually separating from the parent cell asanew individual\nকিছুমান নিম্নখাপৰ অপুষ্পক উদ্ভিদৰ পৈণত অৱস্থাত দেহকোষৰ পৰা একোটা সৰু টেমুনা ওলাই শেষত মাতৃকোষৰ পৰা পৃথক হৈ নতুন অপত্য কোষৰ সৃষ্টি হোৱা প্ৰক্ৰিয়া\nEnglish: callus, callose,\nকাঠ-গছৰ আঘাত-প্ৰাপ্ত অংশত সৃষ্টি হোৱা কঠিন কলাৰ এক থূপ, যি কাষৰ কলাসমূহক ৰক্ষা কৰে\nEnglish: pollen tube,\nAssamese: পৰাগ নলিকা,\nপৰাগ-যোগৰ পিছত অংকুৰণৰ সময়ত পৰাগৰেণুৰ অন্তস্তক বহিস্তকত থকা ৰন্ধ্ৰই দি যি নলিকাৰ আকাৰে ওলাই আহি গৰ্ভদণ্ডৰ মাজেদি সোমাই যায়\nthe primary or rudimentary leaf of the embryo of seed plants\nবীজযুক্ত উদ্ভিদৰ ভ্ৰূণ বা অঙ্কুৰৰ প্ৰাথমিক বা অবিকশিত পাত\nEnglish: vascular tissue,\nAssamese: সংবহন কলা,\nplant tissue consisting of ducts or vessels, that, in the higher plants, forms the system (vascular system) by which sap is conveyed through the plant\nনলী আৰু সিৰাৰে গঠিত উদ্ভিদ কলা, যি উচ্চস্তৰীয় উদ্ভিদৰ ক্ষেত্ৰত ৰস বহনকাৰী তন্ত্ৰ গঠিত কৰে\nAssamese: সমাংগদেহী উদ্ভিদ,\na phylum of plants of very diverse habit and structure, including the algae, fungi, and lichens.\nশেলাই, ভেঁকুৰ আৰু লাইকেন আদিৰে গঠিত উদ্ভিদৰ এক পৰ্ব বা বিভাগ ৷\nকাণ্ড, ডাল, পাত, মূল আদিৰ দৰে অংগ নথকা, কলা বিভাজন নোহোৱা উদ্ভিদৰ এক সৰল দেহ-গঠন ৷\nEnglish: air cavity,\nAssamese: বায়ু-কোষ্ঠ, বায়ু-গহ্বৰ,\nকেতবোৰ জলজ উদ্ভিদত থকা বায়ু-ভৰ্ত্তি আন্তঃকোষীয় খালী ঠাই\nplant tissue with large air-filled spaces, which is typical of aquatic plants and allows air to reach waterlogged parts.\nবায়ু-কোষ্ঠ বা বায়ু-গহ্বৰ থকা উদ্ভিদ কলা, সাধাৰণতে জলজ উদ্ভিদৰ এক বৈশিষ্ট্য, যি পানী-বন্ধ অংশসমূহলৈ বায়ু চলাচল হোৱাত চহায় কৰে৷\nAssamese: পম, শিহৰি,\nthe long thin root ofaplant arising from the main root ofaplant\nগছৰ গুৰিৰ মূল শিপাৰ পৰা বাঢ়ি গৈ আঁতৰলৈ বিয়পি পৰা সূতাৰ নিচিনা শিপা\nAssamese: পাটীদৈ আলু,\na tropical plant, Maranta arundinacea, the rhizomes of which yieldanutritious starch\nপাটীদৈ গছৰ পাতৰ নিচিনা পাত থকা এবিধ চুটি-চাপৰ বনগছৰ গোটা, দীঘলীয়া আলু\nvoluntary sacrifice or denial of oneself, as for an ideal or another person\nকোনো আদৰ্শ বা দাবীৰ সমৰ্থনত নিজকে উছৰ্গা কৰা (বা মৃত্যু বৰণ কৰা) কাৰ্য্য\nAn outermost-but-one whorl ofaflower, composed of petals.\nএপাহ ফুলৰ পাহি বা দলসমূহৰ সমষ্টি, ফুলৰ এটা চক্ৰ‌৷\nফুলক কলি অৱস্থাত সুৰক্ষা প্ৰদান কৰা সেউজীয়া ৰূপান্তৰিত পত্ৰ বা বৃতিৰ সমষ্টি; এপাহ ফুলৰ একেবাৰে বাহিৰৰ চক্ৰ৷\nEnglish: Floral diagram,\nAssamese: পুষ্প চিত্ৰ,\nA graphic representation of flower structure. It shows the number of floral organs, their arrangement and fusion. Different parts of the flower are represented by their respective symbols.\nএপাহ ফুলৰ বিভিন্ন অংগ আৰু গঠন নিৰ্দিষ্ট সংকেটৰ দ্বাৰা প্ৰদৰ্শন কৰা লৈখিক চিত্ৰ৷ এনে চিত্ৰত ফুলৰ বিভিন্ন অংগৰ সংখ্যা, সাজোন, লিংগ আদি সকলো তথ্য প্ৰদৰ্শন কৰা হয়৷\nEnglish: Phallus indusiatus, bamboo fungus, bamboo pith, long net stinkhorn, crinoline stinkhorn, veiled lady,\nAssamese: আলখনী, আলশনী, বাৰী বামুণী, যখিনী ভেঁকুৰ, আলষনী,\nএবিধ বগা আঁঠুৱা সদৃশ ভেঁকুৰ(বেংচতা)৷ থাইলেণ্ড আদি দেশৰ খাদ্য৷ বৰ পুষ্টিকৰ৷\nEnglish: Hill glory bower, Clerodendrum infortunatum,\nAssamese: ধেপাই তিতা, ধপাত তিতা, ভেট মালি গছ, ভেডে তিতা, ভুঁই তিতা, ভেটকি তিতা,\nThe Hill glory bower, isaperennial shrub belonging to the family Lamiaceae, also sometimes classified under Verbenaceae. It is the type species among 400 species of Clerodendrum.\nগুল্ম জাতীয় গছ বিশেষ৷\nEnglish: Axonopus fissifolius, caratao grass, common carpet grass, Louisiana grass, mat grass, narrow-leaved,\nAssamese: কাহীবন, কাৰ্পেট ঘাঁহ,\nA grass species which is often used as permanent pasture. Common names include caratao grass, common carpet grass, and Louisiana grass in United States, and mat grass, narrow-leaved.\nদলিচা হি়চাপে শুৱনী কৰিবলৈ ৰোৱা ঘাঁহ৷\nArrangement of flowers on plant\nশাখাত ফুলৰ সাজোন প্ৰণালী৷ ই কাণ্ডৰ একেবাৰে মূৰত অথবা পাতৰ কক্ষত থাকিব পাৰে৷\nEnglish: vegetative propagation,\nAssamese: অংগজ প্ৰজনন,\nA form of asexual reproduction ofaplant. Only one plant is involved and the offspring is the result of one parent.


অসমীয়া চিনেমা নোচোৱা ব্যক্তিক কিয় চলচ্চিত্ৰ উন্নয়নৰ দায়িত্ব ? - The Cross Current\nঅসমীয়া চিনেমা নোচোৱা ব্যক্তিক কিয় চলচ্চিত্ৰ উন্নয়নৰ দায়িত্ব ?\nBy The CrossCurrent\t Last updated Nov 4, 2021\nঅসমীয়া ছবি মই এখনো চোৱা নাই এতিয়ালৈকে ৷ ভিলেজ ৰকষ্টাৰ্ছৰ বাহিৰে ৷ দূৰদৰ্শন নামৰ মুভীখন ভাল হোৱা বুলি শুনিছিলো কিন্তু চাবলৈ নাপালো ৷ বাকী মুভীবোৰক বেছি গুৰুত্ব দিয়া নাই ৷বহুত ভাল হোৱা বুলি ভবা নাই ৷ হিন্দী মই চব মুভী চাইছো ৷’\nএয়া আছিল কণ্ঠশিল্পী সীমান্ত শেখৰৰ মন্তব্য ৷ কোনো লুক ঢাক নকৰাকৈ তেও অসমীয়া চিনেমাক অস্বীকাৰ কৰিছে ৷ সেয়া চাবলগীয়া চিনেমা বুলি তেও ভবাই নাই ৷ এগৰাকী অসমীয়া কণ্ঠশিল্পীৰ এয়া মুকলি স্বীকাৰোক্তি ৷ ইয়াত আচৰিত হ’বলগীয়া একো নাই ৷ অসমীয়া চিনেমা নোচোৱাতো তেওৰ ব্যক্তিগত সিদ্ধান্ত ৷ কিন্তু আচৰিত তেতিয়া হ’ব লাগিব যদি অসমীয়া চিনেমাৰ উন্নতিৰ চৰকাৰী দায়িত্ব এনে এগৰাকী ব্যক্তিক দিয়া হয়, যিয়ে আজিলৈ এখনো অসমীয়া চিনেমা চাই পোৱা নাই ৷\nএয়াই ঘটিল এইখন অসমত ৷ বুধবাৰে অসম চৰকাৰে বিভিন্ন নিগম – নিকায়ৰ অধ্যক্ষ – উপাধ্যক্ষৰ তালিকা প্ৰকাশ কৰে ৷ টিকট নোপোৱা বা বিগত নিৰ্বাচনত পৰাজিত হোৱা কেবেগৰাকীও নেতাক বিভিন্ন নিগম নিকায়ত সংস্থাপিত কৰা হয় ৷ তাৰ মাজৰে এজন আছিল সীমান্ত শেখৰো ৷ তেওক দিয়া হয় – অসম চলচ্চিত্ৰ বিত্ত উন্নয়ন নিগমৰ অধ্যক্ষৰ দায়িত্ব ৷ অৰ্থাৎ অসমীয়া চিনেমাৰ উন্নয়নৰ গুৰুদায়িত্ব সীমান্ত শেখৰৰ কান্ধত তুলি দিয়া হয় ৷\nতেও এই দায়িত্ব কিমানদূৰ পালন কৰে , সেয়া ভৱিষ্যতৰ দিনৰ লক্ষণীয় বিষয় হ’ব ৷ কিন্তু অসমীয়া চিনেমা নোচোৱা , চোৱাৰ অনুপযোগী বুলি ভবা , অসমীয়া চিনেমা উদ্যোগটোৰ প্ৰতি তিলমানো আন্তৰিকতা নথকা , অসমীয়া প্ৰযোজক –পৰিচালকক অযোগ্য বুলি বিবেচনা কৰা এজন ব্যক্তিক কিয় চলচ্চিত্ৰ বিত্ত উন্নয়ন নিগমৰহে দায়িত্ব দিয়া হ’ল , তাক লৈ সমালোচনা আৰম্ভ হৈছে ৷\nপেট্ৰ’ল – ডিজেলৰ দাম আচলতে কিমান বাঢ়িল , কিমান কমিল ?\nটি২০ বিশ্বকাপৰ শোচনীয় প্ৰদৰ্শনৰ বাবে ৰোহিত শৰ্মাই কাক জগৰীয়া কৰিলে ?


ব্ৰিটিছ সুন্দৰীৰ প্ৰেমত নেইমাৰ! কোন এই সুন্দৰী? -\nHomeক্ৰীড়াব্ৰিটিছ সুন্দৰীৰ প্ৰেমত নেইমাৰ! কোন এই সুন্দৰী?\nব্ৰিটিছ সুন্দৰীৰ প্ৰেমত নেইমাৰ! কোন এই সুন্দৰী?\nপেৰিছঃ ‘You never know,when it stricks;প্ৰেম কৰা নাযায়, প্ৰেম হৈ যায়…’- উক্ত বাক্যশাৰীকে যেন অনুসৰণ কৰিলে তাৰকা ফুটবলাৰ নেইমাৰে। নেইমাৰৰ মন মোহিছে এগৰাকী ব্ৰিটিছ সুন্দৰীয়ে। সামাজিক মাধ্যমৰ এগৰাকী ব্ৰিটিছ মডেলাৰৰ প্ৰেমত পৰিছে নেইমাৰ! শেহতীয়াকৈ, ব্ৰিটিছ টেব’লইডে এই বাতৰি পোহৰলৈ আনিছে। উল্লেখ্য যে, নেইমাৰে প্ৰেমত পৰা যুৱতীগৰাকীৰ নাম ব্ৰুনা বিয়াংকাৰ্ডী। জানিবলৈ পোৱা মতে, ব্ৰুনাক ইবটাজাত নেইমাৰৰ সৈতে সময় অতিবাহিত কৰাও পৰিলক্ষিত হৈছিল।\nশেহতীয়াকৈ নেইমাৰে তেওঁৰ ইনষ্টাগ্ৰামত এখন আলোকচিত্ৰ পোষ্ট কৰিছিল। আলোকচিত্ৰখনত তেওঁৰ সৈতে আছিল ডি মাৰিয়া, লিঅ’নেল মেছী, মাৰ্কো ভেৰাট্টী আৰু লিঅ’নাৰ্ডো পাৰ্ডেছ। বিশেষ সূত্ৰৰ মতে, ইয়াতেই নেইমাৰে সতীৰ্থৰ সৈতে ব্ৰুনাক পৰিচয় কৰাই দিছিল। মেছী পত্নী এণ্টোনিঅ’ ৰক্কুজ্জো সেইসময়ত উপস্থিত আছিল। অৱশ্যে, এই সন্দৰ্ভত কোনোধৰণৰ মন্তব্য প্ৰকাশৰ পৰা বিৰত আছে নেইমাৰ। সামাজিক মাধ্যমত নেইমাৰ-ব্ৰুনা আখ্যানে ব্যাপক চৰ্চা লাভ কৰাও দেখা গৈছে। ব্ৰি‌টিছ কন্যাৰ প্ৰেমত শৰবিদ্ধ নেইমাৰে মৌনব্ৰত ভঙালৈ অধীৰ অপেক্ষাৰে বাট চাইছে ক্ৰীড়ানুৰাগীয়ে।\nPrevious articleক্ৰিকেটৰ মক্কাত ‘প্ৰিন্স অব্ কলিকতা’\nNext articleচন্দ্ৰপুৰবাসীলৈ ন্যায়, আঁতৰিব ডাম্পিং গ্ৰাউণ্ড


বিদ্যুৎ চুৰিৰ বিৰুদ্ধে কঠোৰ ব্যৱস্থা! ডিজিপি ভাস্কৰজ্যোতি মহন্তৰ সংবাদমেল - Prag News\nHomeআঞ্চলিকবিদ্যুৎ চুৰিৰ বিৰুদ্ধে কঠোৰ ব্যৱস্থা! ডিজিপি ভাস্কৰজ্যোতি মহন্তৰ সংবাদমেল\nবিদ্যুৎ চুৰিৰ বিৰুদ্ধে কঠোৰ ব্যৱস্থা! ডিজিপি ভাস্কৰজ্যোতি মহন্তৰ সংবাদমেল\nগুৱাহাটী : আৰক্ষী সঞ্চালকপ্ৰধানৰ কাৰ্যালয়ৰ পৰা আৰক্ষী সঞ্চালকপ্ৰধান ভাস্কৰজ্যোতি মহন্তই এক সংবাদমেলযোগে শক্তি বিভাগৰ অনাদায় বিলসমূহ শীঘ্ৰে পৰিশোধৰ আহ্বান জনায়৷ এই সংবাদমেলত উপস্থিত থাকে শক্তি বিভাগ মুখ্য সচিব নিৰজ বাৰ্মা৷ বিদ্যুতৰ বিল পৰিশোধ নকৰাসকলৰ ওপৰত আইনী ব্যৱস্থা লোৱা হ’ব বুলি প্ৰকাশ কৰে ডিজিপি মহন্তই৷ চুৰকৈ বিদ্যুৎ সংযোগ কৰাসকলক সকীয়নি দিয়ে শক্তি বিভাগে৷ ১লাখ ১৩হাজাৰ লোকৰ বিদ্যুৎ কৰ্তন কৰাৰ পিছত বিল পৰিশোধ কৰাৰ কথা বিভাগে প্ৰকাশ কৰে।\nবিদ্যুৎ বিভাগে স্মাৰ্ট মিটাৰৰ সংযোগ কৰাৰ পদক্ষেপ গ্ৰহণৰ কথাও প্ৰকাশ কৰে৷ লগতে, বিগত মাহত ২ কোটি ১০ লাখ অনাদায় শক্তি বিভাগে আদায় কৰাৰ কথাও প্ৰকাশ কৰে৷ সংবাদমেলত ভাস্কৰজ্যোতি মহন্তই কয় যে, নিজৰ উপকাৰৰ বিনিময়ত লাখ লাখ মানুহৰ অপকাৰ বন্ধ কৰক৷ চুৰি কৰি বিদ্যুৎ সংযোগ কৰিলে জনসাধাৰণৰ বাবেই বেয়া হ’ব৷ বিদ্যুত চুৰি তথা এই সম্পৰ্কীয় অন্য গোচৰসমূহ এতিয়াৰ পৰা সাধৰণ গোচৰৰ দৰেই লোৱা হ’ব৷\nঅন্য চোৰৰ দৰেই বিদ্যুৎ চুৰিৰ গোচৰ এতিয়া একেই হ’ব বুলি সকীয়নি দি সময়মতে বিদ্যুতৰ বিল পৰিশোধ কৰাৰ আহ্বান জনায় মহন্তই৷ তদুপৰি বিদ্যুৎ বিভাগৰ কৰ্মচাৰীৰ ওপৰত কোনোধৰণৰ আতিশয্য নচলিব বুলিও প্ৰকাশ কৰে ডিজিপি ভাস্কৰজ্যোতি মহন্তই৷ কোনো লোকে যদি দায়িত্বৰ সময়ত বাধা দিয়ে আইনী ব্যৱস্থা লোৱা হ’ব বুলিও তেওঁ সকীয়াই দিয়ে৷ এই ক্ষেত্ৰত ৰাইজক সহযোগ কৰিবলৈ তেওঁ আহ্বান জনায়৷\nজুন মাহত এপিডিচিএল-এ ১৯০৪টা চোৰাং বিদ্যুৎ সংযোগ ধৰা পেলাইছে আৰু ৬১১টা গোচৰ ৰুজু কৰা বুলিও তেওঁ সদৰি কৰে৷ লখিমপুৰ, নগাঁও, মঙলদৈত সৰ্বাধিক বিদ্যুৎ চুৰিৰ ঘটনা পোহৰলৈ অহা বুলি তেওঁ প্ৰকাশ কৰে৷ লখৰা, গড়ভঙাৰ নিৰুদ্দেশৰ ঘটনাৰ অনুসন্ধান অব্যাহত আছে বৰ্তমান৷ ২৮ তাৰিখে অসম আৰক্ষীয়ে শুভাৰম্ভ কৰিছিল ১৫৫২৬০ টোল ফ্ৰি হেল্পলাইন নম্বৰ য’ত ২৪ ঘণ্টাই যিকোনো লোকে যিকোনো গোচৰ আৰক্ষীক দিব পাৰে৷ ৪ দিনত এনে ১১২টা গোচৰ পঞ্জীয়ন হৈছে বুলি তেওঁ প্ৰকাশ কৰে৷ ইয়াৰে বহুকেইটা গোচৰত সফলতা লাভ কৰিছে অসম আৰক্ষীয়ে৷\nPrevious articleড্ৰাগছ সৰবৰাহকাৰীৰ ৰূপত দ্বাদশ শ্ৰেণীৰ ছাত্ৰ\nNext articleক’ভিড বিধি উলংঘাৰ অপৰাধত অখিলৰ সমৰ্থকক আটক


হাৰিয়ানা - অসমীয়া ৱিকিপিডিয়া\n(Haryanaৰ পৰা পুনঃনিৰ্দেশিত)\n— ভাৰতৰ ৰাজ্য আৰু কেন্দ্ৰীয় শাসিত অঞ্চল —\nOfficial seal of হাৰিয়ানা\nভাৰতৰ মানচিত্ৰত হাৰিয়ানাৰ অৱস্থান\nভৌগোলিক স্থানাংক (চণ্ডীগড়): 30°44′N 76°47′E / 30.73°N 76.78°E / 30.73; 76.78স্থানাংক: 30°44′N 76°47′E / 30.73°N 76.78°E / 30.73; 76.78\n১ নভেম্বৰ ১৯৬৬\nকপ্তান সিং চলাংকী\nমনোহৰ লাল খট্টৰ (ভাৰতীয় জনতা পাৰ্টী )\n- লোকসভা আসন\n- ৰাজ্যসভা আসন\n- ভাৰতৰ ৰাজ্য আৰু কেন্দ্ৰীয় শাসিত অঞ্চল\n(১৭,০৭০.৩ বৰ্গ মাইল)\n(৬৫০.২ বৰ্গ মাইল)\n(১,৩৭০.৭ বৰ্গ মাইল)\n- জনঘনত্ব ৫৭৩ প্ৰতি বৰ্গ কি.মি.\n(১,৪৮৪.১ প্ৰতি বৰ্গ মাইল)\n- জনঘনত্ব স্থান\n- চহৰাঞ্চল ৮৮,২১,৫৮৮ জন\n- গ্ৰাম্যাঞ্চল ১,৬৫,৩১,৪৯৩ জন\nমানৱ সম্পদ উন্নয়ন সূচী\nমানৱ সম্পদ উন্নয়ন সূচীত স্থান\n৩,০৯৩.২৬ বিলিয়ন (২০১১-১২)\nহাৰিয়ানা (হিন্দী: हरियाणा, পাঞ্জাবি: ਹਰਿਆਣਾ, হাৰিয়ানা আ-ধ্ব-ব: [hərɪjaːɳaː]) ভাৰতৰ এখন ৰাজ্য। এই ৰাজ্যৰ উত্তৰে পাঞ্জাব আৰু হিমাচল প্ৰদেশ আৰু পশ্চিমে আৰু দক্ষিণে ৰাজস্থান অৱস্থিত। পূবে যমুনা নদী, উত্তৰাখণ্ড আৰু উত্তৰ প্ৰদেশ । দিল্লী উত্তৰ, পশ্চিম আৰু দক্ষিণ – এই তিনি দিশৰ পৰা হাৰিয়ানাক আৱৰি আছে। এই কাৰণে হাৰিয়ানাৰ ৰাজ্যৰ বৃহৎ অংশ ভাৰতৰ জাতীয় ৰাজধানী অঞ্চলৰ অন্তৰ্গত। হাৰিয়ানাৰ ৰাজধানী চণ্ডীগড় এখন কেন্দ্ৰীয়শাসিত অঞ্চল আৰু পাঞ্জাব ৰাজ্যৰো ৰাজধানী। সংস্কৃত ভাষাত হাৰিয়ানা শব্দেৰ অৰ্থ ঈশ্বৰৰ নিবাস; এই শব্দটোৰ বুৎপত্তি সংস্কৃত হৰি"(বিষ্ণুৰ আন এটা নাম) আৰু অয়ন (নিবাস) শব্দদুটিৰ পৰা। আন এক মতবাদৰ মতে, সংস্কৃত হৰিৎ (সেউজীয়া) শব্দৰ পৰা এই নামৰ উৎপত্তি হৈছে; হাৰিয়ানা নাম এই ৰাজ্যৰ বৃহৎ হৰিৎ তৃণক্ষেত্ৰৰ পৰা আহিছে।\n3 জন গাঁঠনি\nসুদূৰ অতীতত বৰ্তমান হাৰিয়ানা ভূখণ্ড উত্তৰ ভাৰতৰ কুৰু ৰাাজ্যৰ অন্তৰ্গত আছিল।  খ্ৰীষ্টীয় দ্বাদশ শতাব্দীত অপভ্ৰংশ লেখক বিবুধ শ্ৰীধৰৰ ৰচনাত হাৰিয়ানা নামৰ উল্লেখ পোৱা যায়। প্ৰচীন কালত এই ৰাজ্য অধুনালুপ্ত সৰস্বতী নদীৰ পাৰত বিকশিত সিন্ধু সভ্যতা আৰু বৈদিক সভ্যতাৰ এটি অংশ আছিল। ভাৰতৰ ইতিহাসৰ অনেক দিশনিৰ্ণায়ক যুদ্ধ এই অঞ্চলতে সংঘটিত হৈছে। ইয়াৰে ভিতৰত বিশেষভাবে উল্লেখনীয় মহাভাৰতত উল্লিখিত কুৰুক্ষেত্ৰৰ কুৰুক্ষেত্ৰ যুদ্ধ আৰু পানিপথৰ তিনিখন যুদ্ধ। ব্ৰিটিছৰ আমোলত হাৰিয়ানা ব্ৰিটিছ পাঞ্জাব প্ৰদেশৰ অন্তৰ্ভুক্ত আছিল । ১৯৬৬ চনত ভাষাৰ ভিত্তিত ভাৰতৰ সপ্তদশ ৰাজ্য হিচিপে হাৰিয়ানাৰ আবিৰ্ভাৱ ঘটে। বৰ্তমান এই ৰাজ্য দেশৰ অন্যতম প্ৰধান খাদ্যশস্য আৰু দুগ্ধ উৎপাদক ৰাজ্য । ১৯৬০ দশকৰ ভাৰতৰ সেউজ বিপ্লৱৰ মাধ্যমত খাদ্যশস্য উৎপাদনত স্বনিৰ্ভৰশীলতা অনাৰ প্ৰয়াসৰ ক্ষেত্ৰত হাৰিয়ানা ৰাজ্যেৰ নাম বিশেষ ভাবে উল্লেখযোগ্য।\nহাৰিয়ানা ভাৰতৰ অন্যতম ধনী ৰাজ্য। এই ৰাজ্যৰ জনমুৰি আয় ৬৭,৮৯১ টকা;  যি ভাৰতৰ তৃতীয় সৰ্বাধিক। তদুপৰি দেশৰ সৰ্বাধিক সংখ্যক গ্ৰামবাসী কোটিপতি এই ৰাজ্যত বাস কৰে। ১৯৭০ৰ দশকৰ পৰা এই ৰাজ্য কৃষি আৰু শিল্প বিশেষত উন্নতিসাধনৰ সূত্ৰপাত ঘটে। বৰ্তমান হাৰিয়ানা কেৱল ভাৰতেই নহয়, সমগ্ৰ দক্ষিণ এছিয়াৰ অন্যতম সম্পদশালী অঞ্চল হিচাপে পৰিগণিত হৈছে। ভাৰতত যাত্ৰীবাহী গাড়ী, দ্বিচক্ৰযান আৰু ট্ৰেক্টৰৰ বৃহত্তম উৎপাদক হল হাৰিয়ানা। ২০০০ চনৰ পৰা এই ৰাজ্যেৰ জনমুৰি বিনিয়োগ দেশৰ ভিতৰতে সৰ্বাধিক। গুৰুগ্ৰাম চহৰ বৰ্তমানে তথ্য প্ৰযুক্তি আৰু অট'মোবাইল শিল্পকেন্দ্ৰ হিচাপে সুনাম অৰ্জন কৰিছে। ভাৰতৰ বৃহত্তম অট'মোবাইল উৎপাদক মাৰুতি উদ্যোগ আৰু বিশ্বৰ বৃহত্তম দ্বিচক্ৰযান উৎপাদক হিৰ' হণ্ডাৰ প্ৰধান কেন্দ্ৰ গুৰুগ্ৰামত অৱস্থিত। পাণিপথ, পঞ্চকুলা আৰু ফৰিদাবাদো ৰাজ্যৰ অন্যতম শিল্পকেন্ৰ্ৰ। পাণিপথ তেল শোধনাগাৰ দক্ষিণ এছিয়াৰ দ্বিতীয় বৃহত্তম শোধনাগাৰ । তদুপৰি এই ৰাজ্য পুৰণি কিছু ইস্পাত আৰু বস্ত্ৰশিল্পকেন্দ্ৰ বিদ্যমান।\nজন গাঁঠনি[সম্পাদনা কৰক]\nহাৰিয়ানাৰ অধিবাসী প্ৰধান জাতিগোষ্ঠী হ'ল জাট। হাৰিয়ানাৰ ৰাজনীতিত জাট জাতিৰ দ্বাৰাই মূলত পৰিচালিত হয। এই ৰাজ্যৰ প্ৰধান ৰাজনৈতিক দলসমূহ হ'ল ভাৰতীয় ৰাাষ্ট্ৰীয় লোক দল, হাৰিয়ানা জনহিত কংগ্ৰেছ, ভাৰতীয় জনতা পাৰ্টী, বহুজন সমাজ পাৰ্টী । ৰাজ্যৰ অন্যান্য জনগোষ্ঠীৰ ভিতৰত উল্লেখযোগ্য আহীৰ, পাঞ্জাবি, গুজ্জৰ, আগৰৱাল, ৰোৰ, ব্ৰাহ্মণ, ৰাজপুত আৰু চাইনি। হাৰিয়ানাৰ জনসংখ্যাৰ ৯০ শতাংশ হিন্দু, ৬.২ শতাংশ শিখ, ৪.০৫ শতাংশ মুছলমান আৰু ০.১ শতাংশ খ্ৰীষ্টান।\n↑ "Punjabi gets second language status in Haryana". Zee News. 28 January 2010. http://zeenews.india.com/news/haryana/punjabi-gets-second-language-status-in-haryana_599789.html। আহৰণ কৰা হৈছে: 27 May 2010.\n↑ Kautilya describes them as martial and most heroic, while Panini includes among them the Kauravyas, the ancient warrior community of Haryana. It would thus appear that the main force of Chandragupta's liberation army was recruited from Punjab and Haryana. As Haryana or the ancient Kuru janapada....., Page 33, "Haryana, ancient and medieval" by H. A. Phadke, Publisher Harman Pub. House, 1990, ISBN 81-85151-34-2, 9788185151342\n↑ The ancient Kuru janapada is said to have comprised Kurukshetra, Thanesar, Karnal, Panipat, Sonipat....., Page 115, "Buddhist sites and shrines in India: history, art and architecture", Volume 231 of Bibliotheca Indo-Buddhica by D. C. Ahir, Publisher Sri Satguru Publications, 2003, ISBN 81-7030-774-0, 9788170307747\nहरियाणए देसे असंखगाम, गामियण जणि अणवरथ काम।\n↑ Byres, T.J.. Rural labour relations in India. Taylor & Francis, 1999. ISBN 071468046X, 9780714680460.\n↑ 15.0 15.1 15.2 Haryana-online.com, Haryana people.\n"https://as.wikipedia.org/w/index.php?title=হাৰিয়ানা&oldid=181705"ৰ পৰা সংকলিত\nএই পৃষ্ঠাখন ১৭ আগষ্ট, ২০১৮ তাৰিখে ১৭:২২ বজাত অন্তিম সংশোধন কৰা হৈছিল।


জন্মোৎসৱৰ সময়তে প্ৰধানমন্ত্ৰী মোদীৰ বিশ টা প্ৰধান ব্যৰ্থতা উদঙালে কংগ্ৰেছে\n"নিমাতীঘাটৰ সকৰুণ মৃত্যুৰ বেদনা মাৰ নৌযাওঁতেই প্ৰধানমন্ত্ৰী মোডীৰ জন্মদিনৰ নামত ২০ দিনীয়া কাৰ্যসূচী কিয়?": ৰাণা গোস্বামী\nনিমাতীঘাটৰ সকৰুণ মৃত্যুৰ বেদনা বুকুত স্পন্দিত হৈ থাকোতেই, চকুলোৰ কৰাল মচ নৌযাওঁতেই প্ৰধানমন্ত্ৰী নৰেন্দ্ৰ মোডীৰ ২০ দিনীয়া জন্মোৎসৱ পালনৰ নামত যি আড়ম্বৰপূর্ণ আয়োজন বিজেপিয়ে হাতত লৈছে, এনে পদক্ষেপক অসম প্ৰদেশ কংগ্ৰেছ কমিটিয়ে অপ্ৰয়োজনীয়, আৰু অপ্ৰাসঙ্গিক আখ্যা দিছে। সাধাৰণ জনতাৰ দুখ-যন্ত্ৰণা, আশা-আকাংক্ষাৰ খবৰ নৰখা চৰকাৰখনক কংগ্ৰেছে ধিক্কাৰ দিছে।\nকংগ্ৰেছে কয় যে লুইতৰ বুকুত অকাল মৃত্যুক আঁকোৱালি লোৱা লোকৰ আত্মীয়ৰ ক্ৰন্দন নিমাতীঘাটত মাৰ যোৱাই নাই, চকুপানী শুকাই যোৱাই নাই, অসমৰ জনগণে পাহৰিব পৰা নাই সৌ সিদিনা লুইতৰ বুকুত জাহ যোৱা লোকৰ মৃতদেহবোৰৰ কথা, কিন্তু এনে এক সকৰুণ সময়তে আৰম্ভ হৈ গল প্ৰধান মন্ত্ৰীৰ ২০ দিনীয়া জন্মোৎসৱ!\nআচলতে বিজেপিয়ে ক্ষমতাৰ ৰাগীত পাহৰি গ’ল দুখ যন্ত্ৰণাত থকা সাধাৰণ জনতাৰ কথা। কংগ্ৰেছে প্ৰশ্ন কৰে ক্ষমতাত মানুহে মানৱতা পাহৰি যায় নেকি?\nকংগ্ৰেছ নেতা ৰাণা গোস্বামীয়ে কয়—‘প্ৰধানমন্ত্ৰীৰ ২০ দিনীয়া জন্মোৎসৱ পালনৰ বাতৰিয়ে আমাক কিছুমান কথা মনত পেলাই দিয়াৰ লগতে বিশেষকৈ ২০১৩ চনৰ পৰা তেখেতে দি অহা ভাষণ আৰু কৰি অহা কামৰ মূল্যায়ণ কৰিবলৈ উদগণি দিছে। সেয়ে আমি দেখা পাইছো তেখেতৰ ভাষণ আৰু কৰ্মৰ মাজত আকাশ পাতাল সদৃশ পাৰ্থক্য’।\nসাধাৰণ জনতাৰ খাদ্য বস্ত্ৰ বাসস্থানৰ ওপৰত আজি চিন্তাৰ অৱকাশ নাই। চৰকাৰে হিতাধিকাৰী সৃষ্টিৰে সকলো সমস্যা সমাধান কৰিবলৈ ওলোৱাৰ সময়ত এই ২০ দিনীয়া জন্মোৎসৱ পালন কিমান প্ৰয়োজনীয়!\nগোস্বামীয়ে কয়—‘আমি ইয়াত মাত্ৰ তেখেতৰ ভাষণৰ মাজেদি ৰাইজক দিয়া ২০ টা ব্যর্থ প্ৰতিশ্ৰুতি উল্লেখ কৰিম, কিন্তু ইয়াৰ আগতে তেখেতৰ এই প্ৰধান ব্যৰ্থতা আৰু ভাৰতীয় ইতিহাসত কোনো এগৰাকী প্ৰধানমন্ত্ৰীয়ে নকৰা কাৰ্যটো জনাব বিচাৰিছো, সেয়া হৈছে ৰিজার্ভ বেংকৰ পৰা ধন উলিয়াই নিয়া।\n– ১৯৬২ চনত চীনৰ বিৰুদ্ধে আমাৰ দেশে যুদ্ধ কৰিব লগা হৈছিল, সেইদৰে\n-১৯৬৫ চনত পাকিস্তানৰ বিৰুদ্ধে যুদ্ধ\n-১৯৭১ চনত পাকিস্তানৰ বিৰুদ্ধে যুদ্ধ\n-১৯৯৯ চনত পাকিস্তানৰ বিৰুদ্ধে কাৰ্গিল যুদ্ধ\nএনে যুদ্ধৰ সময়তো ভাৰতৰ কোনো এগৰাকী প্ৰধানমন্ত্ৰীয়ে ৰিজাৰ্ভ বেংকৰ পৰা এটা টকাও উলিয়াই অনা নাছিল।\nইয়াৰ লগতে বিশ্বত ভিন ভিন সময়ত হোৱা মহামাৰীয়ে আমাৰ দেশতো তীব্ৰ প্ৰভাব ইয়াৰ আগতেও পেলাইছিল, কিন্তু এইদৰে ৰিজার্ভ বেংকৰ জমা টকা ইয়াৰ আগতে কোনো এজন প্ৰধান মন্ত্ৰীয়ে উলিয়াই নি খৰছ কৰা নাছিল। কিন্তু আজি দেশৰ অৰ্থনৈতিক অৱস্থা কি আৰু প্ৰধানমন্ত্ৰীয়ে কৰিছে কি?\n২০১৯ চনত ৰিজাৰ্ভ বেংকৰ পৰা ১,৭৬,০০,০০০ কোটি টকা আৰু ২০২১ চনত ৰিজাৰ্ভ বেংকৰ পৰা ৯৯,১২২ কোটি টকা উলিয়াই আনিছে। ৰাণা গোস্বামীয়ে প্ৰশ্ন কৰে— কোনে উলিয়াই আনিছে এই টকা ? কিয় উলিয়াই আনিছে ? কেইখন যুদ্ধ কৰিবলৈ উলিয়াই আনিছে ? কি খাবলৈ উলিয়াই আনিছে ? কিহত উঠি ফুৰিবলৈ উলিয়াই আনিছে?\nপ্ৰধানমন্ত্ৰী মোদীৰ বিশ টা প্ৰধান ব্যৰ্থতা ৰাণা গোস্বামীয়ে এনেদৰে উল্লেখ কৰে—\n১) ২০১৩ চনত আজিৰ প্রধান মন্ত্ৰী জনে সেই সময়ৰ প্ৰধান মন্ত্ৰী জনক প্ৰশ্ন কৰিছিল, ডলাৰতকৈ ভাৰতীয় টকাৰ মূল্য কম কিয়? কিন্তু এতিয়া প্ৰধানমন্ত্ৰী হৈ মোডীয়ে টকাৰ মূল্য কিমান বঢ়ালে? আজি দেশৰ অৰ্থনৈতিক অৱস্থা কত? এতিয়া দেশৰ GDP প্রায় -৮ হল।\n২) ২০১৩-১৪ চনত অর্থাৎ প্ৰধানমন্ত্ৰী হোৱাৰ আগতে মোডী ডাঙৰীয়াই বিদেশী বিনিয়োগৰ তীব্ৰ বিৰোধীতা কৰি সেই সময়ৰ প্ৰধান মন্ত্ৰী মনমোহন সিঙক তীব্ৰ কটাক্ষ কৰিছিল, কিন্তু এতিয়া তেখেতে এই ক্ষেত্ৰত কি কৰিছে সকলোৱে জানে।আজি প্ৰায় এশ শতাংশ বিদেশী বিনিয়োগকাৰীৰ বাবে দেশখনক মুকলি কৰি দিছে।\n৩) ২০১৩-১৪ চনত মোডী ডাঙৰীয়াই তেতিয়াৰ প্রধানমন্ত্রী মনমোহন সিঙ ডাঙৰীয়াক পেট্ৰল আৰু ডিজেলৰ মূল্য বৃদ্ধি হোৱাৰ বাবে জগৰীয়া কৰিছিল, কিন্তু আজি প্ৰধানমন্ত্ৰী মোডীৰ দিনত পেট্ৰল অথবা ডিজেলৰ মূল্য কিমান? এতিয়া দেশৰ জনতাই তেখেতক কিয় জগৰীয়া নকৰিব?\n৪) ৰন্ধন গেছৰ মূল্যবৃদ্ধিয়ে প্ৰধান মন্ত্ৰীয়ে দিয়া আশ্বাস ধোঁৱা চাঙত বহুৱালে, এই কথা এতিয়া তেখেতক আমি কিয় প্ৰশ্ন কৰি নুসুধিম?\n৫) নিজকে চাহ বেপাৰ কৰা বুলি কোৱা জনে আজি নিম্নবিত্ত বা মধ্যবিত্তৰ বাবে কি আঁচনি আনিছে? দেশত আজি দৰিদ্রতাৰ হাৰ বৃদ্ধিত হিতাধিকাৰী সৃষ্টি কৰাৰ বাহিৰে আন কি কৰ্ম সংস্থাপনৰ আচনি ললে বুলি আমি প্ৰশ্ন কিয় নকৰিম।\n৬) চুইচ বেংকত জমা থকা কলা ধন আনি ১৫ লাখকৈ প্ৰতিজন ভাৰতীয়ক দিব পাৰিব বুলি কোৱা প্ৰধানমন্ত্ৰী জনে এই ক্ষেত্ৰত কিয় পদক্ষেপ লোৱা নাই? আৰু কিয় ১৫ লাখকৈ দিয়া নাই?\n৭) দেশৰ ৰাজহুৱা খণ্ড বিক্ৰী কৰি দেশ চলাবলৈ লোৱা প্ৰধানমন্ত্ৰী জনে জনহিতৰ বাবে কেইটা ৰাজহুৱা খণ্ড প্ৰতিষ্ঠা কৰিলে, সেই কথা আজি কিয় নুসুধিম?\n৮) দেশত আজি ক’ভিড-১৯ মহামাৰীৰ সময়ছোৱাত প্ৰায় ৫ লাখ লোকে কৰ্মসংস্থাপন হেৰুৱালে, তাৰ বাবে প্ৰধানমন্ত্ৰীয়ে কি পদক্ষেপ ললে?\n৯) বছৰে ২ কৌটি নিবনুৱাক সংস্থাপন দিব বুলি প্ৰতিশ্ৰুতি দিয়া প্ৰধানমন্ত্ৰী জনে যোৱা বছৰ সমূহত কিমান নিবনুৱাক সংস্থাপন দিলে?\n১০) লাভত চলি থকা দেশৰ বিমান বন্দৰ কি কাৰণত ব্যক্তিগত খণ্ডৰ হাতত অৰ্পন কৰিছে, সেই প্ৰশ্নৰ উত্তৰ প্ৰধানমন্ত্ৰীৰ হাতত আছে নে?\n১১) প্ৰতিযোগিতা নথকা খণ্ড যেনে ৰেল খণ্ডক ব্যক্তিগত খণ্ডক দিব বিচৰা প্ৰধানমন্ত্ৰী জনেই আত্মনিৰ্ভৰ ভাৰতৰ কথা কোৱা নাছিল নে? আজি দেশ বা দেশৰ জনতাক সচা অৰ্থত প্ৰধান মন্ত্ৰী জনে আত্মনিৰ্ভৰ কৰিব পাৰিছে নে?\n১২) প্ৰধানমন্ত্ৰী হোৱাৰ পূৰ্বে মোডী ডাঙৰীয়াই সেই সময়ৰ প্ৰধানমন্ত্ৰী মনমোহন সিঙে দেশৰ উন্নতি সাধন কৰিব পৰা নাই বুলি সমালোচনা কৰিছিল, কিন্তু আজি মোডী ডাঙৰীয়াই প্ৰধানমন্ত্ৰী হৈ ৰেলৱে ষ্টেচনৰ প্লেটফৰ্ম টিকটৰ হাৰ ৩ টকাৰ পৰা ৫০ টকালৈ বৃদ্ধি কৰাৰ দৰে সকলোতে কৰৰ নিৰিখৰ উর্ধমূখী উন্নয়ন সাধন কৰাত বাহিৰে আন কি উন্নয়ন সাধাৰণ জনতাৰ বাবে কৰিছে?\n১৩) ২০১৪ চনৰ ১৬ মে তাৰিখৰ পিছতে অসমৰ পৰা বাংলাদেশী খেদি পঠাব বুলি প্ৰতিশ্ৰুতি দিয়া প্ৰধানমন্ত্ৰীয়ে এতিয়া CAA ৰ জৰিয়তে বিদেশীক অসমত সংস্থাপন দিবলৈহে উঠি পৰি লাগিছে।\n১৪) ২০১৬ চনত নিৰ্বাচনী ভাষণত মাজুলী যোৰহাট সংযোগী দলং পাঁচ বছৰত বনাম বুলি কোৱা প্ৰধানমন্ত্ৰী জনৰ কাৰ্যকালত দুবাৰ শিলান্যাস কৰিও আজিলৈ দলঙৰ কাম আৰম্ভ কৰিব নোৱাৰা প্ৰধানমন্ত্ৰী জনক ব্যর্থ বুলি নক’ম নে?\n১৫) A for Assam বুলি উৎসাহ দিয়া প্ৰধানমন্ত্ৰী জনে অসমৰ বাবে কি কৰিলে? গুৱাহাটীক স্মাৰ্ট চিটি সজাব খোজা প্ৰধানমন্ত্ৰী জনে আজিলৈ গুৱাহাটীৰ পানী সমস্যাকে সমাধান কৰিব নোৱৰিলে।\n১৬) ২০১৪ চনত বিজেপিয়ে কৈছিল, অসমত সংঘটিত হোৱা লুইচ বার্জাৰ কেলেংকাৰীৰ তদন্ত কৰিম বুলি প্ৰতিশ্ৰুতি দিছিল, কিন্তু বিজেপিৰ দ্বিতীয় কার্যকালটো এই ক্ষেত্ৰত কোনো পদক্ষেপ লোৱা দেখা পোৱা নাই। বৰং সেই সময়ত বিজেপিয়ে অভিযোগৰ আঙুলি দেখুওৱা জনেই আজি বিজেপিৰ কৃপাধন্য হৈ বিজেপিৰ সর্বেসর্বা।\n১৭) ব্ৰহ্মপুত্ৰ খনন আৰু ইয়াৰ দুয়োপাৰে এক্সপ্ৰেছ হাইৱে নির্মাণ কৰিম বুলি দিয়া প্ৰতিশ্ৰুতি আজিও কাৰ্যকৰী কৰিব নোৱাৰিলে কিয়?\n১৮) অসমৰ বানপানী সমস্যাক ৰাষ্ট্ৰীয় সমস্যা হিচাপে লোৱাৰ প্ৰতিশ্ৰুতি দি আজিও প্ৰধানমন্ত্ৰী জনে এই ক্ষেত্ৰত কাৰ্যকৰী পদক্ষেপ গ্ৰহণ কৰা নাই কিয়।\n১৯) অসম চুক্তিক আখৰে আখৰে পালন কৰিম বুলিকৈ আজিও এই বিষয়ত কোনো ফলপ্ৰসূ সিদ্ধান্ত নলৈ মাত্ৰ কিছুমান কমিটি গঠন কৰি সাধাৰণ জনতাক আভুৱা ভৰাই আছে কিয়।\n২০) অসমৰ ছয় জনগোষ্ঠীক জনজাতিকৰণৰ প্ৰতিশ্ৰুতি দিয়া প্ৰধানমন্ত্ৰীয়ে এই বিষয়ত কোনো পদক্ষেপ কিয় গ্ৰহণ কৰিব পৰা নাই।\nএনেদৰে এটাৰ পাছত এটাকৈ প্ৰতিশ্ৰুতি দি পালন কৰিব নোৱাৰা ব্যর্থ প্ৰধানমন্ত্ৰী জনৰ জন্ম দিন হিচাপে কৰোণা মহামাৰীৰ কবলত পৰি লক ডাউনত কৰ্ম সংস্থাপন হেৰুৱাই দিশহাৰা হৈ পৰা জনতাই মূল্যবৃদ্ধিৰ বোজা মূৰত লৈ ২০ দিনীয়া জন্মোৎসৱ পালন কৰাৰ কি অৰ্থ আছে?\nহঠাৎ বিমুদ্রাকৰণৰ সিদ্ধান্ত লৈ দেশৰ কলাধন নাইকীয়া কৰিবলৈ বিচৰা জনে এই ক্ষেত্ৰত ব্যর্থ হৈ জয় শ্বাহৰ দৰে কেইজনমান নব্য পুঁজিপতিৰ সৃষ্টি কৰাত বাহিৰে দেশৰ মূল ধন ঘূৰাই আনিবলৈও সক্ষম নহল।\nএতিয়া জনতাৰ পৰা আদায় কৰা বৰ্ধিত কৰ, পেট্ৰল, ডিজেল, গেছ আৰু মদৰ টেক্সেৰে দেশ চলাই থকা প্ৰধানমন্ত্ৰীৰ একমাত্ৰ লক্ষ্য আদানী আৰু আম্বানীৰ উন্নয়ন।\nহিচাপ আছেনে, বিমুদ্রাকৰণ, আৰু পৰিকল্পনাহীন ২০২০ চনৰ লক ডাউনকে আদি কৰি শাসনভাৰ লোৱাৰ পৰা এতিয়ালৈকে দেশৰ নাগৰিক কিমান মৰিল?\nএতিয়া আমি কি সুখত আনন্দেৰে পালন কৰিম এইজনা প্ৰধানমন্ত্ৰীৰ জনমদিন ২০ দিন ধৰি? এই প্ৰশ্ন কৰিছে কংগ্ৰেছৰ নেতা ৰাণা গোস্বামীয়ে।


ৰন্ধন গেছৰ নাটনি!; ভোগালীত দুৰ্ভোগ ভূগিব নেকি ৰাজ্যবাসীয়ে?\nউজনি অসমৰ লগতে চুবুৰীয়া অৰুণাচল প্ৰদেশ, নাগালেণ্ড আদিলৈ ৰন্ধন গেছৰ যোগান ধৰা অইলৰ অতি গুৰুত্বপূৰ্ণ এল পি জি প্লাণ্টৰ দুটা যন্ত্ৰ আজি এসপ্তাহ জুৰি বিকল হৈ আছে। যাৰ ফলত ৰাজ্যখনত মাঘৰ বিহুৰ পূৰ্বে ৰন্ধন গেছৰ নাটনিয়ে দেখা দিয়াৰ সম্ভাৱনাই প্ৰকট হৈ পৰিছে।\nকেন্দ্ৰীয় চৰকাৰ আৰু উদ্যোগ প্ৰতিষ্ঠানটোৰ কৰ্তৃপক্ষই মিলি অইলৰ কেইবাখনো তৈলক্ষেত্ৰ ব্যক্তিগত খণ্ডৰ প্ৰতিষ্ঠানক গতোৱাৰ ষড়যন্ত্ৰত লিপ্ত হৈ থকাৰ সময়তে এল পি জি প্লাণ্টৰ দুটাকৈ যন্ত্ৰ বিকল হৈ থকা স্বতেও নাই কোনো ধৰণৰ গুৰুত্ব।\nউল্লেখযোগ্য যে আজি এসপ্তাহ জুৰি যন্ত্ৰ কেইটা বিকল হৈ থকাত এল পি জি প্লাণ্টটোৰ সন্মুখত আবদ্ধ হৈ পৰিছে শ শ এল পি জি কঢ়িওৱা গাড়ী। আনহাতে এল পি জি কঢ়িওৱা গাড়ীসমূহৰ চালকসকলৰ মাজতো প্লাণ্টটো বন্ধ হৈ থকাত হাহাকাৰ পৰিস্থিতি সৃষ্টি হোৱাৰ লগতে অইলেও বিগত এসপ্তাহে এল পি জি উৎপাদনত ব্যাপক লোকচানৰ সন্মুখীন হ’ব লগীয়া হৈছে।\nঅৱশ্যে এল পি জি প্লাণ্টটোৰ বিকল হৈ থকা যন্ত্ৰ দুটা কাৰ গাফিলতি তথা কাৰ অমনোযোগিতাৰ বাবে আজি এসপ্তাহ ধৰি বিকল হৈ থকাৰ পিছতো মেৰামতি কৰাত গুৰুত্ব প্ৰদান কৰা নাই সেয়া বৰ্তমানৰ ৰহস্যৰ আৱৰ্তত।


টোকাৰী - অসমীয়া ৱিকিপিডিয়া\nদোতাৰা, চেতাৰ, গীটাৰ\nটোকাৰী আঙুলিৰ মূৰেৰে আঘাত কৰি বজোৱা এবিধ গুণা লগোৱা অসমৰ থলুৱা বাদ্যযন্ত্ৰ। অসমৰ বিভিন্ন অঞ্চলত প্ৰচলিত তাঁৰজাতীয় বাদ্যযন্ত্ৰ সমূহৰ ভিতৰত টোকাৰীৰ ব্যৱহাৰ আৰু জনপ্ৰিয়তাই অধিক বুলি শুনা যায়। ই অসমৰ প্ৰাচীন লোকবাদ্য৷ আম বা চাম কাঠৰ খোলা এটাত সাধাৰণতে গুঁইৰ ছালেৰে ছোৱাই এই বাদ্য তৈয়াৰ কৰা হয়৷ নামনি অসমত প্ৰচলিত আন এক এনেধৰণৰ লোকবাদ্য দোতাৰাৰ সৈতে ইয়াৰ বহুখিনি মিল দেখা পোৱা যায়। টোকাৰীৰ আকাৰ দোতোৰাতকৈ কিছু ডাঙৰ আৰু বহল হয়। চীনৰ এক বাদ্যযন্ত্ৰ ৰুৱান (ইংৰাজী: Ruan)ৰ সৈতেও ইয়াৰ বহুখিনি সাদৃশ্য আছে। অনুমান কৰা হয় যে টোকাৰী নামৰ উত্‍পত্তি "টোকৰ" শব্দৰ পৰা হৈছে, অৰ্থাত্ টোকৰ দিয়াৰ ফলত শব্দ সৃষ্টি হোৱা বাবেই এই বাদ্যৰ নাম টোকাৰী ৰখা হয়।\nটোকাৰীৰ সৈতে ইয়াৰ বহুখিনি সাদৃশ্য থকা এটা দোতোৰা চিত্ৰত দেখা গৈছে।\nঅসমৰ লোকসংগীতৰ এক প্ৰকাৰ টোকাৰী গীতৰ লগতেই টোকাৰী বাদ্য সাধাৰণতে ব্যৱহাৰ কৰা হয়। ইয়াৰ বাহিৰেও দেহ বিচাৰ গীত, বৈৰাগী গীত, ফুল কোৱঁৰ আৰু মণি কোঁৱৰ গীত, মনিৰাম দেৱানৰ গীত, ধৰ্মমূলক গীত, জিকিৰ আৰু জাৰী ইত্যাদিত টোকাৰী ব্যৱহাৰ কৰা দেখা যায়।\nএই বাদ্যটি আম, চাম বা তেনে জাতীয় কাঠৰ ৬০ ছে:মি:ৰ পৰা ৯০ ছে:মি: মান দীঘল টুকুৰা এটাৰ এপিনে খোলনি দি আৰু আনপিনে হাতৰ তলুৱাত ৰাখি বজাব পৰাকৈ মিহি আৰু ক্ৰমানয়ে লাহী কৰি নি তৈয়াৰ কৰা হয়। খোলনি দি অৰ্ধবৃত্তাকাৰ ৰূপ দিয়া মূৰৰ অংশটো সাধাৰণতে গুঁইৰ ছলেৰে চোওৱা হয় আৰু আনপিনৰ মূৰটোৰ আগলৈ কেইঞ্চিমান কাঠ ৰাখি খোলা কৰা হয়। সৌন্ধৈৰ্য্য বৃদ্ধিৰ কাৰণে খোলটোৰ পৰা আগবাঢ়ি থকা কাঠৰ অংশটিত পক্ষী আদিৰ সাঁচ কাটি দিয়া হয়। সাধাৰণতে আয়তাকৃতিৰ খোলটোৰ আকাৰ অলপ ডাঙৰ, বাঁহ বা কাঠেৰে সজা চাৰিডাল শলা বা শলখা ভৰাব পৰা ব্যৱস্থা থকা। ছালেৰে চোৱাই থোৱা অৰ্ধবৃত্তাকাৰ খোলাটোৰ শেষ অংশৰ মাজ ভাগৰ পৰা চাৰিডাল মুগা সূতাৰ গুণাজৰী খোলাটোৰ চাউনি আৰু কাঠডোখৰৰ ওপৰেৰে নি খোলটোত সুমুৱাই ৰখা শলা চাৰিডালত বান্ধি ৰখা হয়। আজিকালি মুগা সূতাৰ উপৰি আন সূতা বা ধাতু আদিৰে তৈয়াৰী তাঁৰো তন্ত্ৰী হিচাপে ব্যৱহাৰ কৰা হয়। এই সূতা বা তাঁৰ চাৰিডালক ইংগলা, পিংগলা,চিত্ৰা আৰু সুষুম্না নামেৰে জনা যায়। টোকাৰীৰ ছাউনিখন আৰু কাঠডোখৰত লিপিট খাই ধৰি নথকা কৰিবৰ বাবে এই তাঁৰকেইডালক এটা কাঠৰ দুঠেঙীয়া ঘোঁৰাৰে দাঙি ৰখা হয়। শলাকেইডাল পকাই সূতা বা তাঁৰকেইডাল টান-ঢিলা কৰি আৱশ্যকমতে টোকাৰীৰ সুৰ বন্ধা হয়। পহু, ছাগলী আদি জন্তুৰ শিং অথবা খুব মিহিকৈ চাঁচি কলডিল এটাৰ গঢ়ৰ কৰি লোৱা বাঁহ বা কাঠৰ টুকুৰা এটাৰ সহায়ত এখন হাতেৰে তাঁৰকেইডালত টোকৰ দি আৰু একে সময়তে আনটো হাতৰ আঙুলিৰে কাঠচটাৰ ওপৰেৰে বৈ যোৱা সূতা কেইডালত বুলনি দি ধ্বনিৰ সৃষ্টি কৰা হয়।\nটোকাৰী গীত বা টোকাৰী নাম\n↑ 1.0 1.1 1.2 সাদিন, লোকবাদ্য তুমি নাথাকিলে বসন্তক আদৰিম কিদৰে, তাৰিখ: ৬ এপ্ৰিল, ২০১২, আহৰণ: ১০ এপ্ৰিল, ২০১২, পৃষ্ঠা: ৯\n↑ 3.0 3.1 3.2 3.3 Dilip Ranjan Barthakur (2003). The Music And Musical Instruments Of North Eastern India. Mittal Publications. পৃষ্ঠা. 131–. ISBN 978-81-7099-881-5. http://books.google.co.in/books?id=oP4vH-4oSEcC&lpg=PA131&ots=PMUr_T5yqd&dq=tokari%20instrument&pg=PA131#v=onepage&q=tokari%20instrument&f=false.\n↑ 4.0 4.1 "টোকাৰী". অম্বেষা ডট কো ডট ইন. http://www.anvesha.co.in/assamese/tokari_as.htm। আহৰণ কৰা হৈছে: ০৭ মাৰ্চ, ২০১৩.\nৱিকিমিডিয়া কমন্সত টোকাৰী সম্পৰ্কীয় মিডিয়া ফাইল আছে।\nসংজ্ঞা আৰু চমু বিৱৰণ, শব্দ ডট অৰ্গত চাওক।\nSankardeva Tokari Geet, at folkways.si.edu.\n"https://as.wikipedia.org/w/index.php?title=টোকাৰী&oldid=257945"ৰ পৰা অনা হৈছে\nএই পৃষ্ঠাখন ০৫ জানুৱাৰী, ২০২১ তাৰিখে ১৯:১০ বজাত অন্তিম সংশোধন কৰা হৈছিল।


হজমশক্তিৰ কমৰ ফলত সৃষ্টি হব পাৰে ভিন্ন ৰোগ : — Vikaspedia\nআমাৰ শৰীৰটো যিবোৰ তত্বৰ দ্বাৰা গঠিত সেই আটাইবোৰ তত্বৰ ভৰণ পোষণ নিৰ্ভৰ কৰে আমি খোৱা খাদ্য সমূহৰ ওপৰত। সেই বাবেই শৰীৰৰ প্ৰক্ৰিয়া সমূহ সুচাৰুভাৱে চলিবলৈ তথা আমি সুস্হ সৱল হৈ থাকিবলৈ শৰ্কৰা, প্ৰটিন, চৰ্বী, ভিটামিন,মিনাৰেল আৰু পানীৰ প্ৰয়োজন। প্ৰত্যেক কোষৰ ভৰণ পোষনত এই তত্ব সমূহৰ প্ৰয়োজন আৰু কোষ অনুসৰি ওপৰোক্ত তত্ব সমূহ পৰিমাণ ভিন্ন ভিন্ন।\nআমি খোৱা খাদ্য সমূহ মুখৰ ভিতৰত দাঁতেৰে চোৱাই খাওঁতে লালাগ্ৰন্থীৰ পৰা নিৰ্গত লালাস্ৰাৱৰ সহায়ত কিছু পৰিমানে শিথিল হয়। ইয়াৰ পিছত পাকস্থলীৰ অম্ল ৰসৰ সংস্পৰ্শলৈ আহে খাদ্য সমূহ। যত খাদ্যসমূহ টেঙা হৈ পৰে আৰু প্ৰটিন তথা কাৰ্বো হাইড্ৰেট সমূহ সূক্ষ্ম কনালৈ ৰূপান্তৰিত হয়।\nপিছলৈ এই খাদ্য সমূহ পাকস্থলীৰ পিছৰ অংশ গ্ৰহনীলৈ প্ৰবাহিত হয় য'ত পিত্তস্থলীৰ পৰা নিৰ্গত পিত্তৰসৰ সংস্পৰ্শলৈ আহে আৰু মুখ্যতঃ চৰ্বি জাতীয় খাদ্য সমূহ সুক্ষ্ম কনালৈ ৰূপান্তৰীত হয়।\nগ্ৰহনীত আমাৰ খাদ্য সমূহে আমাৰ পেটৰ মধ্য অংশত থকা পেংক্ৰিয়াছ গ্ৰন্থিৰ পৰা নিৰ্গত ৰসৰ সংস্পৰ্শলৈ আহে যাৰ ফলত আমি খোৱা প্ৰটিন সমূহ সূক্ষ্ম কনালৈ ৰূপান্তৰিত হয়। ইয়াৰ পিছত খাদ্য সমূহ ক্ষুদ্ৰ আন্ত্ৰলৈ প্ৰবাহিত হয় য'ত পৰিপাক প্ৰক্ৰিয়া সম্পূৰ্ণ হৈ লাগতিয়াল খাদ্য অংশ শোষিত হৈ যকৃতলৈ প্ৰবাহিত হয় আৰু যকৃতত এক প্ৰক্ৰিয়াৰে পৰিপাক হৈ কাৰ্বোহাইড্ৰেট সমূহ গ্লুকোচ লৈ, চৰ্বী সমূহ ফেটি এচিডলৈ, আৰু প্ৰতিনসমূহ এমিনো এচিডলৈ ৰূপান্তৰিত হৈ হৃদয়লৈ যায় আৰু তাৰ পৰা গোটেই শৰীৰৰ কোষবোৰলৈ গতি কৰে।এনেদৰেই কোষবোৰ সন্তুলিত হয়। অলাগতিয়াল খাদ্য অংশ মলদ্বাৰেৰে মল হিচাপে আৰু মূত্ৰ মার্গেৰে মূত্ৰ হিচাবে বিষৰ্জিত হয়।\nপেটৰ এই সমূহ পাচন প্ৰক্ৰিয়া সম্পন্ন কৰা ৰস সমূহক আয়ুৰ্বেদিক শাস্ত্ৰই অগ্নি নামেৰে নামাকৰণ কৰিছে। এই অগ্নি যেতিয়া সঠিকভাৱে কাম কৰি থাকে তেন্তে পৰিপাক প্ৰক্ৰিয়া ঠিকেই থাকে আৰু অলাগতিয়াল বিষাক্ত দ্ৰব্যৰ উৎপত্তি নহয় আৰু শৰীৰ সুস্থ হৈ থাকে।\nঅগ্নি বৈষম্য হলে কি হব পাৰে?\nমহৰ্ষি বাঘভট্ট ই তেওঁৰ দ্বাৰা লিখিত অষ্টাঙ্গ সংগ্ৰহ ত উল্লেখ কৰিছে যে এই অগ্নি যেতিয়া দুৰ্বল হয় তাৰ ফলত পৰিপাক প্ৰক্ৰিয়াৰ বিসঙ্গতি হৈ এবিধ বিষাক্ত দ্ৰব্যৰ সৃষ্টি কৰে যাক আম বুলি কোৱা হয়।\nআম হৈছে এবিধ বিজলুৱা দ্ৰব্য যিয়ে শৰীৰত বিভিন্ন বিসঙ্গতিৰ সৃষ্টি কৰিব পাৰে। মহৰ্ষি চৰকে তেওঁৰ দ্বাৰা লিখিত চৰক সংহিতাত আমক ঘোৰ অন্ন বিষ বুলি বৰ্ণনা কৰি কৈছে যে যদিহে এই বিষাক্ত দ্ৰব্য শোষিত হৈ ৰক্তৰ লগত মিহলি হয় তেন্তে নানান ৰোগৰ সৃষ্টি হব পাৰে।\nকেনেকৈ জানিব বিষাক্ত আমৰ সৃষ্টি হৈছে বুলি?\nআয়ুৰ্বেদ শাস্ত্ৰত অতি সুন্দৰ ভাবে বৰ্ণনা কৰি গৈছে যে যদিহে আমৰ সৃষ্টি হয় তেন্তে তলত দিয়া লক্ষণ সমূহ হব পাৰে:\n*লেলাওতীৰ অত্যাধিক ক্ষৰণ।\n*মুখৰ সোৱাদ বিকৃত হ’ব।\n*খাবলৈ মন নাযাব।\n*পেট বা গোটেই শৰীৰ ওজন ওজন লাগি থাকিব।\n*বমি বমি ভাৱ হৈ থাকিব।\n*অত্যাধিক পেচাব হোৱা\n*জ্বৰ জ্বৰ ভাৱ হোৱা\nইত্যাদি প্ৰাৰম্ভিক লক্ষণ হব পাৰে। ওপৰোক্ত লক্ষণ সমূহ জনাৰ পিছত আপোনাৰ মনত নিশ্চয় শংকা হব যে আপুনি প্ৰায়েই এনেবোৰ লক্ষণত ভুগি আছে।\nআমৰ দীৰ্ঘদিনীয়া পৰিণতি কি হব পাৰে?\nসময়ে সময়ে যদি আমৰ সৃষ্টি হৈ থাকে তেন্তে কালক্ৰমত আপোনাৰ শৰীৰৰ কোষবোৰ ৰুগীয়া হৈ পৰিব যাৰ ফলত তলত উল্লেখ কৰা ৰোগ সমূহৰ প্ৰাদুৰ্ভাৱ হব পাৰে:\n*বিভিন্ন ধৰণৰ গাঁঠিৰ বিষ(Rheumatoid arthritis, gouty arthritis, SLE,) হব পাৰে।\n*থাইৰয়ডৰ বেমাৰ হব পাৰে।\n*শুক্ৰাণু তথা ডিম্বাণুৰ বিশংগতিৰ ফলত সন্তানহীনত হব পাৰে।\n*ডায়েবেটিজ হ’ব পাৰে।\n*বৃক্ক নষ্ট হব পাৰে(chronic renal failore)\n*হৃদয়ৰ ধমনি বন্ধ হৈ হৃদ ক্ৰিয়া বন্ধ হব পাৰে(angina pectoris, myocardial infarction etc)।\n*স্মৃতি শক্তি লোপ পাব পাৰে তথা বিভিন্ন ধৰণৰ নাৰ্ভৰ ৰোগ হব পাৰে।\n*এজমা ৰোগ,এলাৰ্জি ৰোগ তথা ছালৰ চৰিওচিছ(psoriosis) প্ৰভৃতি ৰোগ হব পাৰে।\nআমৰ ফলত হব পৰা ৰোগৰ তালিকাখন দীঘলীয়া । ইয়াত সংক্ষেপতে কেইটামান ৰোগৰ নামহে উল্লেখ কৰিলোঁ।\nকিয় হয় অগ্নি দুষ্টি তথা বিষাক্ত আম?\n*অত্যাধিক পানী সেৱন\nযধে মধে অত্যাধিক পানী সেৱন কৰিলে পেটৰ পৰিপাক প্ৰক্ৰিয়াৰ বিশংগতি হয়।অগ্নি অৰ্থাৎ পাঁচক ৰস সমূহ হ'ল আগ্নেয় প্ৰকৃতিৰ।\nজুইত পানী ঢালিলে যেনেকৈ জুইকুৰা নুমাই যায় ঠিক তেনেকৈ অত্যাধিক পানী সেৱনে পেটৰ অগ্নি দুৰ্বল কৰে যাৰ ফলত হজম শক্তি ঠিক নহয় আৰু বিষাক্ত আমৰ প্ৰাদুৰ্ভাৱ হয়।\n*আভোজন(ভোজন কমকৈ কৰিলে)।\nআগৰ খাদ্য হজম নহওতেই পুনৰ খাদ্য গ্ৰহণ কৰা। গুৰু ভোজন খোৱাৰ মাজত কমেও ছয় সাত ঘণ্টামান বিৰতি হ’ব লাগে।\nঅত্যাধিক ভোজন কৰিলে সম্যক পৰিমাণত ক্ষৰিত হোৱা পাঁচক ৰসে খাদ্য সমূহ সঠিকভাৱে পৰিপাক কৰিব নোৱাৰে।যাৰ ফলত আমৰ সৃষ্টি হয়।\nশৰীৰৰ প্ৰতিকূল খাদ্য গ্ৰহণ কৰা তথা যিবোৰ খাদ্য অপকাৰী তেনেবোৰ খাদ্য সেৱন কৰা।\n*অতি গুৰু ভোজন,অতি শীত ভোজন,অতি শুকান খাদ্য,সংক্ৰমিত খাদ্য সেৱন।\nচিকিৎসকৰ হাতত উচিত চিকিৎসা নাপালে বা চিকিৎসাৰ পাৰ্শ্বক্ৰিয়াৰ ফলটো আমৰ সৃষ্টি হব পাৰে।\n*দেশ অনুপাতে খাদ্য গ্ৰহণ নকৰা\nপ্ৰকৃতিয়ে আমাৰ শৰীৰ সুস্থ কৈ ৰাখিবলৈ আমাৰ আশে পাশে বিভিন্ন ফল মূল,শাক পাচলী,খাদ্য দ্ৰব্যৰ যোগান ধৰি আহিছে।\nবৰ্তমান বিশ্বয়ানৰ যুগত অন্য ঠাইৰ খাদ্য আমাৰ ওচৰতে উপলব্ধ যি আমাৰ শৰীৰৰ কাৰণে উপযোগী নহয় আমাৰ বসতি স্থান অনুসৰি।\nউদাহৰণ স্বৰূপে গৰমৰ দিনত বিলাহী, বন্ধকবি গাজৰ আদি খোৱা তথা ঠাণ্ডাৰ দিনত জিকা,ভোল আদি খোৱা মানেই আমৰ প্ৰাদুৰ্ভাৱ হোৱা।\n*কাল অনুসৰি ভোজন নকৰা\nযিকোনো খাদ্য যিকোনো সময়ত খাব নোৱাৰি। দিন ৰাতি তথা সময় অনুসৰি খাদ্য তালিকা ভিন্ন। ইয়াৰ বিশংগতিয়ে পাচন প্ৰক্ৰিয়াত প্ৰভাৱ পেলায়।\nউগাৰ, হাচি, অধো বায়ু, মূত্ৰ প্ৰবৃত্তি, মল প্ৰবৃত্তি ইত্যাদি হৈছে নিয়মিত বেগ।এনে বেগ ধাৰণ কৰিলেও আমৰ সৃষ্টি হয়।\nভালদৰে বিশ্লেষণ কৰিলে দেখিব যে আমি প্ৰতিজন ব্যক্তিয়েই ওপৰোক্ত নিদান সমূহ সেৱন কৰি আহিছো।\nবৰ্তমান জীৱন শৈলীয়ে আমাৰ প্ৰয়োজনীয় নিয়ম কানুন ৰক্ষা কৰি চলাত বাধাৰ সৃষ্টি কৰি আহিছে যাৰ বাবেই প্ৰায়বোৰ ব্যক্তিয়েই বিভিন্ন ৰোগৰ সৈতে জীৱন নিৰ্বাহ কৰিব লগা হৈছে।\nবিশ্লেষণ কৰি দেখা গৈছে যে বৰ্তমান ডায়েবেটিজ, থাইৰড, কেন্সাৰ, আৰথ্ৰাইটিছ কিডনী তথা হৃদৰোগীৰ সংখ্যা যঠেষ্ট বাঢ়িব ধৰিছে। ইয়াৰ মূল কাৰণ হৈছে আমৰ উৎপত্তি। কেতবোৰ সাৱধানতাই আপোনাক ভৱিষ্যতলৈ সুৰক্ষিত কৰিব।\nফোন নং: ৮৬৩৮২১১৭১১


বিৰোধীৰ আসনত বহাৰ যেন ইচ্ছা নাই! আগষ্টৰ শেষত বিজেপিত যোগদান কৰিব AIUDFৰ বিধায়ক ফণী তালুকদাৰে– News18 Assam\nবিৰোধীৰ আসনত বহাৰ যেন ইচ্ছা নাই! আগষ্টৰ শেষত বিজেপিত যোগদান কৰিব AIUDFৰ বিধায়ক ফণী তালুকদাৰে\n»বিৰোধীৰ আসনত বহাৰ যেন ইচ্ছা নাই! আগষ্টৰ শেষত বিজেপিত যোগদান কৰিব AIUDFৰ বিধায়ক ফণী তালুকদাৰে\nUpdated:July 29, 2021, 2:27 PM IST\nছটা সমষ্টিৰ উপ নিৰ্বাচনৰ বাবে সাজু শাসকীয় BJP\nLast Updated: July 29, 2021, 2:27 PM IST\nএতিয়া এজনৰ পিছত আনজন বিৰোধী বিধায়ক বিজেপি মুখী হৈছে ৷ ৰূপজ্যোতি কুৰ্মীৰ পিছত থাওৰা সমষ্টিৰ কংগ্ৰেছী বিধায়ক সুশান্ত বৰগোহাঁয়ে এক আগষ্টত BJP যোগ দিব আৰু AIUDFৰ ভৱাণীপুৰৰ বিধায়ক ফণী তালুকদাৰে আগষ্টৰ শেষ সপ্তাহত BJPত যোগ দিব বুলি সদৰি কৰে BJPৰ ৰাজ্যিক সভাপতি ভৱেশ কলিতাই ৷\nবিৰোধী আসনত বহি থাকিবলৈ এতিয়া আৰু যেন একাংশ বিধায়কৰ মন নাই ! ধৈৰ্য ধৰিবলৈ সময় নাই ৷ সমষ্টিৰ উন্নয়নৰ দোহাই দি বিৰোধী পক্ষৰ পৰা গৈ শাসকীয় পক্ষত যোগ দিবলৈ শাৰী পাতিছে একাংশই ৷ ইতিমধ্যে মৰিয়নি সমষ্টিৰ চাৰিবাৰৰ বিধায়ক ৰূপজ্যোতি কুৰ্মীয়ে কংগ্ৰেছ এৰি BJPত যোগ দিছে ৷ ৰূপজ্যোতিৰ পিছত BJPত যোগ দিব বুলি চৰ্চাত থকা থাওৰা সমষ্টিৰ কংগ্ৰেছী বিধায়ক সুশান্ত বৰগোহাঁইয়ে BJPত যোগ দিব বুলি বৃহস্পতিবাৰে নতুন দিল্লীত ঘোষণা কৰিলে ৰাজ্যিক BJPৰ সভাপতি ভৱেশ কলিতাই ৷\nকেৱল সুশান্ত বৰগোহাঁইয়েই নহয়, বদৰুদ্দিন আজমলৰ AIUDFৰ ভৱানীপুৰৰ বিধায়ক ফণী তালুকদাৰেও যোগ দিব BJPত ৷ BJPৰ সভাপতি ভৱেশ কলিতাই সদৰি কৰা মতে, আগষ্টৰ শেষ সপ্তাহত BJPত আনুষ্ঠানিকভাৱে যোগ দিব ফণী তালুকদাৰে ৷\nইতিমধ্যে গোসাঁইগাঁও, তামোলপুৰ, মাজুলী আৰু মৰিয়ণী সমষ্টিত বিধায়ক পদ খালী হোৱাত উপ নিৰ্বাচন হোৱাটো আৱশ্যম্ভাৱী হৈছিল ৷ কিন্তু শেহতীয়াকৈ সুশান্ত বৰগোহাঁই আৰু ফণী তালুকদাৰে বিধায়ক পদৰ পৰা পদত্যাগ কৰি দল এৰিলে থাওৰা আৰু ভৱাণীপুৰ সমষ্টিতো উপ নিৰ্বাচন অনুষ্ঠিত হ'ব ৷ সেয়ে মুঠ ছয়টা সমষ্টিৰ উপ নিৰ্বাচনৰ বাবে সাজু হৈছে শাসকীয় BJP ৷ ইয়াৰে গোসাঁইগাঁও আৰু তামোলপুৰ সমষ্টিত শাসকীয় মিত্ৰজোঁটৰ অংশীদাৰ UPPLয়ে প্ৰাৰ্থীত্ব দিব ৷\nইপিনে থাওৰাৰ বিধায়ক সুশান্ত বৰগোহাঁইয়ে কংগ্ৰেছ ত্যাগৰ সন্দৰ্ভত বিৰোধী দলপতি দেৱব্ৰত শইকীয়াই সুশান্তক শুভেচ্ছা জনায় ৷\nFirst published: July 29, 2021, 2:27 PM IST


xukhdukh.com April 03, 2015 goodnews, ইতিবাচক খবৰ, ভাল খবৰ,\n১. ইণ্ডিয়া টুডে আলোচনীয়ে এক সমীক্ষা চলাই এবছৰ কাৰ্যকাল পূৰ্ণ কৰিবলৈ ওলোৱা নৰেন্দ্ৰ মোদীক উন্নয়ন আৰু সুশাসনৰ বাণী লৈ ৰাইজৰ কাষ চাপিবলৈ সক্ষম হোৱাৰ বাবে দেশৰ শ্ৰেষ্ঠ প্ৰধানমন্ত্ৰী ৰূপে অভিহিত কৰিছে। আনহাতে সমীক্ষাৰ তথ্যৰ ভিত্তিত দিল্লীৰ মুখ্যমন্ত্ৰী অৰবিন্দ কেজৰীৱালক শ্ৰেষ্ঠ মুখ্যমন্ত্ৰী বুলি আখ্যা দিয়া হৈছে। অহা এপ্ৰিলত কেন্দ্ৰীয় মন্ত্ৰী সভাৰ সম্প্ৰসাৰণ হব পাৰে আৰু জম্মু-কাশ্মীৰৰ সাংসদ মেহবুবা মুফটি আৰু শিৱসেনাৰ অনিল দেশাইক মোদী চৰকাৰৰ মন্ত্ৰীসভাত স্থান দিয়া হব পাৰে বুলিও বাতৰি প্ৰকাশ পাইছে।\n২. শিৱসাগৰ জিলা আদৰ্শ বিদ্যালয় উন্মোচন কৰিলে শিক্ষামন্ত্ৰী শৰত বৰকটকীয়ে। অনুষ্ঠানত আদৰ্শ বিদ্যালয়ৰ সবিশেষ পৰিকল্পনাৰ বিষয়ে বাখ্যা কৰিলে ৰাষ্ট্ৰীয় মাধ্যমিক শিক্ষা অভিযানৰ মূৰব্বী ৰমেশ চান্দ জৈনে। ইংৰাজী মাধ্যমৰ বিদ্যালয়ৰ নীতি-নিয়ম নমনা মানসিকতালৈ লক্ষ্য কৰি শিক্ষামন্ত্ৰীয়ে এনে স্কুল সমূহক নিয়ন্ত্ৰণ কৰা হব বুলিও ঘোষণা কৰাৰ বাতৰি প্ৰকাশ পাইছে।\n৩. সদৌ অসম ছাত্ৰ সন্থাৰে এক বৈঠকৰ অন্তত দেশৰ মুখ্য নিৰ্বাচনী আয়ুক্ত হৰিশংকৰ ব্ৰহ্মই লাখ লাখ অবৈধ বাংলাদেশী ভোটাৰ হিচাবে নাম অন্তৰ্ভুক্ত হৈ থকাৰ বিষয়টোত উদ্বেগ প্ৰকাশ কৰে। ৰাষ্ট্ৰীয় নাগৰিক পঞ্জী উন্নয়ন সন্দৰ্ভত স্থিতি স্পষ্ট কৰাৰ লক্ষ্যৰেই এই বৈঠকত আছুৱে সমুজ্জ্বল ভট্টৰ নেতৃত্বত অংশগ্ৰহণ কৰিছিল।\n৪. অসমৰ চাহ শ্ৰমিকৰ নিম্নতম মজুৰী ১৬৯টকাকৈ নিৰ্ধাৰণ কৰাৰ দাবীৰে চাহ শ্ৰমিক মুক্তি সংগ্ৰাম সমিতি, কৃষক মুক্তি সংগ্ৰাম সমিতি আৰু গণ মুক্তি সংগ্ৰাম, অসমৰ উদ্যোগত আজিৰে পৰা গণতান্ত্ৰিক প্ৰতিবাদ প্ৰদৰ্শনৰ বাবে আজিৰে পৰা অনশন কাৰ্যসূচী গুৱাহাটীৰ শ্ৰম আয়ুক্তৰ কাৰ্যালয়ত পালন কৰা হৈছে।\n৫. দীপৰ বিলত অবৈধ নিৰ্মাণৰ বিৰুদ্ধ কামৰূপ মহানগৰ জিলা প্ৰশাসনে উচ্ছেদ অভিযান অব্যাহত ৰাখিছে। এই উচ্ছেদ অভিযানৰ সময়তে মাটি আবণ্টন বিষয়ত খেলিমেলিৰ অভিযোগত দুজনকৈ মণ্ডলক উপায়ুক্তই নিলম্বন কৰা বুলিও সুখবৰ প্ৰকাশ পাইছে।\n৬. মাৰ্চ এণ্ডিংৰ নামত বিত্ত বিভাগত চলা অনিয়ম দুৰ্নীতি ৰোধ কৰিবলৈ এইবাৰ নতুন পদক্ষেপ গ্ৰহণ কৰাৰ সুখবৰ। এই পদক্ষেপ অনুসৰি অহা বিত্তীয় বৰ্ষত বিভাগ সমূহে ফাইলৰ পাছত দৌৰিব নলগীয়া কৰিবলৈ অনলাইন পুঁজি অনুমোদনৰ ব্যৱস্থা কৰি বিত্ত বিভাগৰ প্ৰধান সচিব সমীৰ কুমাৰ খাৰেই ব্যৱস্থা গ্ৰহণ কৰিছে। লগতে বিগত বৰ্ষৰ পুঁজি ব্যৱহাৰৰ প্ৰমাণ পত্ৰ সমূহো অহা ৮ এপ্ৰিলৰ ভিতৰত বিভাগ সমূহক দাখিলৰ বাবে কঠোৰ নিৰ্দেশ জাৰি কৰা হৈছে বুলি জানিব পৰা গৈছে।\n৭. শিল্পী কুল বৰুৱা আৰু সংগীত কাকতিয়ে “জীৱনৰ নৈ বৈ যায়” নামৰ শ্ৰব্য সঁফুৰাৰ দ্বিতীয় সংস্কৰণখনি গুৱাহাটী প্ৰেছ ক্লাৱত হোৱা এক অনুষ্ঠানত কালি উন্মোচন কৰে।\n৮. সংগীত নাটক অকাডেমীৰ সত্ৰীয়া কেন্দ্ৰ গুৱাহাটীৰ দ্বাৰা সত্ৰীয়া সন্ধিয়া নামৰ সত্ৰীয়া নৃত্য, গীত-বাদ্যৰ এক মনোৰম সাংস্কৃতিক অনুষ্ঠান পৰহি সন্ধিয়া লখিমপুৰ সংগীত মহাবিদ্যালয়ত অনুষ্ঠিত হয়। ঢকুৱাখনা সুৰনাদ কলাকেন্দ্ৰয়ো এই অনুষ্ঠানলৈ সহযোগিতা আগবঢ়ায়।\n৯. ভাৰতীয় ৰিজাৰ্ভ বেংকৰ ৮০বছৰ পূৰ্তিৰ অনুষ্ঠানত অংশগ্ৰহণ কৰি প্ৰধানমন্ত্ৰী নৰেন্দ্ৰ মোদীয়ে দেশৰ কৃষক দৰিদ্ৰকো বেংকিং ব্যৱস্থাৰে সামৰি লব পৰাকৈ আন্তঃগাঁঠনি গঢ়াৰ বাবে কৰ্ম আঁচনি প্ৰস্তুত কৰিবলৈ আহ্বান জনায়। লগতে বেংক বিষয়া সকলক ৰাজ-সাহাৰ্যযুক্ত গেছ চিলিণ্ডাৰ ত্যাগ কৰি দেশৰ অৰ্থনীতিলৈ অৱদান যোগাবলৈকো আহ্বান জনায়।\n১০. সদৌ চুতীয়া জাতি সন্মিলনৰ ৩৩সংখ্যক ত্ৰি-বাৰ্ষিক ৰাজ্যিক অধিবেশন যোৰহাটৰ বৰহোলাত সাধনী ক্ষেত্ৰত কাইলৈৰ পৰা তিনি দিনীয়াকৈ আয়োজিত হৈছে। ২৬খন তোৰণেৰে ৰাইজক আদৰিবলৈ অভ্যৰ্থনা সমিতিয়ে প্ৰায় ৩০লাখ টকাৰ বাজেটেৰে যো-জা সম্পূৰ্ণ কৰাৰ খবৰো প্ৰকাশ পাইছে।


সুন্দৰ সময়ৰ এখিলা পাত – সলিল চৌধুৰী – চিনেকথা\nসুন্দৰ সময়ৰ এখিলা পাত – সলিল চৌধুৰী\nBy ডঃ ভূপেন হাজৰিকা\n“One of the finest composers in this century has gone away”\nবৰ দুখৰ দিন আজি (৫ ছেপ্টেম্বৰ/৯৫)। মই আৰু সলিল (সলিল চৌধুৰী) অসমৰ, অসমত জনম, অসমত শৈশৱ আৰু কৈশোৰ অতিবাহিত। সলিলৰ বিয়োগত এটা যুগৰ অৱসান ঘটিল।\nআমি একে চিন্তাধাৰাৰ মানুহ আছিলোঁ। শ্ল’গানধৰ্ম্মী গান মই যেনেকৈ অপছন্দ কৰিছিলোঁ, সলিলেও কৰিছিল। মই ৰংমন নামৰ মাছমৰীয়াটোৰ জীৱন-সংগ্রামৰ কথাহে ক’বলৈ ভাল পাইছিলোঁ। কাটিম, মাৰিম, জ্বলাম জাতীয় শ্লগান দি গীত গাবলৈ ভাল নাপাইছিলোঁ। সলিলেও এই সম্পৰ্কত কৈছিল, ‘আই এগ্ৰি ভূপেন’ বুলি। ১৯৫১ চনত ভাৰতীয় গণনাট্য সংঘৰ সৈতে ঘনিষ্ঠভাৱে যুক্ত হ’লোঁ। জ্যোতি (প্ৰসাদ আগৰৱালা) ককাইদেউ চেয়াৰমেন আছিল। জ্যোতিপ্রসাদ, বিষ্ণুৰাভা, হেমাঙ্গ বিশ্বাস, নিৰ্ম্মলেন্দু চৌধুৰী, সলিল চৌধুৰী আৰু মই – আমাৰ মনবোৰ এক হৈ গৈছিল। সাগৰ সঙ্গমত গাওঁতে মনত আছে, সলিলে একর্ডিয়ান বজাইছিল মোৰ লগত আৰু গীটাৰ বজাইছিল সাত- আঠবছৰীয়া জয়ন্ত(হাজৰিকা)ই। সলিলে গীত ৰচিলে অতি হৃদয়স্পৰ্শী শব্দ-গাঁথনিৰে। সলিলে গালে ‘পাল্কি চলে’, মই গালোঁ ‘বৰ বৰ মানুহৰ দোলা’। ধুবুৰী, গোৱালপাৰা, বৰাক উপত্যকাৰ হেৰাই যোৱা গীত-মাতবোৰ পুনৰুদ্ধাৰৰ বাবে আমি একেলগে কাম কৰিছিলোঁ৷। সলিলৰ বহুমুখী প্ৰতিভা আছিল। সেই বাবেই বোম্বেৰ সস্তীয়া ফিল্মৰ গান-নাচৰ বাবে নিজৰ ধ্যান-ধাৰণা আৰু সৃষ্টি উৎসৰ্গা কৰিবলৈ ভাল নাপাই ঘূৰি আহিছিল কলিকতালৈ। ‘মোৰ গভীৰ প্ৰশান্ত সাগৰৰ বক্ষ’ এই ‘গভীৰ’ শব্দটোত থকা ভাব আৰু সুৰৰ ধ্বনিৰ সুগভীৰ প্রকাশ একমাত্ৰ সলিলেই প্রথম বুজি পাইছিল। মোৰ কোন গীতত বিহু, ঝুমুৰ বা পদ্মাৰ কোনো মাঝিৰ সুৰ প্রতিফলিত হৈছে – সেয়া খপকৈ ধৰি ‘ভূপেন আই এগ্ৰি’ বুলি ক’বলৈ সলিল কোনোদিনে মোৰ কাষত\nনাথাকিব। এই ভাবি মোৰ কষ্ট হৈছে। সলিল, মই অসমৰ প্রডাক্ট, হেমাংগদা, অসমত জন্ম নহৈও অসমৰ হৈ পৰিছিল। নিবিড়ভাৱে। সলিলৰ মৃত্যুত এজন সঙ্গী হেৰুওৱাই নহয়, জীৱনৰ সুন্দৰ সময়ৰ এখিলা পাত খহি পৰিল। খগেন মহন্তকে আদি কৰি সেই সময়ৰ অসমৰ গায়ক-গায়িকাসকল একে চিন্তাধাৰাৰে আগ বাঢ়িছিলোঁ। সময় নিষ্ঠুৰ হৈ আহিছে লাহে লাহে। এটা জাতি আৰু দেশৰ বাবে ওৰে জীৱন গীত আৰু সুৰৰ মাজেৰে কিবা দিয়াৰ চেষ্টা আমি কৰি আহিছোঁ। নাজানো, সময়ে আৰু উত্তৰপুৰুষে আমাক মনত ৰাখেনে, নাৰাখে?\nদুবছৰৰ আগতে কলিকতাৰ এ-এছ-এল ক্লাবে সলিল চৌধুৰীক সম্বৰ্দ্ধনা জনাওঁতে শিল্পীজনে কৈছিল অসমীয়া ভাষাত, “মই অসমৰ ল’ৰা, মোক আকৌ অসমীয়া মানুহে\nসম্বৰ্ধনা কিয় দিব লাগিছে? বৰঞ্চ অসমৰ ওচৰত মইহে ঋণী, যি সামান্য পৰিচিতি পাইছোঁ, তাত অসমৰ অৱদানেই বেছি।” কিছু দিন আগেয়ে চিৰবিদায় লোৱা ৰাহুলদেৱ বৰ্ম্মনৰ মৃত্যুত সলিল চৌধুৰীয়ে কৈছিল-_ “শচীনদেৱক হেৰুওৱাৰ দুখেই পাহৰা নাই, এতিয়া ৰাহুলদেৱ গুচি যোৱাত অপূৰণীয় ক্ষতি হ’ল।” এই সঙ্গীত-সাধকসকলৰ মাজত সুৰ-গীতৰ মাজেৰেই গভীৰ বন্ধুত্ব আছিল। এওঁলোক মাটি আৰু মানুহৰ পৰা বিচ্ছিন্ন নাছিল। শতিকাৰ এই অমূল্য সঙ্গীতজ্ঞসকলৰ পাচত উত্তৰপুৰুষে অনিৰ্দ্দিষ্ট কালৰ বাবে অপেক্ষা কৰিব লাগিব- এনে একোজন শিল্পীৰ আগমনলৈ।\nসলিল চৌধুৰীক স্মৰণ কৰি ১৯৯৫ চনৰ ১৫ ছেপ্তেম্বৰত আমাৰ অসম কাকতত লিখা প্ৰৱন্ধ\nগড় মাপকাঠী 4.8 / 5. ভোট : 56\nRelated Items:ডঃ ভূপেন হাজৰিকা, বিশেষ, সংগীত, সলিল চৌধুৰী, সোণালী পৃষ্ঠা\nচলচ্চিত্ৰ নিৰ্মাতা জ্যোতিপ্ৰসাদ\nবাসু চেটাৰ্জীৰ চিনেমা : ভাৰতীয় মধ্যবিত্তৰ আশা–আকাংক্ষাৰ প্ৰতিফলন\nজি ফাইভত চিন্টুৰ বাৰ্থডে


বৰ বৰ চহৰৰ সৰু সৰু কথা- ইয়েছ নভোটেল - দীপাংকৰ মল্ল বৰুৱা - সাহিত্য ডট অৰ্গ\nবৰ বৰ চহৰৰ সৰু সৰু কথা– ইয়েছ নভোটেল – দীপাংকৰ মল্ল বৰুৱা\n২০১২ চনৰ কথা৷ মই গুৰগাঁৱত কৰা Executive MBA কোৰ্চটোৰ অংশ হিচাপে আমাৰ দলটোক ইউৰোপৰ কেইখনমান বচা বচা চহৰলৈ শিক্ষামূলক ভ্ৰমণৰ বাবে নিছিল৷ তাৰে এখন চহৰ আছিল পোলেণ্ডৰ পোজনান৷\nৱাৰ্টা নদীৰ পাৰত থকা এই চহৰখন দ্বিতীয় বিশ্বযুদ্ধৰ সময়ত বিদ্ধস্ত হৈ গৈছিল৷ ১৯৩৯ চনৰ পৰা ১৯৪৫ চনলৈ হিটলাৰৰ নাজী বাহিনীয়ে চহৰখন অধিকাৰ কৰিছিল আৰু চহৰখনৰ নাগৰিক সকলৰ ওপৰত অমানুষিক অত্যাচাৰ কৰিছিল৷ বহুতো স্থানীয় নাগৰিকৰ হত্যা কৰা হৈছিল আৰু জাৰ্মান সকলৰ আধিপত্য স্থাপন কৰিবলৈ যত্ন কৰা হৈছিল৷ দ্বিতীয় বিশ্বযুদ্ধৰ পিছত চহৰখনে ককাল পোনাবলৈ আৰম্ভ কৰিছিল আৰু এতিয়া ইউৰোপৰ এখন মুখ্য সাংস্কৃতিক তথা বাণিজ্যিক চহৰ হৈ পৰিছে৷\nচহৰখন অতি প্ৰাচীন আৰু কেইবাটাও ধুনীয়া গীৰ্জাঘৰেৰে সুশোভিত৷ খ্ৰিষ্টান সকলৰ বাবে পোজনান তীৰ্থস্থান স্বৰূপ৷\nএই ঐতিহাসিক চহৰখনলৈ আমাৰ দলটোৱে এখন বাছত জাৰ্মানীৰ বাৰ্লিন চহৰৰ পৰা যাত্ৰা আৰম্ভ কৰিছিলোঁ৷ আমাৰ দলটোৰ দায়িত্বত থকা গুডিনো ছাৰে মোক দলপতি পাতিছিল৷ সেয়েহে আমি বাৰ্লিনৰ পৰা সময়মতে পোজনান পাবলৈ যাতে কোনো অসুবিধা নহয় তাৰ বাবে চকু দিবলৈ মোক দায়িত্ব দিছিল৷ প্ৰায় ২৭৫ কিল’মিটাৰৰ যাত্ৰা৷ চাৰি ঘণ্টা মান লাগে৷ আমাৰ বাছৰ চালকজনৰ লগত কথা পাতি মই নিশ্চিন্ত হ’বলৈ চেষ্টা কৰিছিলোঁ যাতে ক’তো অনাহকত বিলম্ব নহয়৷ চালকজনৰ নাম গ্ৰেকো৷\n“আমি সময়মতে পোজনান পামনে”?\n“ৰাষ্টাত মাত্ৰ এবাৰ জিৰণি ল’ব পাৰিবা৷ হ’বনে”?\n“তুমি হোটেল বিচাৰি উলিয়াব পাৰিবাটো”?\nপ্ৰতিটো কথাৰে উত্তৰত গ্ৰেকোৱে ‘ইয়েছ’ বুলি কয়৷ এমুখ দাঢ়িৰে মানুহটো ধেমেলীয়া৷ বাছত উঠাৰ আগতে খুব জোৰে জোৰে হুপি ছিগাৰেট খাই ল’লে৷ বাছৰ ভিতৰত ছিগাৰেট খোৱা মানা৷\nআমি বাছৰ খিৰিকীৰে ঠাইবোৰ চাই চাই গৈ থাকিলোঁ৷ পোলেণ্ড সোমোৱাৰ পিছত ঠাইবোৰ আৰু ধুনীয়া যেন লাগিল৷ গ্ৰেকোৱে কোনো জিৰণি নোলোৱাকৈ তীব্ৰ গতিত বাছ চলাই গৈ থাকিল৷\nপোলেণ্ডত ইউৰো মুদ্ৰা নচলে, তাৰ মুদ্ৰাৰ নাম জলটি৷ আমাৰ হাতত ইউৰো মুদ্ৰাহে থকাৰ বাবে পোলেণ্ড সোমোৱাৰ পিছতে মুদ্ৰা সলাই লোৱাৰ প্ৰয়োজন হ’ল ৷ ইপিনে আমাৰ সকলোৱে অলপ বিশ্ৰাম লোৱাৰ লগতে পেচাব কৰাৰ প্ৰয়োজনবোধ কৰিছোঁ৷ গ্ৰেকোক অনুৰোধ কৰিলোঁ, আমাৰ দুয়োটা কাম হোৱাকৈ, মানে মুদ্ৰা সলনি কৰিব পৰা আৰু মুখ হাত ধুই ফ্ৰেছ হ’ব পৰা ঠাইত যেন বাছখন ৰখায়৷\nগ্ৰেকোৱে কেৰাহীকৈ চই ক’লে–\nহাই ৱে’ৰ প্ৰতিটো এক্সিটতে আমি ভাবোঁ গ্ৰেকোৱে বাছখন সেইপিনে ঘূৰাব৷ কিন্তুু তেওঁৰ কাণষাৰ নাই৷ আপোন মনে কাণত হেডফোন লগাই তেওঁ গাড়ী চলাই গৈছে৷ মাজে মাজে সুহুৰি মাৰিছে৷ দলপতি হিচাপে অলপ সময়ৰ মূৰে মূৰে মই গ্ৰেকোক অনুৰোধ কৰোঁ,\n“গ্ৰেকো, নেক্সট এক্সিটত গাড়ী ঘূৰাবা”৷\nতেওঁ মোৰ পিনে চাই হাঁহি মাৰি কয়, “ইয়েছ”৷\nকিন্তুু পিছৰ এক্সিটটোও পাৰ হৈ যায়৷ গ্ৰেকোৰ খবৰেই নাই৷\nগুডিনো ছাৰৰো খং উঠিল৷ তেওঁ উঠি আহি টানকৈ ধমক লগাই ক’লে, “গাড়ী ৰখোৱা৷ আমাৰ অসুবিধা হৈছে”৷\nএইবাৰ গ্ৰেকোৱে কথা শুনিলে৷ এক্সিট এটাৰে সুমুৱাই দি তেওঁ পেট্ৰ’ল পাম্প এটাত গাড়ী ৰখালে৷ পেট্ৰ’ল পাম্পটোৰ গাতে লাগি আছে এখন খোৱা বস্তুৰ দোকান৷ কিন্তুু আমাৰ হাতত পোলেণ্ডৰ মুদ্ৰা নাই৷ ইউৰো সলাই ল’বলৈ ওচৰত কোনো ব্যৱস্থাও নাই৷ তাত থকা টয়লেট ব্যৱহাৰ কৰিবলৈও এক জলটি দিলেহে সোমাব পাৰি৷ মুদ্ৰা দিলেহে জপনা খোল খায়৷ মুঠতে আমাৰ নাজল নাথল অৱস্থা হ’ল৷ দলপতি হিচাপে মোৰ দায়িত্ব হ’ল, কিবা এটা ব্যৱস্থা কৰাৰ দায়িত্ব মোৰ ওপৰত পৰিল৷\n“চোৱা গ্ৰেকো, তুমি আমাক এনে এখন ঠাইলৈ আনিলা, য’ত আমি ন খোৱা বস্তু কিনিব পাৰোঁ, না বাথৰূম ব্যৱহাৰ কৰিব পাৰোঁ, এটা উপায় দিয়া”৷\nগ্ৰেকোৱে ক’লে, “ইয়েছ”৷\nতেওঁ কি বুজিলে নাজানো, মোৰ পৰা দহ ইউৰোৰ নোট এখন বিচাৰিলে৷ নোটখন দিয়াত তেওঁ নিজৰ দোকানলৈ গৈ কিবা কথা পাতিলে আৰু উভতি আহি আমাক টয়লেটৰ পিনে আহিবলৈ নিৰ্দেশ দিলে৷ আমি শাৰী পাতি একণ একণকৈ সোমালোঁ৷ গ্ৰেকোৱে এটা এটা মুদ্ৰা দি জপনা খুলি দি থাকিল৷ সকলোৱে ফ্ৰেছ হোৱাৰ পিছত গ্ৰেকোৱে আমাৰ সকলোৰে বাবে চুইং গাম কিনি আনিলে৷\nমানুহজনৰ কাণ্ড কাৰখানা দেখি আমোদ পালোঁ৷ ইউৰোপত লগ পোৱা আন বাছ চালক সকলতকৈ গ্ৰেকো কিছু ব্যতিক্ৰম৷ আকৌ ছিগাৰেট দুটামান হুপি তেওঁ বাছত উঠি ষ্টাৰ্ট দিলে৷ মই ক’লোঁ, “এইবাৰ পোনেই পোজনানৰ হোটেল নভোটেল দেই”৷\nতেওঁ হঁহি মাৰি ক’লে, “ইয়েছ”৷\nপোজনান পোৱাৰ পিছত মন কৰিলোঁ গ্ৰেকো বিমোৰত পৰিছে৷ বাছখন এবাৰ ইটোপিনে নিয়ে, এবাৰ সিটো পিনে নিয়ে৷ তেওঁ যে হোটেললৈ বাট বিচাৰি পোৱা নাই বুজিব পাৰিলোঁ৷ তেওঁ মাজে মাজে ডিঙি মেলি এনেকৈ চায় যেন অলপ আঁতৰতে হোটেলখন আছে আৰু অলপ পিছত মূৰ জোকাৰি কয়, “নো নভোটেল”৷\nআমি আটায়ে বিমোৰত পৰিলোঁ৷ গ্ৰেকোৰ লগত কথা পাতি বুজি পালোঁ, তেওঁ এজন খাটি জাৰ্মান৷ ইংৰাজী এক বিন্দুও বুজি নাপায়৷ আমি কোৱা কথা তেও আকাৰে ইংগিতেৰেহে বুজি পাইছে৷ এইবাৰ তেওঁ অসহায় ভাৱে চাৱনিৰে বুজালেযে তেওঁ হোটেলখন বিচাৰি পোৱা নাই৷\nগুডিনো ছাৰে গ্ৰেকোক বাছ ৰখাই নামি আন মানুহক সুধিবলৈ ক’লে৷ ইউৰোপৰ কেইবাখনো দেশত ভাষাৰ সমস্যাৰ বাবে ইংৰাজী অচল টকা হৈ পৰে৷ গ্ৰেকোৱে বুজি পাই এঠাইত বাছ ৰখাই নামি গৈ কথা পাতি আহিল৷ আমি উৎকণ্ঠাৰে বাট চাই ৰ’লোঁ৷ এইবাৰ উৎসাহেৰে বাছখন আন এটা বাটেৰে লৈ গ’ল৷ বহুপৰ ঘূৰি পকিও পিছে গ্ৰেকোৱে হোটেলৰ সন্ধান উলিয়াব নোৱাৰিলে৷ আকৌ কৰুণ চাৱনিৰে তেও ক’লে, “নো নভোটেল”৷\nআমাৰো মুখ শুকাই আহিল৷ কি কৰোঁ কি নকৰোঁকৈ মই এনেয়ে মোবাইল ফোনটো হাতত লৈ ৱাই ফাই অন কৰিলোঁ৷ হোটেলত থাকিলে ৱাই ফাই ব্যৱস্থাৰে ঘৰৰ লগত সংযোগ ৰাখোঁ৷ কিন্তুু মোক আচৰিত কৰি বাটৰ মাজতো মোবাইল ফোনটোত জিলিকি উঠিল, “ৱাই ফাই এভেইলেবল”৷ সংযোগ কৰি দেখিলোঁ সেয়া ফ্ৰি ৱাই ফাই৷ লগে লগে গুগল মেপ বিচাৰি টাইপ কৰিলোঁ, “হোটেল নভোটেল, পোজনান”৷\nমোবাইলৰ পৰ্দাত সেই ঠাইৰ পৰা হোটেললৈ যোৱা বাটটো নীলা ৰেখাৰে দেখুৱাই দিলে৷ গ্ৰেকোৰ চকুৰ আগত মোবাইলটো ডাঙি ধৰিলোঁ৷ তাক হোটেলৰ অৱস্থানটো দেখুৱাই ক’লোঁ, “চোৱা সেয়া নভোটেল৷ পোনে পোনে গৈ থাকি ১০০ মিটাৰমান গৈ সোঁফালে ঘূৰিবা৷ ইয়াৰ পৰা বেছি দূৰ নহয়”৷\nমোবাইলৰ নেভিগেচন অন কৰি গ্ৰেকোক নিৰ্দেশ দি গৈ থাকিলোঁ৷ কেঁকুৰি এটা ঘূৰাৰ পিছতে হঠাতে গ্ৰেকোৱে সৰু ল’ৰাৰ দৰে স্ফূৰ্তিত চিঞৰি উঠিল, “নোভোটেল, নোভোটেল”৷ সি মোক আঙুলি টোৱাই ওখ অট্টালিকা এটালৈ দেখুৱালে৷ মই দেখিলোঁ তাত সঁচাকৈয়ে ডাঙৰ ডাঙৰ আখৰেৰে লিখা আছে, “নোভোটেল”৷\nগ্ৰেকোৱে মোৰ মোবাইলটোত চুমা এটা খাই চিঞৰি উঠিল, “ইয়েছ নভোটেল, ইয়েছ নভোটেল”৷\n← পূজা – হিমাংশু ভাগৱতী\n‘কম্পিউটাৰ’ৰ কথা ( দিগন্ত কুমাৰ ভট্টাচাৰ্য ) →\nবিদেশত এবেলা : ডা° দীপুল চন্দ্ৰ হালৈ


এটা পুৰস্কাৰ আৰু এখন চিঠি (অৰুণজ্যোতি দাস) - সাহিত্য ডট অৰ্গ\nপ্ৰিয় ভ‌ৱিতা দাস সমীপেষু,\nনমস্কাৰ! প্ৰীতি সম্ভাষণ গ্ৰহণ কৰিব ।আশা কৰোঁ, নেদেখাজনে আপোনাক কুশলে ৰাখিছে ।\nএই কথা জানি আপোনাৰ কেনে অনুভ‌ৱ হ’ব সঠিকভা‌ৱে অনুমান কৰিব পৰা নাই, যে মই আপোনালৈ বুলি চিঠিখন লিখাৰ প্ৰতিটো মূহুৰ্তত এক অজান আৰু অভূতপূৰ্ব শিহৰণ অনুভ‌ৱ কৰিছোঁ। এনে হোৱাৰ কাৰণ অৱশ্যেই আপুনি ভ‌বাৰৰ দৰে এজন যু‌ৱকে এগৰাকী যু‌ৱতীৰ ওচৰ চপাৰ প্ৰয়াসেৰে প্ৰথমটো খোজ দিওঁতে স্বাভা‌ৱিকতেই সৃষ্টি হোৱা উত্তেজনা আৰু আৱেগ, সমূলি নহয়!\nই হৈছে সৰুতে অসমীয়া সাহিত্যৰ ভঁৰাল খুঁচৰি ভালপো‌ৱা, সততেই বিদ্যালয়ৰ পাঠ্যপুথিতকৈ তথাকথিত ‘বাহিৰা’ কিতাপ পঢ়িবলৈহে ইচ্ছা কৰা আৰু মনৰ ভাষাক কবিতাৰ ৰূপ দিবলৈ চেষ্টা কৰা ল’ৰাজন—যি ভাগ্যৰ বিড়ম্বনাত বৰ্তমানে এজন কম্পিউটাৰ অভিযন্তা হিচাপেহে কৰ্মৰত, যাৰ হৃদয়ৰ কথা-বতৰা এতিয়া কাগজ-কলমৰ সলনি একোটা বাকচসদৃশ যন্ত্ৰইহে সংৰক্ষিত কৰে, যি মনত পেলাব পৰা নাই তেওঁ কেতিয়া শেহতীয়াকৈ কলমেৰে মাতৃভাষাত কিবা এটা লিখিছিল; তেনে এজন ডেকাই এখন চিঠি লিখাৰ আনন্দ আৰু সুখানুভূতি !\nআপোনাক অভিনন্দন জনাইছোঁ-কে‌ৱল মাথোঁ ‘ফে’চবুক’ৰ ‘চিঠি’(http://www.facebook.com/groups/ciThi/) নামৰ গোটটোত এটা প্ৰশ্নৰ সঠিক উত্তৰেৰে বিজয়ী হো‌ৱাৰ বাবে নহয়, এটা উপযুক্ত পুৰস্কাৰ দাবী কৰি এজনৰ মাজত ক্ৰমান্বয়ে মৰহি যাব ধৰা চিঠি লিখাৰ অভ্যাসক পুনৰুজ্জীৱিত কৰাৰ বাবেও –যাৰ গৌৰ‌ৱৰ অংশীদাৰ সমানেই আপুনিও।\nআজি-কালি তথ্য-প্ৰযুক্তিৰ যুগত সমগ্ৰ পৃথিৱীৰ মানুহকে একত্ৰিত কৰি এখন বিশ্বজনীন গাঁৱৰ ধাৰণাৰ সৃষ্টি হৈছে। সেইমতেই মানুহ এইক্ষেত্ৰত সফলো হৈছে। দূৰদৰ্শন, অনাতাঁৰ, আন্ত:জাল আৰু দূৰভাষেই দেখোন আমাক নিজৰ মাতৃভূমিৰ পৰা, আপোনজনৰ পৰা আঁতৰত থাকিবলৈ দিয়া নাই! এই ধৰাৰ যি প্ৰান্ততেই আপুনি নাথাকক কিয়, আধুনিক কাৰিকৰী প্ৰযুক্তিৰ উচিত ব্যৱহাৰেৰে আপুনি বিশ্বৰ যিকোনো ঠাইৰ যিকোনো মানুহৰ সতে, আপাতঃ মুখামুখিকৈ ভাৱৰ আদান-প্ৰদান কৰিব পাৰে ।\nকিন্তু এনে উচ্চ মানৰ প্ৰযুক্তিৰ উপলব্ধতাৰ পাৰ্শ্বক্ৰিয়া স্বৰূপেই মানুহে যেন হেৰু‌ৱাইছে আন বহুতো কিবা-কিবি। আপুনিতো জানেই, শুভেচ্ছা-পত্ৰৰ ঠাইত সময় আৰু টকা ৰাহি কৰি আজিকালি সকলো‌ৱে দূৰভাষযোগে চুটি-বাৰ্তা পঠিয়াবলৈহে পছন্দ কৰে । চমকপ্ৰদ প্ৰযুক্তি-নিহিত এই নিত্য-নতুন আধুনিক সা-সঁজুলিবোৰ আমাৰ দৈনন্দিন জী‌ৱনৰ প্ৰতিটো কাৰ্য-কলাপৰ লগত এনেভা‌ৱে জড়িত হৈ পৰিছে যে মানুহে নিজে নজনাকৈয়ে ক্ৰমশঃ যান্ত্ৰিক আৰু ব্যস্ত জী‌ৱন অতিবাহিত কৰাত অভ্যস্ত হৈ পৰিছে ।\nমই ক’ব খুজিছোঁ, মান‌ৱ-জাতিৰ একতা, মান‌ৱীয়তা, প্ৰগতি আৰু উদ্ভা‌ৱনী শক্তিৰ আধাৰ স্বৰূপ উপাদান মানুহৰ অনুভূতি, আ‌ৱেগ আৰু চিন্তাশক্তিৰ কথা। যাৰ অবিহনে মানুহ এটা জড় পদাৰ্থ অথবা অনুন্নত প্ৰজাতিৰ কোনো জন্তুৰ বাদে একো নহ’লহেঁতেন । মই অনুমান কৰোঁ, ২ ঘণ্টীয়া এটা দূৰভাষিক আলাপেও কিজানি একেখিনি ভাৱ প্ৰকাশ কৰাত ব্যৰ্থ হ’ব, যিখিনি এখন চিঠিয়ে ক’ব পাৰিব। চিঠিয়ে প্ৰকাশ কৰে লিখোঁতাৰ হৃদয়ৰ বতৰা…অন্তৰ্নিহিত ভাৱনা-চিন্তা আৰু অনুভূতি। এনে হো‌ৱাও দেখা যায় যে বহুক্ষেত্ৰত আমি কিছুমান কথা মুখ ফুটাই কাৰোবাক কোৱাতকৈ এখন চিঠিৰে জনাবলৈহে বেচি পছন্দ কৰোঁহক। প্ৰথম কথা, কোৱাৰ সময়ত আমাৰ মনলৈ সঠিক বাক্যশাৰী বা সঠিক ভা‌ৱটো নাহিব পাৰে ,কিন্তু লিখাৰ সময়ত , তাক আমি ধীৰে-সুস্থিৰে চালি-জাৰি উপযুক্তভাৱে উপস্থাপন কৰিব পাৰোঁ। দ্বিতীয়তে মৌখিকভা‌ৱে কো‌ৱা কথাষাৰৰ প্ৰতিক্ৰিয়া সাধাৰণতেই তৎমুহূৰ্ততে হয় –যাৰ বাবে বিষয়বস্তুৰ গভীৰতাৰ ওপৰত নিৰ্ভৰ কৰি কেতিয়াবা বক্তাজনো কোনো অভা‌ৱনীয় পৰিস্থিতিৰ সম্মুখীন হ’বৰ বাবে প্ৰস্তুত থাকিবলগীয়া হয়। কিন্তু চিঠি এখনে আমাক তেনে শংকাৰ পৰাও নিৰাপদে ৰখাৰ আশ্বাস প্ৰদান কৰে!(এতিয়া এই চিঠি পঢ়ি অমুকাৰ আবোল-তাবোল কথাৰ বাবে খঙতে আস্ফালন কৰি থাকিলেও সেয়া নিস্ফল হ’ব-লিখক যে নিৰাপদ দূৰত্বত বৰ্তমান!)\nমোৰ এগৰাকী বাইদেউ, যি আমাৰ ঘৰৰ পৰা মাত্ৰ ২ কি.মি. আঁতৰত থাকে আৰু যাৰ সতে সঘনাই দেখা-সাক্ষাৎ হৈ থাকে, তেওঁও মোক আগতে চিঠি দিছিল-লেফাফাত নভৰো‌ৱাকৈ, লগ পো‌ৱাৰ সময়ত নিজ হাতে। দৈনন্দিন কথা-বতৰাত প্ৰকাশ নোহো‌ৱা কিছুমান মৰম আৰু বিশ্বাসৰ সততেই স্বাক্ষৰ কঢ়িয়াইছিল, বাইদেউৰ সেই তিনি-চাৰি পৃষ্ঠাজোৰা চিঠিৰ বৰ্ণমালাই। বাইদেউৰ মনৰ ভিতৰৰ মানুহজনীক পঢ়ি চাবলৈ সুবিধা পাইছিলো। বাস্ত‌ৱ জী‌ৱনৰ বহু অভিজ্ঞতাই তেওঁ মোৰ সতে আলোচনা কৰিছিল। কিছুমান সৰু-সুৰা অভিমান, কিছু অনুৰোধ তথা পৰামৰ্শ আছিল তেওঁৰ চিঠিৰ মাজত, মৰমৰ ভায়েকৰ প্ৰতি।\nসেইজনী বাইদেউ, যাৰ লগত তেজৰ সম্বন্ধ নাই বুলি বিশ্বাস কৰিবলৈ মই টান পাওঁ, তেওঁ আজিকালি মোলৈ চিঠি নিলিখে। আমাৰ সম্বন্ধ আৰু যোগাযোগ একেদৰে আছে… প্ৰায়ে বাৰ্তালাপ হয় বা ঘৰলৈ গ’লে ভিনদেউৰ সতে আমি তিনিও কোনো নিৰ্জন ঠাইত ফুৰিবলৈ যাওঁ।\nকাৰণ হ’ল, মই যে যান্ত্ৰিক হৈ গৈছোঁ, ৰুটিনমাফিক কাৰ্যা‌ৱলীৰে প্ৰণালীটোৰ লগত একাকাৰ হৈ গৈছো, কিতাপ পঢ়া বা লিখা-মেলা কৰিবলৈ যে কমাই দিছো; সেয়া বাইদে‌ৱে অনুধা‌ৱন কৰিব পাৰিছে আৰু গতিকেই তেওঁ মোলৈ চিঠি দিয়া নাই। (অভিমানৰ অন্য ৰূপ নিশ্চয়!)\nএনে অভিজ্ঞতাই মোক উপলব্ধি কৰাইছে যে চিঠিয়ে প্ৰকৃততে কিছুমান লিখিত প্ৰাণহীন শব্দ নকঢ়িয়ায়- ই কঢ়িয়ায় সম্বন্ধ!\nআজি লিখা এই চিঠিখনে মোক যেন আকৌ এবাৰ জগাই তুলিলে। অন্তৰত সঞ্চিত হৈ থকা অনুভ‌ৱবোৰ ব্যক্ত কৰিবলৈ যেন মোক প্ৰেৰণা দিছে। মই যে যান্ত্ৰিক হৈ যো‌ৱা নাই, মোৰ মগজুৰ অভ্যন্তৰত অনুভূতি-প্ৰ‌ৱণ কোষকণাবোৰ যে এতিয়াও জী‌ৱিত হৈ আছে, সেই কথা এই মুহূৰ্তত উপলব্ধি কৰি পুলকিত হৈ উঠিছোঁ ।\nমই চিঠি লিখিবলৈ ল’ম। মোৰ বাইদে‌ৱে মোৰ প্ৰতি পোষণ কৰা ধাৰণাক মই ন কৈ সজাম, কলেজীয়া পুৰণা বন্ধুৰ ই-পত্ৰৰ ঠিকনা বা দূৰভাষ নম্বৰ গোটো‌ৱাৰ সমানে সমানে গুৰত্ব দিম মই তেওঁলোকৰ ডাক-ঠিকনা যোগাৰ কৰাত। ঘৰৰপৰা হাজাৰ মাইল দূৰত এই পাহাৰীয়া সীমান্ত‌ৱৰ্তী ঠাইত অকলে থাকি অনুভ‌ৱ কৰা প্ৰতিটো নিসংগতা, প্ৰতিটো মনৰ খবৰ চিঠিৰে জনাই হঠাৎ আচৰিত আৰু আনন্দিত কৰি তুলিম দৈনিক দূৰভাষযোগে যোগাযোগ ৰখা মা-দেউতাকো!\nআপুনি শুনি আচৰিত হ’ব নিশ্চয় যে বিগত চাৰে চাৰি বছৰে প্ৰেয়সীলৈ বুলি লিখা চিঠিৰ এখনো সম্পূৰ্ণ হৈ নুঠাৰ পিছত তিনিদিনীয়া প্ৰচেষ্টাৰে এখন চিঠি লিখা সম্পূৰ্ণ হ’ল- যিখন আপুনি আজি পঢ়ি আছে। গতিকে এই সংক্ৰান্তত প্ৰিয়তমাৰ পৰা পাবলগীয়া কঠোৰ শাস্তি উপভোগ কৰিবলৈও মানসিকভা‌ৱে মোক প্ৰস্তুত কৰিলে আপোনালৈ লিখা এই চিঠিখনে।\nঅ’ ৰ’ব ,আপুনি নিশ্চয় বিৰক্ত হৈছে! কাৰণ মই ইমান সময়ে কে‌ৱল নিজৰ কথাই বখানি থাকিলোঁ। এজনে কৈছে, “কথা কমকৈ ক’বা, বেছিকৈ শুনিবা৷” মোৰ আকৌ ওলোটাটোহে হয়! যি নহওঁক, দুদিন আগলৈকে মাথোঁ কম্পিউটাৰৰ পৰ্দাত আৱদ্ধ এটা নাম আজি মোৰ বন্ধুৰ তালিকাত যোগ হ’ল। তাৰ বাবে ‘চিঠি’ গোটলৈ ধন্যবাদ যাঁচিলোঁ । আপোনাৰ লেখাবোৰ পঢ়িছোঁ। ভাল লিখে আপুনি! অনুভূতি-প্ৰ‌ৱণ হৃদয়বান মানুহক মই সম্মান কৰোঁ। আশা কৰোঁ, অনাগত দিনতো আপোনাৰ অনুভূতিৰ জোলোঙা জুমি চাবলৈ সুযোগ পাম ।\nভয় নাখাব, আৰু বেছি দীঘলীয়া নকৰোঁ। কিন্তু যি দুটা কথা নক’লে এই চিঠিখন মূল্যহীন হ’ব বুলি ভা‌ৱোঁ, সেয়া কৈ সামৰণি মাৰিম। আচলতে এই দুটা মোৰ ব্যক্তিগত অনুৰোধহে; কে‌ৱল আপোনাৰ প্ৰতি নহয়, মোৰ সকলো ইচ্ছুক বন্ধু-বান্ধ‌ৱীলৈয়ে মই এই বক্তব্য ৰাখোঁ। সেয়া হ’ল-\nক) আপোনাৰ ব্যক্তিগত জী‌ৱনটোৰ পৰা অকণমান হ’লেও সময় উলিয়াই সমাজৰ কামত নিজকে নিয়োগ কৰক। আজি-কালিৰ পৃথি‌ৱীত ভাল কামৰ চিন্তা কৰা মানুহ বহুত পো‌ৱা যায়, কিন্তু হাতে-কামে লগা মানুহ পাবলৈ বিৰল। দুৰ্নীতি, অহিংসা আৰু অবিচাৰৰ এই দু:সময়তো চৌপাশে ঘটি থকা ভাল কামবোৰত জড়িত হওক আৰু আনকো জড়িত কৰাওক। প্ৰত্যেকেই গা-এৰা দি কে‌ৱল নিজকলৈ ব্যস্ত থাকিলে সমাজৰ প্ৰগতি হ’ব বুলি আমাৰ মনে নধৰে। অসমীয়াৰ মাজত সকলো প্ৰতিভা আৰু গুণ আছে; নাই মাথোঁ সাহস, একতা আৰু পৰোপকাৰী মনোভা‌ৱ।\nখ) লক্ষ্য কৰিছোঁ যে, আপুনি আন্ত:জালতো অসমীয়া ভাষা-সাহিত্যৰ চৰ্চা অলপ হ’লেও কৰে (অন্ততঃ ফে’চবুকত হ’লেও)। গতিকে লিখিছেই যেতিয়া; নিজৰ মাতৃভাষাটোক ইংৰাজী বৰ্ণমালাৰে প্ৰকাশ কৰি দৃষ্টিকটু কিয় কৰিব লাগে, সুন্দৰ অসমীয়া ইউনিক’ডত টাইপ কৰক আৰু ভাষাটোৰ শুদ্ধৰূপে প্ৰচাৰ তথা প্ৰসাৰত যথাকিঞ্চিৎ অৰিহণা যোগাওক। অসমীয়া ভাষী মানুহৰ সংখ্যা ক্ৰমান্বয়ে নিম্নগামী হো‌ৱা, ইংৰাজী মাধ্যমৰ বিদ্যালয়ত নামভৰ্তিৰ বাবে হেতা-ওপৰা কৰা, প্ৰচাৰ মাধ্যমতো শুদ্ধ ৰূপৰ অসমীয়া প্ৰচলন নোহো‌ৱা… এনেবোৰ পৰিস্থিতিৰ এই সংকট কালত কে‌ৱল মাথোন এজন মানুহৰ সজাগতাৰ প্ৰয়োজন হৈ আছে, যিয়ে নেকি এই শু‌ৱলা অসমীয়া ভাষাটোক সজী‌ৱ কৰি টনকীয়াল কৰি তুলিব পাৰিব; তেওঁ হ’ল ‘আপুনি’ । আমি প্ৰত্যেকেই ।\nঅনুৰোধ দুটিৰ বাবে বেয়া নাপায় যেন। আপোনাৰ কুশল-বাৰ্তা জনাব। আজিলৈ সামৰিছোঁ ।\nপুন:শ্চ -আপোনাৰ নামটো যদি ভুলকৈ লিখিছোঁ, তেন্তে ক্ষমা কৰে যেন। ‘ব’ হ’ব নে ‘ৱ’ হ’ব মোৰ সীমিত ভাষাজ্ঞানেৰে থিৰাং কৰিব নো‌ৱাৰিলোঁ।\n← স্বাধীনতা দিৱসৰ চিঠি (ৰিদিপ কুমাৰ নাথ)\nতেওঁলোকলৈ এখন চিঠি (ধীৰাজ কলিতা) →


এনাজৰী - অসমীয়া ৱিকিপিডিয়া\n(এনাজৰী ডট কমৰ পৰা পুনঃনিৰ্দেশিত)\n‘এনাজৰী’ৰ এটি সংখ্যাৰ মুখ্য পৃষ্ঠা।\nদ্বিভাষীক অনলাইন আলোচনী। অসমীয়া আৰু ইংৰাজী\n১৩ মাৰ্চ, ২০১০\nএনাজৰী হৈছে এখন দ্বিভাষীক আৰু প্ৰথম অসমীয়া অনলাইন আলোচনী। ২০১০ চনৰ ১৩ মাৰ্চ তাৰিখে এই ৱেৱছাইট গুৱাহাটী প্ৰেছ ক্লাবত অসমৰ প্ৰসিদ্ধ সাহিত্যিক নিৰুপমা বৰগোহাঞিয়ে উন্মোচন কৰে। আলোচনীখনৰ মুখ্য সম্পাদক আৰু মুখ্য পৰিকল্পনাকাৰী হ’ল হিমজ্যোতি তালুকদাৰ। কেইবাজনো উপদেষ্টা সমন্বিতে সম্পাদক আৰু সদস্যৰে ইয়াৰ এখন সম্পাদনা সমিতি আছে। ইয়াৰ সম্পাদনা আদি বিভিন্ন কামত এদল অসমীয়া যুৱক-যুৱতী স্বেচ্ছাসেৱক হিচাপে জড়িত হৈ আছে। আলোচনীখনক ১৮৬০ চনৰ Societies Act XXI অনুসৰি ২০১০-২০১১-ৰ বাবে KAM(M)/240/A-24/472 নম্বৰত পঞ্জীয়ন কৰা হৈছে।\n1 উদ্দেশ্য আৰু লক্ষ্য\n2 আলোচনীখনৰ বিভিন্ন সুবিধা\n4 এনাজৰীৰ অন্যান্য আঁচনি\nউদ্দেশ্য আৰু লক্ষ্য[সম্পাদনা কৰক]\nএনাজৰীৰ প্ৰথম পৃষ্ঠা\nইংৰাজী আৰু অসমীয়া দুয়োটা ভাষাতে অসম সংক্ৰান্তিয় পৰ্যাপ্ত পৰিমাণৰ সমল লাভ কৰাৰ উপযুক্ত এক মাধ্যম হিচাপে গঢ়ি তোলাটো এই আলোচনীখনৰ অন্যতম উদ্দেশ্যে। অসমীয়া সাহিত্যৰাজী ইংৰাজীলৈ অনুবাদ কৰা, বিভিন্ন শিক্ষা-প্ৰতিষ্ঠানত ইউনিক’ড লিখন কৰ্মশালা আয়োজন কৰা আদিও আলোচনীখনৰ আন কিছুমান অন্যতম উদ্দেশ্যে।\nআলোচনীখনৰ বিভিন্ন সুবিধা[সম্পাদনা কৰক]\nএনাজৰী এখন সতাঁৰ আলোচনী হোৱাৰ উপৰি ইয়াত অসমৰ বুৰঞ্জী, বোলছবি, পৰ্য্যটন, সংগীত, গ্ৰন্থ, সাহিত্যিক, অসমীয়া খাদ্যসম্ভাৰ, বনাঞ্চল, বন্যপ্ৰাণী আদি সম্পৰ্কীয় বহুখিনি তথ্যবস্তু সন্নিবিষ্ট হৈছে। পুৰণি অসমীয়া গীতৰ সংৰক্ষণ, ই-বুক সংগ্ৰহ, বহুতো পুৰণি আৰু বিশিষ্ট ব্যক্তিৰ আলোকচিত্ৰ সংগ্ৰহ, “বুঢ়ী আইৰ সাধু”ৰ বহুকেইটা সাধু, আৰু শিশু শিতানেৰেও ই সমৃদ্ধ। অসমীয়া চিৰসেউজ গীতসমূহ সংৰক্ষণৰ দিহা কৰাৰ উপৰি বহুতো কালজয়ী অসমীয়া কবিতাৰ ই এক বৃহৎ ভাণ্ডাৰ।\n২০১৩ চনৰ অক্টোবৰ মাহত শ্ৰী লংকাৰ কলম্বোত আয়োজিত ৱৰ্ল্ড ছামিট এৱাৰ্ড ২০১৩ অনুষ্ঠানত এনাজৰীয়ে ই কণ্টেণ্ট+ ক্ৰিয়েটিভিটী শাখাত বিজয়ীৰ বঁটা লাভ কৰে। \nএনাজৰীৰ অন্যান্য আঁচনি[সম্পাদনা কৰক]\nড॰ ৰীতা চৌধুৰীৰ উপন্যাস পপীয়া তৰাৰ সাধু ইউনিক’ডত প্ৰকাশ\nইউ-টিউবত অসমীয়া যুগজয়ী গীতৰ সংগ্ৰহ\nঅসমৰ ৱেবছাইটসমূহৰ তালিকা\n↑ "Enajori.com Site Info". http://www.alexa.com/siteinfo/enajori.com#। আহৰণ কৰা হৈছে: October 07, 2012.\n↑ মাণিক ৰয় (১৪ মাৰ্চ, ২০১০). "ইণ্টাৰনেটত অসমীয়া আলোচনী". আমাৰ অসম.\n↑ "প্ৰথম অসমীয়া অনলাইন আলোচনী ‘এনাজৰী ডট কম’ উন্মোচন". খবৰ. ১৪ মাৰ্চ, ২০১০.\n↑ About enajori.com\n↑ "দ্বি-ভাষিক অনলাইন আলোচনী ‘এনাজৰী’ৰ এবছৰ". এদিনৰ সংবাদ. ১১ মাৰ্চ, ২০১১.\n↑ "এনাজৰীলৈ ৱৰ্ল্ড ছামিট ২০১৩ ত বঁটা". http://www.wsis-award.org/winner/enajoricom-109620130906। আহৰণ কৰা হৈছে: নৱেম্বৰ 23, 2013.\n"https://as.wikipedia.org/w/index.php?title=এনাজৰী&oldid=234371"ৰ পৰা অনা হৈছে\nঅসম সম্পৰ্কীয় ৱেবছাইট


বিভিন্ন ৰোগ আৰু প্ৰতিকাৰ Archives - fitassam\nআয়ুৰ্বেদ-Ayurveda পেটৰ ৰোগ- Stomach disease বিভিন্ন ৰোগ আৰু প্ৰতিকাৰ\nগলব্লাডাৰ ষ্টনৰ পৰা ৰক্ষা পোৱাৰ কিটিপ- Gallbladder stone treatment in Assamese\n09/08/2021 09/08/2021 Dr. Manoj Kumar Saikia0Comments #fitassam, assam, Assamese, Gallbladder stone, অসম, অসমীয়া, গলব্লাডাৰ ষ্টন, পিত্তথলীৰ পাথৰ\nমানুহৰ ওপৰৰ পেটত সোঁফালে যকৃতৰ তলত পিত্তাশয় বা গলব্লাডাৰ অৱস্থিত। ই দেখাত সাইলাখ জাতিলাওটোৰ দৰে। তিনি তৰপীয়া পাতল মাংসপেশী আৰু শ্লেষ্মিক কলাৰে পিত্তাশয় গঠিত । ই দীঘলে প্ৰায় ৩-৪ ইঞ্চি,ইয়াৰ এমূৰৰ পৰা চিষ্টিক ডাক্ট (Cystic duct) নামৰ এডাল ডেৰ ইঞ্চি দীঘল সৰু নলী ওলাই যকৃত নলীত (Hepatic duct) সংযোগ হৈছে। পিছত দুয়োডাল নলী এক হৈ পিত্তনলী (common Bile duct) নামেৰ বৃহৎ অন্ত্ৰৰ ডিওডেনামত মুকলি হৈছে।\n17/07/2021 10/08/2021 Bimal Borah0Comments assam, Assamese, Dizziness, Fitassam, vertigo, অসম, অসমীয়া, ভাৰ্টিগো, মুৰ ঘুৰনি\nভাৰ্টিগো (vertigo) ৰ অৰ্থ হৈছে মুৰ ঘূৰনি বা মূৰ ঘূৰোৱা, ভাৰ্টিগো (vertigo) শব্দটো লেটিন ভাষাৰ ভাৰ্টোৰ পৰা আহৰণ কৰা হয়। ভাৰ্টিগো (vertigo) হোৱা লোকসকলৰ বৰ মূৰ ঘূৰায়। মগজুত যথেষ্ট বিষ বা ভাৰসাম্যহীনতা আহে। এই ভাৰসাম্যহীনতাৰ সময়ত, ভুক্তভোগীয়ে অধিক ঘাম ওলোৱা বা খোজ কাঢ়িব নোৱাৰা হোৱা, বমি কৰা ইত্যাদি হয়। ভাৰ্টিগো (vertigo)ৰ সময়ত, ভুক্তভোগীয়ে যথেষ্ট দুৰ্বলতা অনুভৱ কৰিবলৈ আৰম্ভ কৰে। কিছুমান মানুহে উচ্চতাক বৰ ভয় কৰে আৰু যেতিয়া তেওঁলোকে উচ্চ উচ্চতালৈ যায় তেতিয়া তেওঁলোকৰ মুৰ ঘূৰনি হবলৈ আৰম্ভ কৰে।\n12/07/2021 12/07/2021 Admin0Comments assam, Assamese, CKD, diabetic kidney disease, Diabetic Nephropathy, Fitassam, অসম, অসমীয়া, ডায়েবেটিক বৃক্কৰ ৰোগ, ডায়েবেটিচ\nইউৰিক এচিড- Uric acid বিভিন্ন ৰোগ আৰু প্ৰতিকাৰ\nপ্ৰাকৃতিকভাৱে ইউৰিক এচিড নিৰাময় কৰক-Natural Ways to Reduce Uric Acid in the Body in Assamese\n30/05/2021 30/05/2021 Admin0Comments #Assam, #assamese, #fitassam, #gout, #How to, #Uricacid, #ইউৰিকএচিড, #গাউট, অসম, অসমীয়া\nইউৰিক এচিড (Uric Acid)ৰ মাত্ৰা বৃদ্ধি(High uric acid) বিষয়ে জনা আগে জানক ইউৰিক এচিড মানে কি?(What is Uric acid?) ৷ ইউৰিক এচিড (Uric Acid) হল পিউৰিন বোলা পদাৰ্থৰ বিপাকৰ পৰা সৃষ্টি হোৱা এবিধ এচিড ৷ যদিওবা সৰহসংখ্যক ইউৰিক এচিড (Uric Acid) আমাৰ দেহৰ অভ্যন্তৰত থকা পিউৰিনৰ পৰা উৎপন্ন হয় , তথাপি উচ্চ পৰিমাণৰ পিউৰিন থকা খাদ্য খােৱাৰ ফলত শেষত গৈ শৰীৰত জমা হােৱা মুঠ ইউৰিক এচিড (Uric Acid)ৰ পৰিমাণ যথেষ্ট পৰিমাণে বৃদ্ধি পায়গৈ৷\n26/03/2021 19/08/2021 Admin0Comments assam, Assamese, Back pain, Fitassam, অসম, অসমীয়া, কঁকাল বিষ\nবয়স বৃদ্ধি হোৱাৰ সৈতে কঁকাল বিষ হোৱাটো এটা সাধাৰণ সমস্যা বুলি কব পাৰি, কিন্তু আজিৰ দিনত, এই সমস্যা সকলো বয়সৰ লোকৰ হোৱা দেখা যায়৷ শিশু, যুৱক-যুৱতীসকলো আজি এই ৰোগত ভুগিব ধৰিছে। এই সমস্যাটো যেতিয়া আৰম্ভ হয় তেতিয়া এই সমস্যা নিৰাময় কৰাটো অতি কঠিন হৈ পৰে। যোগাসনৰ লগতে ঔষধৰ কিছুমান উপায়েৰে কঁকাল বিষ উপশম কৰিব পৰা যায়৷\nবিভিন্ন ৰোগ আৰু প্ৰতিকাৰ মূত্ৰনলীৰ সংক্ৰমণ (ইউৰিন ইনফেকচন বা ইউটিআই-UTI)\n24/03/2021 20/05/2021 Admin0Comments #oliguria, #প্ৰেস্ৰাৱৰ পৰিমাণ হ্ৰাস\nপ্ৰস্ৰাৱৰ পৰিমাণ কম হোৱা মানে কি? প্ৰস্ৰাৱৰ পৰিমাণ কম হোৱা ৰোগক অলিগুৰিয়া (Oliguria) বুলি কোৱা হয়। এয়া এনে এক স্থিতি\nপেটৰ ৰোগ- Stomach disease বিভিন্ন ৰোগ আৰু প্ৰতিকাৰ\n09/03/2021 20/05/2021 Admin0Comments #Constipation, #fitassam, #কোষ্ঠকাঠিন্য\nআধুনিক জীৱন শৈলীত অভ্যস্ত মানুহৰ প্রতি দহজনৰ ভিতৰত চাৰি জনেই কোষ্ঠবদ্ধতা বা কোষ্ঠকাঠিন্যৰ চিকাৰ হৈছে । পাচনতন্ত্ৰৰ দুর্বলতা , খাদ্যত আঁহৰ অভাৱ আদি কাৰণতে কোষ্ঠবদ্ধতা হয়৷ আচলতে পুষ্টি দ্রব্যৰ ওপৰঞ্চিভাৱে আমাৰ খাদ্যত এনে কিছুমান দ্রব্যও দৰকাৰ হয়, যিবিলাকে শৰীৰৰ পৰা মল নিষ্কাশন কৰাত সহায় কৰে৷ সেয়ে আমাৰ খাদ্যত চেলুলােজযুক্ত খাদ্য পদার্থ থাকিব লাগে, কাৰণ খাদ্যৰ আঁহ হজম নহয় বৰং হজম হােৱা খাদ্য পদার্থবােৰ অন্ত্ৰৰ ভিতৰত ৰৈ থাকিবলৈকো নিদিয়ে৷ বাচনবর্তনত লাগি থকা তেল বা আঠা লাগি ৰােৱা খাদ্য পদার্থ ব্ৰাছ বা স্ক্রাবাৰে ঘঁহি পৰিষ্কাৰ কৰা হয়, তেনেদৰে আঁহযুক্ত খাদ্য পদার্থই আমাৰ শৰীৰৰ ভিতৰত ব্ৰাছৰ দৰে কাম কৰে৷\nUncategorized বিভিন্ন ৰোগ আৰু প্ৰতিকাৰ মানসিক স্বাস্থ্য- Mental health\n07/03/2021 28/08/2021 Admin0Comments #Aljheimers, #Dementia, #আলঝাইমাৰ্ছ, #ডিমেনচিয়া\nমানুহৰ জন্মৰ পিছৰে পৰা মগজুৰ দ্ৰুতগতিত বিকাশ ঘটি থাকে। আলঝেইমাৰ ৰোগো জড়িত হৈ আছে মগজুৰ সৈতেই। মানুহৰ বৃদ্ধ অৱস্থাত মগজুৰ সুক্ষ্ম স্নায়ু কোষ নিউৰণবিলাক স্বাভাৱিক অৱস্হাতকৈ বেছি খৰতকীয়াকৈ নষ্ট হৈ মগজু শুকাই যোৱাৰ ফলত এই স্মৃতিভ্ৰংশ ৰোগ হয়৷ বয়োজ্যেষ্ঠ লোকসকলৰ মাজত ব্যাপকভাৱে দেখা দিয়া আলঝেইমাৰ্ছ ৰোগতো ডিমেনছিয়া ৰোগৰে এটি সাধাৰণ ৰৃপ ৷\nআয়ুৰ্বেদ-Ayurveda ইউৰিক এচিড- Uric acid বিভিন্ন ৰোগ আৰু প্ৰতিকাৰ\nইউৰিক এচিড- কাৰন,লক্ষণ আৰু প্ৰতিকাৰ- Uric acid\n05/03/2021 20/05/2021 Dr. Brinchi Baruah0Comments #fitassam, #Uricacid, #আয়ুৰ্বেদ, #ইউৰিকএচিড\nআমাৰ তেজত এই ইউৰিক এচিদ খুউব কম পৰিমানে থাকে। যিটো সাধাৰনতে দেহৰ মৃত কোষ আৰু খাদ্যৰ উপাদানত থকা পিউৰিন নামৰ পদাৰ্থৰ পৰা উৎপন্ন হয়। ই আমাৰ দেহৰ এক ধৰনৰ তক্সিক উপাদান।


ক্ৰিয়েটৰৰ ভুলৰ বাবে বিপদ! এচিডৰ ভিডিঅ'ক লৈ কি ক'লে 'টিকটক ইণ্ডিয়া'ই? | News Next One


কি হ'ব মৰিয়নিৰ ৰাজনৈতিক ভৱিষ্যত? বিৰোধীৰ উমৈহতীয়া প্ৰাৰ্থী অবিহনে অসম্ভৱ হ'ব বিজেপিক প্ৰতিহত কৰা | Asom Live 24\nঅসম লাইভ ২৪ঃ মৰিয়নি বিধান সভা সমষ্টিৰ উপ নিৰ্বাচনক কেন্দ্ৰ কৰি ইতিমধ্যেই ৰাজনৈতিক বতাহ তীব্ৰতৰ হৈ উঠিছে । ইতিমধ্যে নিৰ্বাচন আয়োগে ৩০ অক্টোবৰ উপ-নিৰ্বাচনৰ দিন ঘোষনা কৰাৰ পিছত ৰাজনৈতিক দলসমূহৰ মাজত নিৰ্বাচনী তৎপৰতা অধিক বৃদ্ধি পাইছে । ৰাজ্যৰ আন সমষ্টিৰ উপ নিৰ্বাচনতকৈ মৰিয়নিৰ উপ নিৰ্বাচন যে সুকীয়া হ’ব সেই কথা ইতিমধ্যেই ৰাজনৈতিক মহলত চৰ্চিত হৈছে । সুদীৰ্ঘদিন কংগ্ৰেছৰ হাতত থকা মৰিয়নিৰ আসনখন এইবাৰ কংগ্ৰেছে নিজৰ হাতত ৰাখিব পাৰিবনে ? নে বিজেপিলৈ যোৱাৰ পিছত পৰিয়াল কেন্দ্ৰিক ৰাজনীতি সমষ্টিটোত সমাপ্ত হ’ব ! এতিয়া সকলোৰে মুখে মুখে সেই কথাই বাগৰিব লাগিছে । স্বাধীনতাৰ পিছৰে পৰা মৰিয়নি বিধান সভা সমষ্টি কংগ্ৰেছৰ দূৰ্গ হিচাপে পৰিগণিত হৈ আহিছে I এইবাৰ পটভূমি কিছু সুকীয়া । প্ৰাৰ্থী একেজন হ’লেও এইবাৰ দল বেলেগ । বিজেপিক সমালোচনা কৰি অহা কংগ্ৰেছ দলৰ প্ৰাক্তন বিধায়ক ৰূপজ্যোতি কুৰ্মী এইবাৰ বিজেপিৰ প্ৰাৰ্থী হোৱা সম্ভাৱনা প্ৰায় নিশ্চিত । চাৰিবাৰৰ বিধায়ক হোৱা বাবেই সমষ্টিটোত ৰূপজ্যোতিৰ সমৰ্থকৰ সংখ্যাও নিঃসন্দেহে সৰ্বাধিক ।\nযদি সেইয়াই হয় তেনেস্থলত বিজেপিৰ বিৰোধীৰ বাবে ৰূপজ্যোতিক ৰোধা সম্ভৱ হ’বনে ? এতিয়া ৰাইজৰ দলৰ সভাপতি অখিল গগৈৰ ওপৰতো বহু পৰিমাণে নিৰ্ভৰ কৰিছে বিজেপিৰ জয় পৰাজয় । মৰিয়নি সমষ্টিত বিজেপিক প্ৰতিহত কৰিবৰ বাবে বিৰোধী দলসমূহ একগোট হ’বই লাগিব । অন্যথা মৰিয়নিত বিজেপিক ৱাক অভাৰ দিয়াৰ দৰে হ’ব । বিশেষকৈ কংগ্ৰেছ আৰু ৰাইজৰ দলৰ মাজত মিত্ৰতাৰ অতিকৈ প্ৰয়োজন আছে । কংগ্ৰেছৰ দূৰ্গস্বৰূপ মৰিয়নি সমষ্টিত শেহতীয়াকৈ ৰাইজৰ দলেও সাংগাঠানিক কুচকাৱাজ অধিক গতিশীল কৰি তুলিছে । তৎস্বত্বেও সমষ্টিটোত বিজেপিক প্ৰতিহত কৰিব পৰাকৈ শক্তি অৰ্জন বৰ্তমানলৈকে গোটাব পৰা নাই । একেদৰে ৰূপজ্যোতি কুৰ্মীয়ে কংগ্ৰেছ দল ত্যাগ কৰাৰ পিছত স্বাভাবিকতে সমষ্টিটোত ক্ষতিৰ সন্মুখীন হৈছিল কংগ্ৰেছ । দলটো সম্পূৰ্ণৰূপে শক্তিশালী হ’বলৈ হয়তু আৰু কিছু সময়ৰ প্ৰয়োজন হ’ব । ইতিমধ্যে ৰাইজৰ দল আৰু কংগ্ৰেছ দলে সমষ্টিটোত নিৰ্বাচনী অভিযান আৰম্ভ কৰিছে । শেহতীয়াকৈ অসম জাতীয় পৰিষদেও সমষ্টিটোত নিজৰ অভিযান আৰম্ভ কৰিছে যদিও নিৰ্বাচনত প্ৰাৰ্থী দিয়াৰ সম্ভাৱনা তেনেই ক্ষীণ । অজাপই বিশেষকৈ বিজেপি বিৰোধী শক্তিক সমৰ্থন কৰাৰ সম্ভাৱনাই অধিক । কিন্তু তাৰ মাজতে দলটোৱে সমষ্টিটোত নিজৰ স্থিতি মজবুত কৰিব বিচাৰিছে । ইয়াৰ বিপৰীতে ৰাইজৰ দলৰ সভাপতি অখিল গগৈয়ে একাধিক ৰাজহুৱা সভাত অংশগ্ৰহণ কৰি ৰাইজৰ মাজত সোমোৱাৰ প্ৰচেষ্টা অব্যাহত ৰাখিছে । অনুৰূপ ধৰণে কংগ্ৰেছ দলেও বিভিন্ন সভা সমিতিৰ যোগেদি ৰাইজৰ কাষ চাপিছে । বিজেপিৰ হৈ ৰূপজ্যোতি কুৰ্মীয়ে নিজৰ অভিযান চলাই আছে । কিন্তু সবাতোকৈ চৰ্চিত প্ৰসংগটো হৈছে বিজেপিৰ বিৰুদ্ধে যুঁজ কোনে দিব ? কংগ্ৰেছ, ৰাইজৰ দল, অজাপ নে সেয়া উমৈহতীয়া প্ৰাৰ্থী হ’ব ? অসম প্ৰদেশ কংগ্ৰেছ কমিটিৰ সভাপতি ভূপেন বৰাই মৰিয়নিত কোৱা মতে- ৰাইজৰ দলৰ সভাপতি অখিল গগৈৰ সৈতে মন মিলিছে । কিন্তু শেহতীয়াকৈ অখিল গগৈৰ প্ৰতি যেন বিতুষ্ট হৈ পৰিছে ভূপেন বৰা । ৰাইজৰ দলৰ সৈতে কংগ্ৰেছৰ ‘মিত্ৰতা’ ক্ৰমশঃ নোহোৱাৰ দিশে গতি কৰিছে । যাৰ বাবে নিজাকৈ প্ৰাৰ্থী দিয়াৰ কথা চৰ্চালৈ আহিছে । তাৰ বিপৰীতে শেহতীয়াকৈ মৰিয়নিলৈ অহা ৰাইজৰ দলৰ সভাপতি অখিল গগৈৰ মতে প্ৰদেশ কংগ্ৰেছৰ সভাপতি ভূপেন বৰাই আগন্তুক উপ-নিৰ্বাচন সুকীয়া সুকীয়াকৈ খেলাৰ পোষকতা কৰিছে । ২০২৪ চনৰ লোকসভা আৰু ২০২৬ চনৰ বিধান সভা নিৰ্বাচনহে একেলগে খেলাৰ ওপৰত ভূপেন বৰাই গুৰুত্ব দিয়া বুলিও অখিল গগৈয়ে উল্লেখ কৰিছিল । অৱশ্যে ৰাইজৰ দলৰ সভাপতিজনে মৰিয়নি সমষ্টিত ৰাইজৰ দলে নিজাকৈ প্ৰাৰ্থী দিয়া বিষয়টো এতিয়াও নিশ্চিত হোৱা নাই বুলি উল্লেখ কৰি শীঘ্ৰেই সেই সম্পৰ্কে চূড়ান্ত সিদ্ধান্ত লোৱা হ’ব বুলি উল্লেখ কৰিছিল । তাৰ লগতে কংগ্ৰেছ আৰু ৰাইজৰ দলে উমৈহতীয়া প্ৰাৰ্থী দিয়া প্ৰসংগটো এতিয়াও শেষ হৈ যোৱা নাই বুলি তাৎপৰ্যপূৰ্ণ মন্তব্য কৰিছিল যদিও কংগ্ৰেছ মহলে সেয়া ইতিমধ্যেই প্ৰায় নস্যাৎ কৰিছে । ইফালে, কংগ্ৰেছ দলৰ পৰা কেইবাজনেও প্ৰাৰ্থিত্ব বিচাৰি আবেদন জনাইছে ।জ্যেষ্ঠ কংগ্ৰেছ নেতা তথা বাঘচোং ব্লক কংগ্ৰেছ কমিটিৰ সাধাৰণ সম্পাদক হেমকান্ত বুঢ়াগোঁ‌হাই, প্ৰাক্তন মুখ্যমন্ত্ৰী প্ৰয়াত তৰুণ গগৈৰ এসময়ৰ বিশেষ কৰ্তব্যৰত বিষয়া পুতুল বুঢ়াগোঁ‌হাই, যুৱ ব্যৱসায়ী – কংগ্ৰেছ কৰ্মী লুহিত কোঁ‌ৱৰ ( অভিজিত ), অধিবক্তা মামনী ৰাজকুমাৰী, কৃষ্ণা গগৈ, ৰাজলক্ষ্মী কোঁ‌ৱৰ, সুৰেন তাঁ‌তী, অনন্তজ্যোতি ভট্টাচাৰ্য, ৰাতুল কুৰ্মী আৰু বাবুল বাৰথাই ইতিমধ্যে কংগ্ৰেছ নেতৃত্বৰ ওচৰত প্ৰাৰ্থিত্ব বিচাৰি আবেদন জনাইছে । ইয়াৰ বিপৰীতে ৰাইজৰ দলৰো একাধিক ব্যক্তিৰ নাম ওলাইছে যদিও শেহতীয়াকৈ যুৱ সমাজকৰ্মী সঞ্জীৱ গগৈৰ নাম অধিক চৰ্চালৈ আহিছে । এই সন্দৰ্ভত সচেতন ৰাইজৰ মতে, মৰিয়নিত বিজেপি বৰ্তমান শক্তিশালী অৱস্থাত আছে । সেই বিজেপিক প্ৰতিহত কৰিবলৈ হ’লে বিজেপি বিৰোধী শক্তি একগোট হ’ব লাগিব । যি দলৰেই প্ৰাৰ্থী নহওঁ‌ক তেওঁক উমৈহতীয়াভাৱে সকলো দলেই নিস্বাৰ্থ সমৰ্থন জনালেহে বিজেপিক প্ৰত্যাহ্বান জনোৱাৰ সম্ভাৱনা থাকিব । অন্যথা সকলো ফুটুকাৰ ফেন হোৱাৰ সম্ভাৱনা অধিক ।


অসমীয়া সাহিত্যৰ ইতিহাস ৰচনা – বিজু সেনাপতি | Xahitya.Org\nঅসমীয়া সাহিত্যৰ ইতিহাস ৰচনা – বিজু সেনাপতি\nঅসমীয়া সাহিত্যৰ বুৰঞ্জী প্ৰবন্ধ\nby সাহিত্য ডট অৰ্গ\tJuly 15, 20160comments\nএটা সভ্যতাৰ প্ৰত্যক্ষ বাহক হৈছে ভাষা সাহিত্য। এটা সংস্কৃতিয়ে বিশেষ বৈশিষ্ঠ্য আৰু পূৰ্ণতা লাভ কৰে ভাষা- সাহিত্যৰ যোগেদি৷ অসমীয়া সাহিত্যৰ ইতিহাসে সমগ্ৰ অসমীয়া কৃষ্টি-সংস্কৃতিৰ স্বাক্ষৰ বহন কৰিছে। অসমীয়া ভাষা সাহিত্যৰ ইতিহাস অম্বেষণ বৰ্তমান প্ৰেক্ষাপটত অতি প্ৰাসংগিক আৰু নিত্যান্তই প্ৰয়োজনীয় হৈ পৰিছে । ভাষাটোৰ ইতিহাস ৰচনা কৰিবলৈ অধ্যয়ন তথা গৱেষণা আৰম্ভ কৰিলেই সমগ্ৰ অসমীয়া সভ্যতাটোৰ কৃষ্টি-সংস্কৃতি আৰু ঐতিহ্যৰ বিষয়বস্তুবোৰ সমসাময়িকভাৱে পোহৰলৈ আহিব। ইমান এটা গুৰুত্বপূৰ্ণ বিষয়বস্তুৰ ওপৰত আজিলৈকে সুপৰিকল্পিত আৰু প্ৰণালীবদ্ধ অধ্যয়ন তথা গৱেষণাৰ অভাৱ হোৱাতো বৰ্তমানৰ অসমীয়া জাতিটোৰ লগতে অসমীয়া ভাষাৰ ধ্বজ্বাবাহক ব্ৰহ্মপুত্ৰ উপত্যকা অঞ্চলৰ খিলঞ্জীয়া জনগোষ্ঠীৰ বাবেও অতি দুখজনক। শেহতীয়াকৈ ডিব্ৰুগড় বিশ্ববিদ্যালয়ে পোনপ্ৰথমবাৰৰ বাবে পদক্ষেপ লোৱা অসমীয়া সাহিত্যৰ ইতিহাস ৰচনা প্ৰকল্পটো অসম আৰু অসমীয়াৰ বাবে অত্যন্ত গুৰুত্বপূৰ্ণ আৰু আদৰণীয় কথা। সাহিত্য হৈছে মানৱ অভিজ্ঞতাৰ ভাষাৰ সহায়ত সৃষ্টি হোৱা বাংময় ৰূপ। ভাষাই সামাজিক আচৰণত প্ৰদান কৰা ৰূপেই হৈছে সাহিত্য। অসমীয়া সাহিত্যৰ মাধ্যমেৰেই অসমীয়া জাতিৰ জ্ঞান, অভিজ্ঞতা, উপলদ্ধি আৰু সামাজিক মূল্যবোধ প্ৰতিফলিত হৈ আহিছে। সেইবাবেই অসমীয়া সভ্যতা সংস্কৃতিৰ বৈশিষ্ট্য জানিবৰ বাবে অসমীয়া সাহিত্যৰ ইতিহাস অধ্যয়ন অপৰিহাৰ্য। অসমীয়া সাহিত্যৰ ইতিহাস ৰচনা পদক্ষেপটো এনে ক্ষেত্ৰত নিজেই হ’ব এক ঐতিহাসিক পদক্ষেপ। প্ৰাগঐতিহাসিক কালৰ পৰাই প্ৰাচীন কামৰূপ বা প্ৰাগজ্যোতিষপুৰ নামৰ ভূখণ্ডত অসমীয়া ভাষা সাহিত্যৰ যি বিকাশ হৈছিল, সেইয়া ১৮২৬ চনত ব্ৰিটিছসকলে উত্তৰ-পূৱ ভাৰত অথবা অসম দখল কৰাৰ পাছত কিছুসংখ্যক চতুৰ বঙালী ভাষীৰ প্ৰৰোচনাত পৰি প্ৰায় ৪০ বছৰ অসমত বঙালী ভাষাক চৰকাৰী ভাষা হিচাপে প্ৰৰ্ৱতন কৰি ম্লান কৰিবৰ চেষ্টা কৰিছিল । কিন্তু এক সবল সংগ্ৰামী প্ৰচেষ্টাৰ অন্তত সেয়া বিফল হ’ল। অসমীয়া সাহিত্যই নিজৰ স্বকীয়তা বজাই ৰাখিলে। এতিয়া মাত্ৰ ইয়াৰ ইতিহাস গৱেষণা কৰি স্থিৰ তথ্য সংগ্ৰহ কৰাৰ প্ৰয়োজন। অসমীয়া ভাষা-সাহিত্যৰ ইতিহাস সম্পূৰ্ণ কৰিবলৈ হ’লে ব্ৰহ্মপুত্ৰ উপত্যকাত আৱিষ্কৃত, বৰ্তমানলৈকে পাঠোদ্ধাৰ কৰিব নোৱাৰা শিলালেখ সমূহৰ প্ৰাচীনতা নিৰ্ণয়ৰ ব্যৱস্থা প্ৰথমেই কৰিব লাগিব। সেয়া নিশ্চয় সম্ৰ্ৰাট অশোকৰ শিলালিপি হ’ব নোৱাৰে। ইয়াৰ পৰা এইটো ঠাৱৰ হৈছে যে, অসমীয়া ভাষাৰ উৎপত্তি সম্পূৰ্ণ স্বকীয় আৰু ব্ৰহ্মপুত্ৰ উপত্যকা অঞ্চলত এই স্বকীয় ভাষাটো আন বহুটো ভাষা উপভাষাৰ প্ৰভাৱত শক্তিশালীহে হৈছে কিন্তু ই আন কোনো ভাষাৰ উপভাষা বা পৰিভাষা নহয়। বৰ্তমানৰ অসমীয়া ভাষাটো হৈছে প্ৰাচীন কামৰূপীয়া ভাষাৰ আধুনিক ৰূপ আৰু কামৰূপী লিপিৰেই অন্য নাম ব্ৰাহ্মীলিপি। অসমীয়া ভাষা বিকাশৰ ‘ আদি অসমীয়া যুগ ’ৰ যি সাহিত্য, তাৰ অধ্যয়নত গুৰুত্ব প্ৰদান কৰিব লাগিব ইতিহাস ৰচনাত জড়িত থকা ব্যক্তিসকলে। এইখিনিতে এটা কথা অতি সূক্ষ্ম দৃষ্টিৰে আৰু সতৰ্কতাৰে শুধৰাই ল’ব লাগিব যে, ভাৰত চৰকাৰৰ Department of Information Technology ৰ Technology of Indian Language Division এ ১৯৯১ চনত নিউয়ৰ্কত প্ৰতিষ্ঠিত Unicode Consortium ক ভাৰতবৰ্ষত ২২ টা সংবিধান স্বীকৃত ভাষা আৰু ১১ টা বিভিন্ন লিপি আছে বুলি জনাইছিল। এইবোৰৰ ভিতৰত বঙালী লিপিৰ ভিতৰতে অসমীয়া আৰু মনিপূৰী লিপি কেইটাও ধৰা হৈছে। এনেধৰণৰ মাৰাত্মক ভুলবোৰ যদি আমি প্ৰতিবাদ কৰি হ’লেও শুধৰণি কৰি নলঁও, তেনেহ’লে অসমীয়া সাহিত্যৰ অতীত আৰু ভৱিষ্যতৰ মাজত ডাঙৰ হেঙাৰ হৈ বিশ্ব দৰবাৰত ৰৈ যাব। ভাষা সাহিত্যৰ উৎপত্তি, প্ৰচাৰ আৰু প্ৰসাৰৰ ক্ষেত্ৰত, নিদিষ্ট অঞ্চলৰ ৰজা, ৰাজকীয় শাসন ব্যৱস্থা, প্ৰাচীন জনগোষ্ঠী আৰু বৃহৎ জনগোষ্ঠীসমুহৰ অৱদানেই মূল ঐতিহাসিক ভেটি। ব্ৰহ্মপুত্ৰ উপত্যকা অঞ্চলৰ প্ৰাচীনতম আৰু বৃহত্তম খিলঞ্জীয়া জনগোষ্ঠী হৈছে কলিতাসকল। এই ভূখণ্ডৰ প্ৰাচীন শাসক ৰজা ভগদত্ত আৰু বীৰদত্ত আছিল কলিতাসকলৰ আদিপুৰুষ। কুমাৰ ভাস্কৰ বৰ্মনৰ ৰাজত্বকাল তথা ১২২৫ খৃী. ৰ পৰা ১২৫০ খৃী. লৈ ‘হাবুং’ ৰাজ্যৰ প্ৰথম ৰজা সুবলী আৰু তাৰ পৰৱৰ্তী কলিতা ৰজাসকলৰ শাসনকালৰ সভ্যতা সংস্কৃতিয়েই হৈছে অসমীয়া ভাষা সাহিত্যৰ মূল ইতিহাস থলী। চুকাফাই কলিতাসকলৰ ভাষা সংস্কৃতি গ্ৰহণ কৰা বুৰঞ্জীৰ সমলবোৰো অসমীয়া সাহিত্যৰ ইতিহাস গৱেষণাৰ বাবে নিশ্চয় এক বিশেষ সম্পদ হিচাপে পৰিগণিত হ’ব। অসমীয়া সাহিত্যৰ ইতিহাস ৰচনাৰ লগত জড়িত ব্যক্তিসকলে ইয়াৰ ওপৰত গুৰুত্ব প্ৰদানেৰে অসমীয়া ভাষাক বিশ্ব দৰবাৰত চিৰযুগমীয়া কৰাৰ নিশ্চয় প্ৰয়াস কৰিব।\nপ্ৰাক-শংকৰী যুগৰ শ্ৰেষ্ঠ কবি – মাধৱ কন্দলীৰ এক চমু পৰিচয় – (যাদবেন্দ্ৰ বৰা)\nঈশ্বৰ বিশ্বাস, তীৰ্থযাত্ৰা, বৃন্দাবন ইত্যাদি (প্ৰতিম প্ৰতাপ বৰুৱা)


বেগম - জান ০৩ | উৎপল মৰাং\n--পাছদিনা ৰাতিপুৱা শুই উঠিয়েই আজাদে অৰ্পনাৰ দেউতাকলৈ ফোন কৰিলে।৫ ৬ বাৰ মান কৰিলে কিন্তু দেউতাকে ফোন নধৰিলে।সি আকৌ এবাৰ কৰিলে।এইবাৰ দেউতাকে ৰিচিভ কৰি খং কৰাৰ দৰে মাতিলে-\n--বহুত সময় আজাদ আৰু অৰ্পনাৰ দেউতাকে কথা পাতিলে।\n:আজি কলেজত তাইক বহুত কথা ক'বলৈ আছে,বহুত সুধিবলৈও আছে।মোৰ মনত থকা সকলো কথা তাইক খুলি ক'ব লাগিব।তাই মোৰ লগত ফুৰে,বহুত কথা পাতে নিশ্চয় তাইয়ো মোক বহুত ভালপাই।কিন্তু তাই কিয় কালি এনেকুৱা কৰিলে বুজা নাই মই।নাই নাই এইটোও হ'ব পাৰে তাই মোবাইল লোৱাই নাই।হয়তো দেউতাকে তাইক মোবাইল দিয়াই নাই।যদি তাই কৰিছে।এএএএএ....এইবোৰ বৰ খেলিমেলি।মইনো কিয় তাইলৈ ইমানকৈ ফোন কৰি আছোঁ।কিয় জানো ইমানকৈ তাইক সুধিবলৈ মন গৈছে মোক বহুত ভালপোৱা বুলি।কলেজতো যিবোৰহে লগৰ আছে,সিহঁতৰ আগত সুধিবলৈ গ'লেতো সকলোবোৰ কথা চাল্লা সাংবাদিকৰ দৰে প্ৰচাৰ কৰিহে এৰে।\n---এইবোৰ ভাবি থাকোতে কেতিয়া ৮ বাজিলে গমেই নেপালে।\n:অ..৮ বাজিলে দেখোন।\n----মাকক চিঞঁৰি সি মোবাইলটো হাতত লৈ আজিৰ ক্লাছৰ ৰোটিনখন চালে।\n:অ...আজি ক্লাছ ১০ বজাৰ পৰা আছে।\n---মাকক আকৌ চিঞঁৰিলে।\n---নাই মাকে শুনা নাই।\n---সি মাকৰ ওচৰলৈ গ'ল আৰু মাকক সাবতি ধৰিলে----\n:আচ্ছালাম ৱালিকুম আম্মি জান।\n:ৱালিকুম আচ্ছালাম বেটা।\n:চাওঁ চোন আজি মোৰ বুঢ়ী জনীয়ে কি বনাইছে।\n:তুমি ভালপোৱা চিক্কেন ফ্ৰাইড ৰাইচ বনাইছো বেটা।\n:লেতেৰাটো যোৱা গা ধোৱাগৈ,মই বাঢ়ি দিম যোৱা।\n:মোক কিন্তু সৰহকে লাগিব।\n:খাবা খাবা বেটা।\n:আব্বা কলৈ গ'ল?\n:আব্বা অলপ উলাই গৈছে।\n:অ...আম্মি তুমি বাঢ়ি দিয়া মই আহিলো হা।\n---এইবুলি কৈ সি গা ধুবলৈ গুটি গ'ল।\nকিছু সময়ৰ পাছত খায়-বয় সি বাইকখন লৈ কলেজলৈ ওলাই গ'ল আৰু কলেজত পাই বাইকখন পাৰ্কিং কৰি কলেজলৈ সুমায়েই দেখিলে যে অৰ্পনাই গছজোপাৰ তলতে বহি আছে।সিও ওচৰেদিয়ে পাৰ হৈ যাবলৈ বিচাৰিলে কিন্তু অৰ্পনাই তাক মাত লগালে।\n---কিন্তু আজাদে শুনিও তাইৰ কথাত গুৰুত্ব নিদিয়াকৈ গুচি যাব ধৰিলে।অৰ্পনাও তাৰ পাছে পাছে তাক মাতি মাতি গৈ আছিল কিন্তু সি একো নমতাকৈ ক্লাছ ৰূমৰ ফালে গুচি গ'ল।অৰ্পনাও গৈ গৈ আজাদলৈ চাই চাই একে ঠাইতে ৰৈ গ'ল।\n:কিয় মোক সি মতা নাই।আগতেতো মোক দেখিলেই কাষলৈ অহা ল'ৰাজন কিয় আজি মোৰ পৰা আঁতৰি গৈছে।সি কালি দেউতালৈ ফোন কৰিছিল নেকি বাৰু।যদি কৰিছিল দেউতাই যদি তাক গালি পাৰিলে,যদি তাক মোৰ পৰা আঁতৰি যাবলৈ কৈছে।কি হ'ব মোৰ!কেনেকৈ তাক এৰি থাকিম।কথাবোৰ ভাবি ভাবি তাই ছাত্ৰী জিৰণী কোঠাটোৰ ফালে গুচি গ'ল।\nঅৰ্পনাই ভবাৰ দৰে আজাদে তেনেকৈ সঁচাকৈ কৰিছে নেকি?অৰ্পনাই তাইৰ প্ৰশ্নবোৰৰ উত্তৰ পাব নে?\nজানিবলৈ অহা খণ্ডলৈ অপেক্ষা কৰক।


July 2020 - অসমীয়াৰ সুখ-দুখ\nমনৰ কথাঃ ক'ৰনাও প্ৰতিৰোধ কৰিব লাগিব, জীৱনো আগবাঢ়িব লাগিব :: শ্যামকানু মহন্ত\nxukhdukh.com July 31, 2020 0\nক'ৰনাও প্ৰতিৰোধ কৰিব লাগিব, জীৱনো আগবাঢ়িব লাগিব শ্যামকানু মহন্ত যােৱা প্রায় ৪৫ দিন ধৰি থাইলেণ্ডত এটাও ক’ভিড কেছ নাই। থাইলেণ্ড ...\nBy xukhdukh.com on July 31, 2020 No comments:\nLabels: MONOR KATHA, MONOR-KATHA, RECENT, SHYAMKANU-MAHANTA, মনৰ কথা, মনৰ-কথা, শ্যামকানু-মহন্ত\nবিশ্লেষণঃ অসমৰ বানপানী: ব্যৱস্থাপনা নে নিৰ্লিপ্ততাৰ ইতিহাস ::ইন্দ্ৰজিত বৰা\nঅসমৰ বানপানী: ব্যৱস্থাপনা নে নিৰ্লিপ্ততাৰ ইতিহাস ইন্দ্ৰজিত বৰা গোটেই নদী প্ৰণালীটো সাঙুৰি লোৱা বিস্তৃত সমস্যা এটাক সংবিধানৰ কেৱল ৰা...\nপ্ৰযুক্তিঃ নিষিদ্ধ চাইনিজ এপৰ বিকল্পবোৰ :: দেৱজ্যোতি বৰা\nনিষিদ্ধ চাইনিজ এপৰ বিকল্পবোৰ দেৱজ্যোতি বৰা চীনৰ সৈতে এক কূটনৈতিক যুদ্ধৰ অংশস্বৰূপে ভাৰত চৰকাৰে কেইদিনমানৰ পূৰ্বে চীনামূলীয় ৫৯টা এপ ন...\nLabels: ARTICLE, DevojyotiBorah, RECENT, TECHNOLOGY, দেৱজ্যোতি বৰা, প্ৰযুক্তি, প্ৰৱন্ধ\nxukhdukh.com July 30, 2020 0\nৰাষ্ট্ৰীয় শিক্ষা নীতি, ২০২০ৰ বিৰোধ কৰা বিষয় সমূহ বিতোপন গগৈ ইছৰোৰ পূৰ্ব-মূৰব্বী কস্তুৰিৰংগনৰ নেতৃত্বৰ এখন কমিটিয়ে তৈয়াৰ খছৰাৰ ভিত্তি...\nBy xukhdukh.com on July 30, 2020 No comments:\nLabels: BITUPANGOGOI, MONOR KATHA, MONOR-KATHA, RECENT, বিতোপনগগৈ, মনৰ কথা, মনৰ-কথা\nxukhdukh.com July 29, 2020 0\nকি আছে মোডী চৰকাৰৰ "নতুন ৰাষ্ট্ৰীয় শিক্ষা নীতি"ত? অজয় লাল দত্ত অতিমাৰীৰ শংকাৰ মাজত শিশু-কিশোৰ-শিক্ষাৰ্থী সকলৰ এই বৰ্ষৰ পঢ়...\nBy xukhdukh.com on July 29, 2020 No comments:\nLabels: AJOY LAL DUTTA, ARTICLE, RECENT, অজয় লাল দত্ত, প্ৰৱন্ধ\nবিশ্লেষণঃ ৰেলৱেৰ ব্যক্তিগতকৰণঃ ক্ৰমাত "দুৰ্লভ" হব নেকি সৰ্ব-সাধাৰণৰ সুলভ যাত্ৰাৰ ব্যৱস্থা? :: অনন্ত কলিতা\nৰেলৱেৰ ব্যক্তিগতকৰণঃ ক্ৰমাত "দুৰ্লভ" হব নেকি সৰ্ব-সাধাৰণৰ সুলভ যাত্ৰাৰ ব্যৱস্থা? অনন্ত কলিতা বিগত দুই জুলাইত ৰেল মন্ত্ৰী...\nঅইল এণ্ড নেচাৰেল গেচ কৰ্পৰেচনত এপ্ৰেণ্টিচৰ সুবিধা অইল এণ্ড নেচাৰেল গেচ কৰ্পৰেচন (ONGC) আজি ২৯.০৭.২০২০ তাৰিখে জাৰি কৰা জাননী যোগে ভাৰতৰ...\nবিশ্লেষণঃ পাৰিবেশিক প্রভাৱ নিৰূপণৰ নতুন খচৰা আৰু ভৱিষ্য সংকট :: কিশােৰ কুমাৰ কলিতা\nxukhdukh.com July 28, 2020 0\nপাৰিবেশিক প্রভাৱ নিৰূপণৰ নতুন খচৰা আৰু ভৱিষ্য সংকট কিশােৰ কুমাৰ কলিতা ভাৰত চৰকাৰৰ পৰিবেশ, বন আৰু জলবায়ু পৰিৱৰ্তন মন্ত্রালয়ে যােৱা ...\nBy xukhdukh.com on July 28, 2020 No comments:\nমনৰ কথাঃ আগবাঢ়ি আহক যুৱচাম, জিলিকি উঠক গাঁওবোৰ!(২) :: কুমাৰ নৱজ্যোতি\nআগবাঢ়ি আহক যুৱচাম, জিলিকি উঠক গাঁওবোৰ!(২) কুমাৰ নৱজ্যোতি মোৰ মাজে-মাজে ভাব হয়-- তাহানিৰ গাঁওবোৰ যেন ক্ৰমশঃ নোহোৱা হৈ আহিছে৷ তথাকথিত...\nLabels: Kumar_Navajyoti, MONOR KATHA, MONOR-KATHA, RECENT, কুমাৰ নৱজ্যোতি, মনৰ কথা, মনৰ-কথা\nবিশ্লেষণঃ পৰিৱেশ প্ৰভাৱ মূল্যায়ন-২০২০: কি আছে এই বিতৰ্কিত বিধেয়কৰ খচৰাত :: কেশৱ চাংমা\nxukhdukh.com July 27, 2020 0\nপৰিৱেশ প্ৰভাৱ মূল্যায়ন-২০২০: কি আছে এই বিতৰ্কিত বিধেয়কৰ খচৰাত কেশৱ চাংমা বিশ্বৰ অধিকাংশ দেশৰ সৈতে ভাৰতবৰ্ষও কৰনাত আক্রান্ত। ইতিম...\nBy xukhdukh.com on July 27, 2020 No comments:\nLabels: ANALYSIS, ARTICLE, KESHAB-SANGMA, RECENT, কেশৱচাংমা, প্ৰৱন্ধ, বিশ্লেষণ\nমনৰ কথাঃ ৰাষ্ট্ৰীয় স্তৰত অসমীয়াৰ শীৰ্ণ কণ্ঠ আৰু বিড়ম্বনা :: শোণিত কুমাৰ গোস্বামী\nৰাষ্ট্ৰীয় স্তৰত অসমীয়াৰ শীৰ্ণ কণ্ঠ আৰু বিড়ম্বনা শোণিত কুমাৰ গোস্বামী কি হ’ব পাৰে অসমীয়াৰ বিড়ম্বনা? অসমীয়াৰ বিড়ম্বনাৰ কাৰক কেইবাট...\nLabels: MONOR KATHA, MONOR-KATHA, RECENT, SONIT KUMAR GOSWAMI, মনৰ কথা, মনৰ-কথা, শোণিত কুমাৰ গোস্বামী


চিকাডা : অপু ভৰদ্বাজ – enajori\nচিকাডা : অপু ভৰদ্বাজ\nসাংঘাটিক একো ঘটা নাছিল। প্ৰচণ্ড শিলাবৃষ্টি অথবা ডেইপুৰি নিয়া প্ৰখৰ ৰ’দ। সেই বিশেষ দিনটোত কাকতৰ হেডলাইনবোৰো আছিল অনাকৰ্ষণীয়। কোনো গ্ৰেটমেনৰ আবিৰ্ভাৱ কিম্বা তিৰোভাৱ তিথিও নাছিল সেই দিনটো। মুঠতে নিতান্তই এটা সাধাৰণ দিনৰ মামুলি ঘটনা আছিল ৰঘু কোঁৱৰৰ জন্ম। ৰঘু জন্ম হোৱাৰ দিনা অমুকক বৰলে বিন্ধিছিল, ৰঘু জন্ম হোৱাৰদিনা অমুক কৌষ্ঠকাঠিন্য ৰোগত ভুগিছিল- এনেধৰণৰ ঘৰুৱা কোনো সৰু-সুৰা ঘটনা ঘটা বুলিও কোনেও শুনা নাই। জাষ্ট ডেলিভাৰী পেইন…. এণ্ড আফটাৰ অল নৰমেলী বৰ্ন এ বেবী।\nৰঘু কোঁৱৰৰ ল’ৰালিৰ কোনো শ্ৰুতিমধুৰ গল্প নাছিল। ৰঘু যদি অতিমাত্ৰা অঘাইটং হ’লহেতেন! অংক অথবা ঢোলবাদনত ৰঘুৱে যদি পাৰ্গতালি দেখুৱালেহেঁতেন! চিত্ৰাংকণ নাইবা ফুটবল খেলত যদি ৰঘুৰ বৰ ৰাপ হ’লহেতেন!…. পিছে, ওঁহো, নহ’ল। চৰাইবোৰ অথবা পখিলাবোৰে ৰঘুক বৰ বেছি মুগ্ধ কৰা নাছিল। মোজাৰ্টে সাত বছৰ বয়সত কি কৰিছিল ? পিয়ানোত মধুৰ সুৰ তুলি ৰজাক স্তম্ভিত কৰা নাছিলনে? নাই, নাই, সেইবোৰ ৰঘুৱে কৰিব পৰা নাছিল।\nৰঘু কোঁৱৰ যদি নিৰুদ্দেশ হ’লহেতেন ! হেৰাল আৰু দহ বছৰ নাপাত্তা ! পিছে তেনেও নহ’ল। চিগাৰেট হুপি থাকোঁতে ৰঘু যদি দুৰ্ভাগ্যবশতঃ ধৰা পৰি গ’লহেতেন ! নাৰীৰ প্ৰতি যদি ৰঘুৰ তীব্ৰ আকৰ্ষণ থাকিলেহেঁতেন ! ৰঘুৱে যদি আত্মহত্যাৰ চেষ্টা কৰিলাহেতেন ! … পাছে এনে কোনো বেমেজালি নোহোৱাকৈয়ে ৰঘুৰ চেঙেলীয়া বয়সটো আধ্যা পৰিছিল।\n.. ৰঘুৱে চিনেমাৰ হিৰো হ’বলৈ মুম্বাইলৈ পলাই যোৱাৰ পাং পাতিব পাৰিলেহেঁতেন, সহপাঠী জোনালী গগৈৰ প্ৰেমত হাবু-ডুবু খাই পৰীক্ষাত ফে’ল কৰিব পাৰিলেহেঁতেন ! হস্তমৈথুনৰ অভ্যাসৰ ফলত ৰঘুৰ স্বাস্থ্য হানিতো হ’ব পাৰিলেহেঁতেন ! আন নহ’লেও ৰঘুৱে জধেমধে কবিতাকে লিখাৰ চেষ্টা কৰিব পাৰিলেহেঁতেন… ! কিন্তু ৰঘুৰ বয়স পঁচিশ অতিক্ৰম কৰাৰ পাছতো কোনো বদনাম নোলাল ! কোনো বিৰল সুখ্যাতিৰো দাবিদাৰ হৈ নুঠিল ৰঘু কোঁৱৰ।\nৰাশিফল আৰু বিজ্ঞাপন পঢ়াৰ অভ্যাস হৈছিল বেকাৰ ৰঘু কোঁৱৰৰ। ইণ্টাৰভিউ দি বিৰক্ত হোৱা নাছিল এই যুৱক। চাকৰিৰ বাবে ঘোঁচ বিচাৰোঁতে যদি দালালৰ নাকত ৰঘুৱে ঘোচা বহুৱাব পাৰিলেহেঁতেনে, তেতিয়া দহে চাব্বাছ বুলিলেহেঁতেন, চৰ্চা হ’লহেঁতেন ! পিছে তেনে কোনো অঘটন নঘটিল। ব্ৰেইন ড্ৰেইনৰ কবলত পৰিবলৈ ৰঘু কোঁৱৰৰ লাওখোলা ইমান সাৰুৱা নাছিল। তেওঁৰ চাৰ্টিফিকেটজাপ নাছিল অসাধাৰণ সম্পদ। গতিকে কিছু ধন দি কেৰাণীৰ চাকৰি এটা ক্ৰয় কৰিছিল ৰঘু কোঁৱৰে। চুপ-চাপ জিন্দেগী সুকলমে চলাই গৈছিল ৰঘু কোঁৱৰে। দুই-এপইচা উপৰুৱা অৰ্জন কৰি শীঘ্ৰে পৈণত কেৰাণীত পৰিণত হৈছিল ৰঘু কোঁৱৰ। লাখ টকাৰ কেলেংকাৰি কৰিবলৈ ৰঘুৰ পিত নাছিল ! খবৰ কাগজত বাতৰি ওলোৱা নাছিল। মোকৰ্দমাৰ লেঠা লগা নাছিল ৰঘু কোঁৱৰৰ।\nৰঘু কোঁৱৰে কাহানিও কোনো মিটিঙলৈ যোৱা নাছিল। আমন্ত্ৰণো পোৱা নাছিল, উপযাচিও যোৱা নাছিল। কোনো পূজা সমিতিৰ ছেক্ৰেটাৰী হোৱাৰ চাঞ্চ পোৱা নাছিল ৰঘু কোঁৱৰে। আনকি তেওঁ কোনো সমিতিৰ সদস্য হোৱাৰ যোগ্য বুলিও কোনেও ভবা নাছিল। চহৰখনত ৰঘু কোঁৱৰক চিনি পোৱা মানুহ আছিল খুবেই কম। তেওঁ কাকো একো দান দিয়া নাছিল। সামৰ্থ্য আছিল, নাছিল আগ্ৰহ। চান্দা দিওঁতে তেওঁ তুমুল বা‍ক্-বিতণ্ডাত লিপ্ত হৈছিল। ৰঘু কোঁৱৰে আজৰি সময়ত উপন্যাস লিখিব পাৰিলেহেঁতেন, সেইবোৰ ছপা কৰি উলিয়াব পাৰিলেহেঁতেন! না, তেনে উদ্ভট চিন্তা তেওঁৰ মূৰত কাহানিও সোমোৱা নাছিল। হৰধনুৰ দৰে একোছা প্ৰকাণ্ড মোচ ৰখা হ’লে ৰঘু কোঁৱৰ জাকতজিলিকা হ’লহেঁতেনে ! কিন্তু ফেশ্বনৰ প্ৰতি ৰঘুৰ দুৰ্বলতা নাছিল। জুৱা খেলিব পাৰিলেহেঁতেনে ৰঘুৱে, মদ খাই বাতুল হৈ ভ্ৰমিব পাৰিলেহেঁতেনে, জালনোট ছপাব পাৰিলেহেঁতেনে- কৰা নাছিল, ৰঘু কোঁৱৰে জীৱনত কৰা নাছিল তেনে কোনো তামাচা।\nৰঘু কোঁৱৰক কেতিয়াও সাপে খোঁটা নাছিল। বাঘৰ মুখতো পৰা নাছিল ৰঘু কোঁৱৰ। সঁচাই-মিছাই মজাৰ ভূতৰ গল্প ক’ব নাজানিছিল তেওঁ। কোনো নেতাৰ ঘনিষ্ঠ নাছিল ৰঘু কোঁৱৰ। হাইপ্ৰেছাৰ বা ডায়েবেটিছত আক্ৰান্ত হৈ যোৱা-থোৱা অৱস্থা হোৱা নাছিল ৰঘু কোঁৱৰৰ।\nএই বৈচিত্ৰ্যহীন মানুহটোৱে এদিন খোজা-বঢ়া কৰি বিয়াখন সাতজোৰা মাৰি পাতিছিল। ৰঘুৰ যদি চিফিলিছ হ’লহেঁতেন ! তেওঁৰ কৰঙনেদি যদি তেজ-পূঁজ ওলালহেঁতেন ! গণিকা খঁকুৱা বুলি ৰঘু কোঁৱৰৰ বদনাম ওলালহেঁতেন ! বেচেৰী ঘৈণী পলাই পত্ৰং দিলেহেঁতেন, শহুৰেকৰ ঘৰৰ পৰা টেলিফোন কৰিলেহেঁতেন- ‘লম্পট, ডাইভোৰ্চ বিচাৰিছোঁ…।’ ফাল্টু, কামুক- খুচীমতে পৰিচিত মানুহবোৰে যা-তা ক’লেহেঁতেন। কিন্তু ৰঘুৰ লাইফত এইবোৰ একো নহ’ল। এবছৰ গ’ল, ৰঘুৰ সন্তান হ’ল। সেই সন্তান যদি বান্দৰ পোৱালিৰ দৰে হ’লহেঁতেন ! চুটি হ’লেও তাৰ যদি এডাল নেজ থাকিলহেঁতেন- তেন্তে ঘটনাই কোনদিশে মোৰ ল’লেহেঁতেন ক’ব নোৱাৰি। পিছে তেনে নাভূত–নাশ্ৰুত একো নহ’ল। সন্তান এদিন ডাঙৰ হ’ল , ধন ঘটিলে, সংসাৰ পাতিলে। ৰঘু বুঢ়া হ’ল আৰু এদিন মৰি থাকিল।


জেৰুজালেম - অসমীয়া ৱিকিপিডিয়া\nভৌগোলিক স্থানাংক: 31°47′N 35°13′E / 31.783°N 35.217°E / 31.783; 35.217স্থানাংক: 31°47′N 35°13′E / 31.783°N 35.217°E / 31.783; 35.217\n1,25,156 dunams (125.2 km2 / 48.3 sq mi)\nউচ্চতা ৭৫৪ মিটাৰ (২,৪৭৩.৭৫ ফুট)\nবিশেষণ Jerusalemite, West Jerusalemite, East Jerusalemite\nজেৰুজালেম (/dʒəˈruːsələm/[i]) ভূমধ্য সাগৰ (Mediterranean Sea) ৰ আৰু মৃত সাগৰ (Dead sea)ৰ মাজত জুডিয়ান পৰ্বতমালা (Judean Mountains)ৰ এক মালভূমিত অৱস্থিত বিশ্বৰ ভিতৰতে এক প্ৰাচীন চহৰ। এই চহৰখন বিশ্বৰ তিনিটা ধৰ্ম, মুছলমান, খ্ৰীষ্টান আৰু ইহুদী লোকৰ বাবে এক পবিত্ৰ তীৰ্থস্থান বুলি গণ্য কৰা হয়। ইজৰাইল আৰু পেলেষ্টাইন দুয়োখন দেশে এই চহৰক ৰাজধানী বুলি গণ্য কৰে আৰু ইয়াৰ ওপৰত অধিকাৰ দাবী কৰি আহিছে।\nদীঘলীয়া ইতিহাসত জেৰুজালেম কমেও দুবাৰ ধ্বংস কৰা হৈছিল, ২৩ বাৰ ঘেৰাও, ৫২ বাৰ আক্ৰমণ আৰু ৪৪ বাৰ বলপূৰ্বক দখল কৰা হৈছিল।  এই মহানগৰৰ আটাইতকৈ প্ৰাচীন আংশটোত ’4th millennium BCE’ ৰ সময়তে মানুহে বসবাস কৰিবলৈ লৈছিল। ১৫৩৮ চনত ছুলেইমান শাসনৰ অধীনত জেৰুজালেমৰ চাৰিওদিশে দেৱাল নিৰ্মাণ কৰা হৈছিল। বৰ্তমান সেই দেৱালসমূহেই প্ৰাচীন মহানগৰৰ সীমা নিৰ্ধাৰণ কৰে। এই প্ৰাচীন অংশটো ঐতিহাসিকভাৱে চাৰিটা খণ্ডত বিভক্ত কৰা হৈছিল- আৰমেনিয়ান (Armenian), খ্ৰীষ্টান, ইহুদী আৰু মুছলমান খণ্ড।  প্ৰাচীন মহানগৰৰ অংশটোৱে ১৯৮১ চনত হেৰিটেজ ছাইটৰ মৰ্য্যদা লাভ কৰে। বৰ্তমান এই মহানগৰক বিপদাপন্ন ৱৰ্ল্ড হেৰিটেজ ছাইট (World Heritage in Danger) বুলি ঘোষণা কৰা হৈছে।  আধুনিক জেৰুজালেম প্ৰাচীন চহৰখনৰ সীমাৰ পৰা যথেষ্ট বৃদ্ধি পাইছে।\nবৰ্তমান জেৰুজালেমৰ স্থিতি ইজৰাইল-পেলেষ্টাইন সংঘৰ্ষৰ মূল বিতৰ্কিত বিষয়। ১৯৪৮ চনৰ আৰব-ইজৰাইলী যুদ্ধৰ সময়ত, ইজৰাইলে অন্যান্য অঞ্চলৰ লগতে পশ্চিম জেৰুজালেম অধিকাৰ কৰে। পূব জেৰুজালেমৰ লগতে প্ৰাচীন মহানগৰখন পৰৱৰ্তী কালত জৰ্ডানে অধিকাৰ কৰে। কিন্তু ১৯৬৭ চনত ইজৰাইলে ’ছদিনীয়া যুদ্ধ’ (Six-Day War)-ৰ অন্তত জৰ্ডানৰ পৰা এই অংশও নিজৰ অধীনলৈ নিয়ে। ইজৰাইলৰ ১৯৮০ জেৰুজালেম আইনে এই চহৰক ইজৰাইলৰ ৰাজধানী বুলি ঘোষণা কৰে। ইজৰাইল চৰকাৰৰ সকলো গুৰুত্বপূৰ্ণ কাৰ্যা্যলয়, প্ৰধানমন্ত্ৰী, ৰাষ্ট্ৰপতিৰ বাসগৃহ আৰু উচ্চতম ন্যায়ালয়ৰ কাৰ্য্যালয়ো জেৰুজালেমত প্ৰতিষ্ঠা কৰা হয়। আন্তৰাষ্ট্ৰীয় সম্প্ৰদায়ে এই বলপূৰ্বক দখলক বেআইনী বুলি ঘোষণা কৰে আৰু বৰ্তমানো পূব জেৰুজালেমক ইজৰাইলৰ দখলত থকা পেলেষ্টাইনৰ অংশ বুলি গণ্য কৰে। আন্তঃৰাষ্ট্ৰীয় সম্প্ৰদায়ে জেৰুজালেমক ইজৰাইলৰ ৰাজধানী বুলিও স্বীকৃতি নিদিয়ে। এই চহৰত কোনো বৈদেশিক মন্ত্ৰালয় নাই।\n২০০৭ চনৰ ডিচেম্বৰৰ লোকপিয়ল অনুসৰি জেৰুজালেমৰ জনসংখ্যা ৭৪৭,৬০০ জন। ইয়াৰে ৬৪% ইহুদী, ৩২% মুছলমান আৰু ২% খ্ৰীষ্টান ধৰ্মাৱলম্বী লোক। ২০০৫ চনত জনসংখ্যাৰ ঘনত্ব আছিল 5,750.4 /কিমি২ (14,893 /বৰ্গ মাইল)। ২০০০ চনৰ এক গৱষণা অনুসৰি, ইহুদী লোকৰ সংখ্যা চহৰখনত ক্ৰমান্বয়ে কমি আহিছে। মুছলমান লোকৰ উচ্চ জন্মহাৰ আৰু ইহুদী লোকৰ প্ৰব্ৰজনেই ইয়াৰ কাৰণ বুলি ধাৰণা কৰা হয়। প্ৰায় ২০০,০০০ জন ইহুদীয়ে পূব জেৰুজালেমত বসবাস কৰি আছে যদিও এই বসতিসমূহ আন্তৰ্জাতিক নীতি অনুসৰি বেআইনী বুলি গণ্য কৰা হয়।\nজেৰুজালেমৰ তীৰ্থস্থান টেম্পল মাউণ্ট\nমুছলমানসকলে পয়গম্বৰ মহম্মদে স্বৰ্গলৈ যাত্ৰা কৰা স্থান বুলি গণ্য কৰা জেৰুজালেমৰ আল-আকছা মছজিদ (al-Aqsa Mosque)\nইহুদীসকলৰ তীৰ্থস্থান ৱেষ্টাৰ্ণ ৱাল\nখ্ৰীষ্টানসকলৰ তীৰ্থস্থান ’Church of the Holy Sepulchre’\nজেৰুজালেম বিগত ৩০০০ বছৰ জুৰি ইহুদী, প্ৰায় ২০০০ বছৰ খ্ৰীষ্টান আৰু ১৪০০ বছৰ ধৰি মুছলমান ধৰ্মাৱলম্বী লোকৰ বাবে পবিত্ৰ তীৰ্থস্থান ৰূপে পৰিগণিত হৈ আহিছে। ২০০০ চনৰ জেৰুজালেমৰ পৰিসংখ্যা ইয়েৰবুক ( The 2000 Statistical Yearbook) জেৰুজালেমত ১২০৪ চিনাগগ (synagogue), ১৫৮ গীৰ্জা আৰু ৭৩টা মছজিদ আছে।\nজেৰুজালেমত ইহুদীসকলৰ ঐতিহাসিক পবিত্ৰ মন্দিৰ (Holy temple) আছিল আৰু ইয়াৰে অৱশিষ্ট হিচাপে ইহুদী অংশত বৰ্তমান ৱেষ্টাৰ্ন ৱাল (Western Wall) অৱস্থিত। এই পবিত্ৰ মন্দিৰৰ ভিতৰতে ইহুদীসকলে পৃথিৱী সৃষ্টিৰ স্থান থকা বুলি বিশ্বাস কৰে। শ্ৰুতি অনুসৰি ইয়াতে আব্ৰাহামে তেওঁৰ পুত্ৰ আইজাকক বলি দিবলৈ সাজু হৈছিল।\nআনহাতে খ্ৰীষ্টানসকলে বিশ্বাস কৰে যে যীশুক জন্মৰ পিছতে জেৰুজালেমলৈ অনা হৈছিল আৰু দ্বিতীয় মন্দিৰত ৰখা হৈছিল। জেৰুজালেমৰ জিয়ন পৰ্বত (Mount Zion)ত থকা ’Cenacle’ নামৰ অঞ্চলটো যীশুৰ অন্তিম আহাৰ (Last Supper) ৰ স্থান বুলি গণ্য কৰা হয়।\nতেনেদৰে ছুন্নী মুছলমান সকলৰ বাবে জেৰুজালেম এক পবিত্ৰ স্থান। মক্কাৰ কাবা (Kaaba) লৈ স্থায়ীভাৱে স্থানান্তৰ কৰাৰ প্ৰায় এবছৰ পূৰ্বলৈকে মুছলমানসকলৰ কিবলা (qibla (প্ৰাৰ্থনাৰ দিশ)) জেৰুজালেম বুলি গণ্য কৰা হৈছিল। মুছলমানসকলে বিশ্বাস কৰে যে মহম্মদক ঐশ্বৰিকভাৱে এনিশা মক্কাৰ পৰা জেৰুজালেমৰ টেম্প’ল মাউণ্টলৈ স্থানান্তৰ কৰা হৈছিল আৰু ইয়াৰ পৰাই মহম্মদে ইছলাম ধৰ্মৰ পূৰ্বসুৰীসকলক লগ কৰিবলৈ স্বৰ্গলৈ যাত্ৰা কৰিছিল (Night of Ascension (c. CE 620))।\nঅলিভছ পৰ্বতৰ পৰা জেৰুজালেমৰ এক পেন’ৰ’মিক চিত্ৰ\n↑ "Do We Divide the Holiest Holy City?". Moment Magazine. Archived from the original on3June 2008. https://web.archive.org/web/20080603214950/http://www.momentmag.com/Exclusive/2008/2008-03/200803-Jerusalem.html। আহৰণ কৰা হৈছে:5March 2008. According to Eric H. Cline’s tally in Jerusalem Besieged.\n↑ "Timeline for the History of Jerusalem". Jewish Virtual Library. American-Israeli Cooperative Enterprise. https://www.jewishvirtuallibrary.org/jsource/Peace/jerutime.html। আহৰণ কৰা হৈছে: 16 April 2007.\n↑ Ben-Arieh, Yehoshua (1984). Jerusalem in the 19th Century, The Old City. Yad Izhak Ben Zvi & St. Martin's Press. পৃষ্ঠা. 14. ISBN 0-312-44187-8.\n↑ "Old City of Jerusalem and its Walls". UNESCO World Heritage Convention. http://whc.unesco.org/en/list/148। আহৰণ কৰা হৈছে: 11 September 2010.\n↑ "Israeli authorities back 600 new East Jerusalem homes". BBC News. 2010-02-26. http://news.bbc.co.uk/2/hi/8538791.stm। আহৰণ কৰা হৈছে: 2013-09-18.\n↑ "TABLE 3. – POPULATION(1) OF LOCALITIES NUMBERING ABOVE 2,000 RESIDENTS AND OTHER RURAL POPULATION ON 31/12/2008" (PDF). Israel Central Bureau of Statistics. http://www.cbs.gov.il/population/new_2009/table3.pdf। আহৰণ কৰা হৈছে: 26 October 2009.\n↑ "Press Release: Jerusalem Day" (PDF). Central Bureau of Statistics. 24 May 2006. http://www.cbs.gov.il/hodaot2006n/11_06_106e.pdf। আহৰণ কৰা হৈছে: 10 March 2007.\n↑ "Population and Density per km2 in Localities Numbering Above 5,000 Residents on 31 XII 2005" (PDF). Israel Central Bureau of Statistics. 2006. http://www1.cbs.gov.il/shnaton57/st02_14.pdf। আহৰণ কৰা হৈছে: 11 April 2007.\n↑ "Israel approves new East Jerusalem settlement homes". BBC News. http://www.bbc.co.uk/news/world-middle-east-24741524.\n↑ Guinn, David E. (2 October 2006). Protecting Jerusalem's Holy Sites: A Strategy for NegotiatingaSacred Peace (1st সম্পাদনা). Cambridge University Press. পৃষ্ঠা. 142. ISBN 0-521-86662-6.\n↑ উদ্ধৃতি ত্ৰুটি: অবৈধ <ref> টেগ; 1000BCE নামৰ refৰ বাবে কোনো পাঠ্য প্ৰদান কৰা হোৱা নাই\n↑ "Parshat Re'eh: No Jerusalem in Torah – Israel Opinion, Ynetnews". Ynetnews.com. 20 June 1995. http://www.ynetnews.com/articles/0,7340,L-3136760,00.html। আহৰণ কৰা হৈছে: 17 October 2011.\n↑ Boas, Adrian J. (12 October 2001). "Physical Remains of Crusader Jerusalem". Jerusalem in the Time of the Crusades. Routledge. পৃষ্ঠা. 112. ISBN 0-415-23000-4. "The interesting, if not reliable illustrations of the church on the round maps of Jerusalem show two distinct buildings on Mount Zion: the church of St Mary and the Cenacle (Chapel of the Last Supper) appear as separate buildings."\n↑ Endo, Shusaku (1999). Richard A. Schuchert. ed. A Life of Jesus. Paulist Press. পৃষ্ঠা. 116. ISBN 0-8091-2319-3.\n↑ উদ্ধৃতি ত্ৰুটি: অবৈধ <ref> টেগ; 3rd-holiest নামৰ refৰ বাবে কোনো পাঠ্য প্ৰদান কৰা হোৱা নাই\n↑ Cordesman, Anthony H. (30 October 2005). "The Final Settlement Issues: Asymmetric Values & Asymmetric Warfare". The Israeli-Palestinian War: Escalating to Nowhere. Praeger Security International. পৃষ্ঠা. 62. ISBN 0-275-98758-2.\n↑ কোৰআন 2:142\n↑ Peters, Francis E. (20 October 2003). "Muhammad the Prophet of God". The Monotheists: The Peoples of God. Princeton University Press. পৃষ্ঠা. 95–6. ISBN 0-691-11460-9.\n↑ "Sahih Bukhari". Compendium of Muslim Texts. University of Southern California. Archived from the original on2September 2011. https://web.archive.org/20110902035424/http://www.usc.edu:80/dept/MSA/fundamentals/hadithsunnah/bukhari/093.sbt.html। আহৰণ কৰা হৈছে:9September 2011. (from an English translation of Sahih Bukhari, Volume IX, Book 93, Number 608)\n"https://as.wikipedia.org/w/index.php?title=জেৰুজালেম&oldid=312145"ৰ পৰা অনা হৈছে\nএই পৃষ্ঠাখন ২৮ জানুৱাৰী, ২০২২ তাৰিখে ১১:৪৩ বজাত অন্তিম সংশোধন কৰা হৈছিল।


1. মই কেনেকৈ NTMৰ অংশ হ’ব পাৰো?/ মই NTMৰ বাবে অনুবাদক হিচাপে পঞ্জীকৃত হ’ব খোজো। মই এই কাম কেনেকৈ কৰা উচিত?/ NTMত নিম্ন-স্নাতক (Undergraduate) শিক্ষাৰ্থী হিচাপে মই কেনেকৈ ভৰ্তি হ’ব পাৰিম?\nউত্তৰ: আপোনাৰ বিশদ বিৱৰণ আমালৈ পঠাওক। http://www.ntm.org.in/languages/english/login.aspx. ৰ যোগেদি আপুনি এই কাম কৰিব পাৰে। খুওব সোনকালেই আপুনি আমাৰ পৰা বাৰ্তা লাভ কৰিব।\n2. মই এক বিশেষ গ্ৰন্থ অনুবাদ আৰু প্ৰকাশ কৰিব বিচাৰো। NTMৰ অধীনত এই কাম মই কেনেকৈ কৰিব পাৰিম?\nউত্তৰ: আপোনাৰ কামৰ নমুনাৰ সৈতে এক বিশদ প্ৰকল্প প্ৰতিবেদন দাখিল কৰক। আমাৰ দলে তাক পৰীক্ষা কৰিব আৰু আপুনি বিশেষজ্ঞৰ মতামত জানিব পাৰিব\n3. NTMৰ সৈতে সম্পৰ্ক স্থাপনৰ বাবে আৱশ্যকীয় উপকৰণসমূহ কি কিয?\nউত্তৰ:অনুবাদকৰ প্ৰয়োজনীয়তাৰ ক্ষেত্ৰত NTMহ’ল অনন্য। উত্স ভাষা আৰু লক্ষ্য ভাষাত আপোনাৰ দক্ষতা আৰু নিৰ্দিষ্ট সময়ৰ ভিতৰত কাৰ্য সম্পন্ন কৰিব পৰা ক্ষমতাৰ বাহিৰে NTMএ আপোনাৰ পৰা আন একো নিবিচাৰে। NTMৰ বাবে প্ৰতিভাশালী অনুবাদকৰ বয়স, অৰ্হতা অথবা অৱস্থান কোনো সমস্যাই নহয়।\n4. মোৰ অৱস্থানৰ সমস্যা আছে। তথাপিও মই NTMৰ সৈতে যুক্ত হ’ব পাৰিমনে?\nউত্তৰ: অনুবাদ উদ্যোগক পৃষ্ঠপোষকতা আৰু অনুবাদৰ ক্ষেত্ৰত আগ্ৰহ থকা সকলক উদগনি যোগোৱা বাবে NTMৰ সুত্ৰপাত ঘটোৱা হৈছে। অৱস্থান এই প্ৰকল্পৰ বাবে সমস্যা নহয়। পৃথিৱীৰ যিকোনো অংশৰ পৰা আপুনি এই অভিযানৰ লগত যুক্ত হ’ব পাৰে।\n5. মাল্টিমিডিয়া অনুবাদ কি?\nউত্তৰ: সাধাৰণতে লিখিত আৰু কথিত নথিপত্ৰসমূহ অনুদিত বা ভাষান্তৰ কৰা হয়। এই দুই ক্ষেত্ৰৰ ভিতৰত অন্তৰ্ভুক্ত নোহোৱা বাকী সকলো বিলাককেই মাল্টিমিডিয়া অনুবাদে সামৰি লয়। উদাহৰণস্বৰূপে, নেৰেশ্বন অথবা ভইচ-অভাৰ সেৱাৰ লগতে চাব-টাইটলকৰণ, বেৱছাইট অনুবাদ আৰু বহুভাষিক ডেস্কটপ প্ৰকাশন আদিক মাল্টিমিডিয়া অনুবাদৰ ভিতৰত সামৰি ল’ব পাৰি।\n6. ভইচ-অভাৰ অথবা নেৰেশ্বন অনুবাদ প্ৰকল্পৰ অংশ হ’ব নেকি?\nউত্তৰ: CIILএ বিভিন্ন বিষয়ৰ ওপৰত তথ্যচিত্ৰ নিৰ্মাণ কৰাৰ লগতে বিভিন্ন ধৰণৰ প্ৰকল্পৰ তদাৰক কৰে য’ত ভইচ-অভাৰ, নেৰেশ্বন অথবা তেনেধৰণৰ কাৰ্যৰ প্ৰয়োজন হ’য়। এই কাৰ্যসমূহ সুচাৰুৰূপে সমাধা কৰিবৰ বাবে CIILৰ চৌহদৰ ভিতৰত পেশাদাৰী পৰ্যায়ৰ ষ্টুডিঅ’ আছে। যদি কোনো প্ৰকল্পত এই বিশেষ সঁজুলিসমূহৰ প্ৰয়োজন হয়, তেন্তে NTMএ নিশ্চয় ইবিলাক ব্যৱহাৰ কৰিব।\n7. কোনো অনুবাদ সঁজুলি ব্যৱহাৰ কৰা হ’ব নেকি?\nউত্তৰ: অভিধান অনুবাদৰ বাবে চফ্টৱেৰ নিৰ্মাণ, Wordnet আদিৰ দৰে উচ্চ পৰ্যায়ৰ সঁজুলি নিৰ্মাণ কৰাটো হ’ল NTMৰ মূল লক্ষ্যসমূহৰ ভিতৰত এটা। যিসকল লোক এই সঁজুলিসমূহৰ জৰিয়তে উপকৃত হ’ব পাৰে সেই সকলোলৈকে ইবিলাক উপলব্ধ কৰা হ’ব।\n8. এক পাঠ অনুবাদ কৰাৰ সময়ত মই কি সজ্জা গ্ৰহণ কৰা উচিত?\n9. অনুবাদৰ বাবে মই কেনেকৈ এটা পৰিমাণ নিৰ্ধাৰণ কৰিব পাৰিম?\n10. অনুবাদক বাচনি কৰাৰ বাবে কোনো পাঠ্যক্ৰম/দিকবিন্যাস থাকিব নেকি?\nউত্তৰ: অনুবাদকৰ শিক্ষা NTMৰ প্ৰাথমিক লক্ষ্য সমূহৰ ভিতৰ এটা, কিয়নো এই কামৰ বাবে বিশেষ প্ৰশিক্ষণৰ প্ৰয়োজন আছে। NTMএ চুটি প্ৰশিক্ষণ কাৰ্যক্ৰম আয়োজন কৰি, অনুবাদকৰ বাবে পাঠ্যক্ৰম মডিউল আৰু পেকেজ তৈয়াৰ কৰি অনুবাদ প্ৰযুক্তিৰ ওপৰত বিশেষ পাঠ্যক্ৰমসমূহক উত্সাহ, সমৰ্থন আৰু সহায়-সহযোগ প্ৰদান কৰি, গৱেষণা প্ৰকল্পক উত্সাহিত কৰি, বৃত্তিমূলক কাৰ্যক্ৰম হাতত লৈ, কৰ্মশালা অনুষ্ঠিত কৰাৰ লগতে অনুবাদৰ পৰীক্ষণ ও মূল্যাংকন, সম্পাদনা, পাঠ-সম্পাদনা আদি বিষয়সমূহত এনেধৰণৰ বহুতো পন্থা হাতত লৈ প্ৰতিভাৱান অনুবাদকক সুবিধা প্ৰদান কৰিব।\n11. মই মোৰ পচন্দৰ গ্ৰন্থ এখন অনুবাদ কৰিব পাৰিম নেকি? অথবা NTMএ মোক পচন্দ অনুযায়ী পাঠ প্ৰদান কৰিব?\nউত্তৰ: জ্ঞান পাঠৰ NTMৰ সমল-আধাৰ হ’ব সকলো অনুবাদ সামগ্ৰীৰ উত্স।


শূণ্যতাৰ সিপাৰে তথাগত খণ্ড-৮\n' ছবি আকিবলৈ যিমান পোহৰ লাগে মোৰ কোঠাত সেই পোহৰ নাই। এই মমডাল এতিয়া নুমাই থ'ম।কাইলৈ ৰাতিলৈ নহ'লে অসুবিধা হ'ব। তুমি পিছে এই ৰাতিখন কেনেকৈ যাবা ? '\nতাই খহাই থোৱা আচলখন আকৌ তুলি ল'লে। মুখখনলৈ এসোপা ৰুক্ষতা আৰু একেসময়তে কিবা এটা বেজাৰ নামি আহিছিল তাইৰ।\n' বিশ্বাস কৰক, মোক কিছু টকাৰ দৰকাৰ। আপোনাৰ পৰা এনেয়ে বিচৰা নাই।জানো, আপুনি দিব নোৱাৰে। আপোনাৰ তালৈ ছবি কিনিবলৈ কোনোবা মানুহ আহি থকা দেখো। তেওঁলোকেতো টকা দি কিনে চাগে। মোৰ ছবিখন আপুনি যেনেকৈ আকিবলৈ বিচাৰে আকিব পাৰে। লাগিলে .. লাগিলে নাঙঠ শৰীৰৰ ছবিও আকক। কিছুমান মানুহে সেইবোৰ ছবি কিনি চ'ৰাঘৰত সজাই থ'ব খোজে। আপুনি আকক '\nকথাবোৰ কৈ তাই আকৌ ফোপাইছিল। তথাগতৰ মূৰটো বেছিকৈ টিংটিঙাইছিল। নঙঠা শৰীৰৰ ছবি সি নঅকা নহয়। তেনেকুৱা বিশেষ ফিগাৰ মডেল থাকে। দিল্লীত দুবছৰমান থাকোতে অনুকূল দাৰ লগত গৈ সি তেনেকুৱা মডেল বিচাৰি পাইছিল। তাৰ ছবিবোৰ অনুকূল দাই কিনি অধিক দামত বিক্ৰী কৰিছিল।\nসেই নাৰী শৰীৰবোৰত কোনো আহ্বান নাছিল। সেই নাৰী শৰীৰ দেখি আৰোহণ অথবা অৱৰোহণৰ আকাংক্ষাও জগা নাছিল। ৰুটি এখনৰ ভোকত নঙঠা হোৱা ছোৱালীবোৰক দুপইচা বেছিকৈ দিবলৈ সি অনুকূল দাক অনুৰোধ কৰিছিল। অনুকূল দাই হাঁহি উৰুৱাই দিছিল- ' ইহঁতে প্ৰথমে ভোকত আহে।তাৰ পিছত তোৰ মোতকৈ বেছি ধনী হৈ যায়। '\nতথাপি তথাগতৰ বেয়া লাগিছিল। কাৰণ সি যিবোৰ নাৰী শৰীৰৰ ছবি আকিছিল, সিহঁত তেতিয়ালৈকে প্ৰফেচনেল হৈ উঠা নাছিল। অৱশ্যে উদং শৰীৰেৰে তাৰ সন্মুখত থিয় হ'বলৈ, বহিবলৈ বা শুবলৈ সিহঁতে মুঠেও অপ্ৰস্ত্তত হোৱা নাছিল। ফিগাৰ ড্ৰয়িং চেচনৰ সি কোনো প্ৰশিক্ষণ লোৱা নাছিল।আচলতে সি কাৰোৰে পৰা ছবি আকিবলৈকে শিকা নাই। কিন্তু অনুকূল দাই যেতিয়া এই প্ৰস্তাৱ দিছিল, একো অন্য কথা নভবাকৈয়ে সি সন্মতি দিছিল। আৰু সেইখিনি সময়ত সেই টকাখিনি তাৰ বৰ কামত আহিছিল। সি আটাইতকৈ বেছিকৈ যিগৰাকী নাৰীৰ ছবি আকিছিল তাইৰ নাম আছিল পান্না। পান্নাই তাক আক্কা বুলি মাতিবলৈ কৈছিল। আক্কা মানে বাইদেউ। পান্নাৰ ঘৰত গৈ সি কলপাতত ভাত খাই আহিছে। বৰ সাদৰী মানুহ আছিল তাই।\nকিন্তু এই মধূ ? এইজনীৰ কি হ'ল আকৌ ?\n' তুমি কথাবোৰ যেনেকৈ ভাবিছা ইমান সহজ নহয়। আৰু মোৰ ছবি বহুত বেছি দামত বিক্ৰী নহয়ো। '\nসি মূৰ ঠাণ্ডা কৰি তাইক বুজাবলৈ লৈছিল।\nতাই অবিশ্বাসেৰে তালৈ চাইছিল।\n' তোমাক কিমান টকা লাগে আৰু কিয় লাগে ? '\nমধুৱে টকা লগাৰ কাৰণটো কৈছিল। কিদৰে ৰাতি ৰাতি তাইৰ জুপুৰি সদৃশ কোঠাটোৰ দুৱাৰত হেচি থাকে মানুহে। কিদৰে তাই দা এখন খামুচি ৰাতিটো বহি থাকে।\n' এটা টানকৈ দুৱাৰ বন্ধ কৰিব পৰা কোঠা লাগে মোক। মানুহবোৰে কোনোবাদিনা মোক মাৰি পেলাব। আৰু মই মৰিলে অকল ময়েতো নমৰো। সিহঁতো মৰিব। '\nতথাগতৰ সুধিবলৈ মন গৈছিল ইমান অকলে কিয় থাকে বুলি। পিছে তাই নিজেই ক'লে।\n' ভাল পাই বিয়া হৈছিলো। বিয়াৰ এবছৰো নহ'ল, সি মৰিল। তাক বিয়া পতা কাৰণে ঘৰে এৰি দিলে। তাৰ বেয়া বেমাৰ আছিল। মোৰ পৰা লুকুৱালে। ছমাহ আগত সি মৰোতে ডাক্তৰে মোৰো টেষ্ট কৰিলে।বেমাৰটো মোৰ গাটো আহিলে। মই বৰ ভয় খালো দাদা।হস্পিতেলৰ পৰাই পলালো। আজি এজনী বাইদেউ আহিছিল, মোক হস্পিতেলত সেইজনী বাইদেউৱে বুজাইছিল।আজি মোক ঔষধ দি গৈছে। সদায় খাই থাকিব লাগিব। নাখালেই মৰিম। ইমান দিন খোৱাই নহ'ল '\nকথাবোৰ তাই ইমান খোলা মেলাকৈ কৈছিল যে তথাগতৰ গাটো শিৰশিৰাই গৈছিল। তেনেই গাভৰু ছোৱালী।জীৱনে অন্য পৰীক্ষা লৈছে।\nতথাগতই তুলিখনৰ পৰা উঠি আহিলে।\n' বহুত ৰাতি হ'ল।তই এতিয়া কোঠালৈ যাব নোৱাৰ। ইয়াতে শুই থাক। '\nসি বাহিৰলৈ ওলাই আহিছিল, আকৌ এবাৰ উভতি গৈ ক'লে - ' আমি কিবা এটা কৰিম। তই চিন্তা নকৰিবি। দুৱাৰ থকা ঘৰ এটা পাবলৈ তই নাঙঠ হ'ব নালাগে। দুৱাৰখন জপাই ল'বি। '\nসেইৰাতি সি লক্ষ্মী মন্দিৰৰ ভিতৰতে শুই থাকিল ঘুম মাৰি।\nপুৱা উভতি আহি সি তাইক কোঠাটোত নেদেখিলে।\nসেইদিনা বহু দেৰিকৈ তাই দোকানখন খুলিছিল। বিস্কুট আনিবলৈ গৈ তথাগতই ক'লে - ' আজি বৰুণৰ বসন্তিত উঠি তোলৈ ৰূম বিচাৰিম। আজিৰ পৰা আমি তোৰ ককাই ভাই।তই টেনশ্যন নল'বি। '\nদুদিনমান বিচৰাৰ পিছত মধুৰ কাৰণে ৰূম এটা পোৱা গ'ল। টানকৈ দুৱাৰ জপাব পৰা এটা ৰূম।\nতাৰ পিছত কাহানিও মধু তাৰ কোঠালৈ অহা নাই। কিন্তু তাই সিহঁতৰ প্ৰতি যে কৃতজ্ঞ আৰু সিহঁতৰ ওচৰত নিৰাপদ অনুভৱ কৰে ,সেই কথা সিহঁতে বুজি পায়।\nকেতিয়াবা মনত পৰাৰ দৰে তথাগতৰ দৰে বেচিজিল মানুহটোৱেও তাইক সোধে - ' দৰৱবোৰ খাই আছনে ? '\nকেতিয়াবা কেইবাদিনৰ কাৰণে কোঠা এৰি তথাগত ক'ৰবালৈ যায়। কেতিয়াবা শিলৰ বুকুৰে বৈ যোৱা নৈৰ শব্দটো শুনিবলৈ সি দিনে ৰাতিয়ে কোনো পাহাৰীয়া নৈৰ কাষত বহি থাকে। কেতিয়াবা ওখ পাহাৰ এখনৰ উচ্চতা আৰু বিশালতাক বুজিবলৈ সি পাহাৰ এখনৰ তলত ঘণ্টাৰ পিছত ঘণ্টা বহি থাকে। জংঘলৰ মাজত নিশাচৰ চৰাইৰ মাত, গতি আৰু শৰীৰৰ সঞ্চালন চাবলৈ সি জংঘলৰ মাজতো সোমাই থাকে। এবাৰ তেনেকৈ আদিংগীৰি পাহাৰৰ ঘন হাবিৰ মাজত সোমাই থাকোতে বাঘ এটা তাৰ গাৰ কাষেৰেই পাৰ হৈ গৈছিল। অদ্ভুত অকটা এটা গোন্ধ, অথচ কি সুন্দৰ শৰীৰ, কি ক্ষিপ্ৰ গতি, ৰাতিৰ সকলো এন্ধাৰ শেষ হৈ যোৱা দুটা চকুৰ অসাধাৰণ তিক্ষ্ণ তিৰবিৰণি। বাঘটোৱে তথাগতৰ মনত ভয়তকৈও বেছি সমীহৰ জন্ম দিছিল।\nসেই ঘটনাৰ পিছত সি এখন ছবি আকিছিল। ছবিখনৰ এটা চুকত তিৰবিৰাই আছিল এযোৰ তিক্ষ্ণ চকূ।\nতথাগতই কৈছিল - ' বাঘৰ চকু '